
נכחו:

<חברי הוועדה:> 
אלי אלאלוף – היו"ר
מיכל בירן

מירב בן ארי

איציק שמולי

חברי הכנסת:
נאוה בוקר
דוד ביטן

חיים ילין
מיקי לוי
<מוזמנים:> 
	משה בר סימן טוב
	–
	מנכ"ל משרד הבריאות

	ד"ר אוסנת לוקסמבורג
	–
	מנהלת חטיבת הטכנולוגיות הרפואיות, מידע ומחקר, משרד הבריאות

	איל שורצברג
	–
	מנהל אגף הרוקחות, משרד הבריאות

	רינת בכר
	–
	אחראית קוסמטיקה, אגף רוקחות, משרד הבריאות

	נילי חיון דיקמן
	–
	עו"ד, לשכה משפטית, משרד הבריאות

	אנואר חילף
	–
	הממונה על חוקיות היבוא, משרד הכלכלה

	מיכל פינק
	–
	סמנכ"ל אסטרטגיה ותכנון מדיניות, משרד הכלכלה

	דבורה מילשטיין
	–
	עו"ד, ממונה ייעוץ משפטי, נושאים בין-לאומיים, משרד הכלכלה

	שירה דימניק
	–
	מנהלת ענף תקציבים, רפרנטית, משרד האוצר

	עדי חכמון
	–
	רכזת תעשייה באגף תקציבים, משרד האוצר

	עידו סופר
	–
	רפרנט תעשייה ומסחר, משרד האוצר

	ינון גוטגליק
	–
	עו"ד, משרד האוצר

	שי גלברג-סומך
	–
	עו"ד, מחלקת ייעוץ וחקיקה, משרד המשפטים

	תמר באום
	–
	מתמחה מחלקת ייעוץ וחקיקה, משרד המשפטים

	אסף קובו
	–
	כלכלן, רשות ההגבלים העסקיים

	חנה לאידרשניידר
	–
	מנהלת תחום ענפי, איגוד לשכות המסחר

	משה עדן
	–
	ראש חטיבת הייצוא והממונה על רגולציה בחבר, איגוד לשכות המסחר

	שלומי שניזיק
	–
	חבר הנהלת חטיבת התמרוקים, איגוד לשכות המסחר

	דוד פפו
	–
	יו"ר, הסתדרות הרוקחים בישראל

	מוחמד יונס
	–
	יו"ר, תנועת "אופקים"

	רעות קינן
	–
	יועצת לענייני חקיקה, התאחדות התעשיינים

	הדר מרלי
	–
	מנהל לקוח, התאחדות התעשיינים

	יאיר כהן
	–
	מנכ״ל, יבוא תמרוקים, התאחדות התעשיינים

	יוסי ברגמן
	–
	יועץ הנדסי "כמיפל", התאחדות התעשיינים

	מרים ברגמן
	–
	עוזרת ליועץ הנדסי "כמיפל", התאחדות התעשיינים

	יואב גזית
	–
	בעלים, "בי.פור.יו בע"מ", התאחדות התעשיינים

	ד"ר אליעזר פישר
	–
	מייסד, התאחדות התעשיינים

	ד"ר נורית הראל
	–
	עו"ד, יו"ר, פישר תעשיות פרמצבטיות בע"מ, התאחדות התעשיינים

	שמרית חסין
	–
	יועמ"ש "שסטוביץ", התאחדות התעשיינים

	רבקה מזרחי
	–
	בעלים ומנהלת רכש, "יהודה ל. מזרחי בע״מ", התאחדות התעשיינים

	רוני רוטמן
	–
	ראש מטה ואסטרטגיה, "דיפלומט מפיצים", התאחדות התעשיינים

	ענת רוזה
	–
	מנהלת רגולציה "לוריאל", התאחדות התעשיינים

	דורית שביט
	–
	מנהלת פעילות ישראל "ג'ונסון אנד ג'ונסון", התאחדות התעשיינים

	ירמיהו מזרחי
	–
	מנכ"ל, "א.משי תעשיות בע"מ", התאחדות התעשיינים

	שחר עינב
	–
	מנהל רישום ורגולציה "ש.ע.", התאחדות התעשיינים

	מורן שקלאר
	–
	יועמ"ש "א.פ.י חורי הפצה בע"מ", התאחדות התעשיינים

	גלי עמיר
	–
	"גלי עמיר, ייעוץ ורישום תמרוקים", התאחדות התעשיינים

	צוריאל עובדיה
	–
	מנכ"ל, "איינשטיין צור יבוא יצוא וסחר בינ"ל בע"מ", התאחדות התעשיינים

	אייל מנצור
	–
	סמנכ"ל, "איינשטיין צור יבוא יצוא וסחר בינ"ל בע"מ", התאחדות התעשיינים

	אורן רווח
	–
	מנכ"ל, "אסתי לאודר ישראל", לשכת המסחר ירושלים

	ראובן בילט
	–
	עו"ד, יו"ר חטיבת הקוסמטיקה בלשכת המסחר, "לילית קוסמטיקה", איגוד לשכות המסחר

	אלון אלבז
	–
	סמנכ"ל

	רון שרוני
	–
	מנכ"ל, חברה לייבוא מקביל "כל פרפיום ישראל"

	גולן אלבז
	–
	מנכ"ל

	שלמה פומרנץ
	–
	בעל העסק "דיוטי פרי"

	דועאא גזוואי
	–
	מזכ"ל, אופקים, "אפק לשלום ודו-קיום"

	ליאור טרגן
	–
	מת"ל, כנסת 19

	שלו בראנץ
	–
	שדלן/ית

	דפנה פביאן
	–
	שדלן/ית (פוליסי בע"מ), מייצג/ת את איגוד לשכות המסחר-חטיבת התמרוקים (לקוחות קבועים נוספים שנושא הישיבה נוגע אליהם באופן ישיר: פרוקטר אנד גמבל ישראל)

	עידית שבתאי סידיס
	–
	שדלן/ית (פוליסי בע"מ), מייצג/ת את איגוד לשכות המסחר-חטיבת התמרוקים (לקוחות קבועים נוספים שנושא הישיבה נוגע אליהם באופן ישיר: פרוקטר אנד גמבל ישראל)


<ייעוץ משפטי: >
ענת מימון
אפרת סלבין (מתמחה)
<מנהלת הוועדה:>
אתי שבתאי
<רישום פרלמנטרי:>
רונית יצחק
<תקנות הרוקחים (תמרוקים), התשע"ז–2017>
<היו"ר אלי אלאלוף:>
בוקר טוב, חברים, שלום, היום 9 באוגוסט 2017, י"ז באב תשע"ז, השעה 10:03. היום אנחנו בתקנות הרוקחים, סעיף התמרוקים תשע"ז–2017. ניתן היה להעיר בכתב, כל מי שהיה מעוניין לפני כמה ימים, ולאור כל הדיונים שהיו – חלקם גלויים, חלקם פחות, חלקם בפגישות אישיות, ובפגישות נוספות – אנחנו יודעים שזה לא יהיה מהלך קל, ויש לנו זמן כדי לקדם את התקנות האלה, אבל עם סדר, לא בקפיצות. יש לנו זמן לעשות את הדיון ראוי, למצות את כל הנקודות שיהיו במחלוקות, ויהיו. 
תראו איזו נוכחות יפה של חברי כנסת דווקא בפגרה, ברוכים הבאים, באמת. ולכן, אני מציע שנתחיל. ותודה למנכ"ל משרד הבריאות שמצא לנכון גם להצטרף פעם שנייה לדיון הזה, לא יודע אם יהיה לו סבלנות עד הסוף, אנחנו מקבלים אותך כמה שתרצה. ברשותכם, ניתן למנכ"ל לפתוח את הדיון בכמה מילים, אחר כך חברי כנסת, אם לכם יש עניין לפתוח, ומייד אחר כך מתחילים בקריאת התקנות.
<משה בר סימן טוב:>
ברשותך, קצת zoom out על התהליך, מה עשינו בין הישיבות, ומה לדעתנו צריך לעשות כדי להגיע למצב שכן יהיה לנו מוצר בשל לעבודה. להתחלה של הרפורמה מבחינתנו הייתה תכלית מאוד ברורה, ואז במהלך הדרך היו הרבה סטיות לכל מיני כיוונים שהביאו אותנו בראייה שלנו למבוי הסתום שבו אנחנו נמצאים כעת. ולכן, בראייה שלנו צריך עכשיו לחזור לדרך המלך שבה התחלנו. מבחינתנו, רצינו שישראל תהיה אירופה בהיבט הזה. כולם מדברים על זה שהם רואים בפולין ובצ'כיה ובלונדון ובמדינות נוספות באירופה מוצרים זהים למוצרים הישראלים, או במגוון הרבה יותר רחב, בזמינות יותר גבוהה, ובמחירים כמובן יותר זולים, וכמו כולם גם אנחנו שאלנו את עצמנו למה. 
ולכן, הרפורמה שקבענו מבוססת על העקרונות האירופים, מתוך מטרה להגיע למצב שבו כל מוצר שמשווק באירופה, בין אם הוא מיוצר באירופה או מיוצר במקום אחר ומשווק באירופה, וניתנה לגביו נוטיפיקציה לשיווק באירופה, יהיה באופן אוטומטי משווק גם בישראל. ואז כל התרגילים שאנחנו עושים של קיצור זמנים ויבוא מסוג אחד ויבוא מסוג אחר, ודברים מהסוג הזה, היו מתייתרים לחלוטין. 

כמו שבתרופות יש לנו מנגנון של הכרה הדדית עם אירופה, כל תרופה משם יכולה להיות פה ולהפך – זה גם נתן boost אדיר לתעשייה הישראלית – כל תרופה ישראלית יכולה באופן אוטומטי להיות משווקת פה. כלומר, הם סומכים על מנגנון ההכרה שלנו, ואנחנו סומכים על מנגנון ההכרה שלהם, ובעצם אם משהו נרשם באחת מהמדינות לשיווק אז הוא באופן אוטומטי גם כאן. לשם צריך להגיע עם אירופה. זה דורש הסכם עם האיחוד האירופי, שיש לגביו כבר מסגרת כללית שמגדירה שאנחנו רוצים לעשות מנגנון הכרה הדדית, יש לנו את זה בתרופות, אנחנו עובדים על זה בציוד רפואי, וצריך לעשות את זה בעוד דברים. דבר ראשון בתמרוקים, זה דורש עבודה, אבל לשם אנחנו צריכים לכוון את העניין. 
ואז התחילו כל מיני סטיות מסוג כזה ומסוג אחר. אם היינו במצב הזה היום, כל הדיונים שאנחנו עושים פה היו מתייתרים מאליהם, כי כולנו הרי משווים את עצמנו לאירופה ולמה שקורה באירופה, אז זה היה בדיוק כמו אירופה. הדבר היחיד שהיה הבדל במחיר עם אירופה זה אולי שיעור המס ועלויות ההובלה, אלו הדברים היחידים שהיו משתנים. וכמו שאמרתי, זה גם היה נותן יתרון אדיר לתעשייה הישראלית, כי על סמך ההכרה שלהם פה היו יכולים לשווק באירופה. 
הגענו למצב שמכל מיני – הסוס הזה שנכנס לתהליך העבודה יצא גמל קיטע או קיפח, לא משנה, ויש לנו פה - - - 
<היו"ר אלי אלאלוף:>
אל תתקוף גמלים, הם מהאזור שלי. 

<משה בר סימן טוב:>
אתה, אני זוכר, מאזור אחר. 

<היו"ר אלי אלאלוף:>
מבאר-שבע, זה אזור הגמלים.
<משה בר סימן טוב:>
אז הגמל כבודו במקומו מונח. אם רוצים לייצר גמל צריך להחליט שרוצים לייצר גמל. פה רצו לייצר משהו אחר, והגיע אפילו לא גמל כמו שצריך. אז זה בעיני המקום שבו אנחנו נמצאים היום, ולכן אנחנו בתווך שבין הישיבות נכנסנו מאוד לעומקם של הדברים. אני גם באופן אישי וכל הצוות המקצועי במשרד ישבנו עם משרד הכלכלה, ישבנו עם משרד האוצר, ד"ר אסנת לוקסמבורג ישבה עם היבואנים, עם היצרנים ועם היבואנים השניים, כפי שהם קרואים פה בוועדה. 

<אוסנת לוקסמבורג:>
עם משרד המשפטים.

<משה בר סימן טוב:>
עם משרד המשפטים, כמובן, שמלווה אותנו בתהליך הזה. ואנחנו מנסים עכשיו ליצור איזשהו מצב שבו אנחנו מצד אחד לא נאמר: אנחנו עושים עכשיו הפסקה עד שנגיע לעולם האירופי, שזה תהליך שיכול לקחת שנה-שנתיים או שלוש, זה תלוי בקצב העבודה שלנו כממשלה על כל זרועותיה, אבל כן לכוון לשם ולראות איך משם אנחנו מקפלים אחורה ולא עושים תהליך הפוך. אנחנו בקשר, אנחנו רואים את כל המכתבים שמגיעים מכל מיני מקומות, בחלקם יש טענות שראויות לבדיקה, ואנחנו בודקים אותן עם עמיתנו האירופים. 
אני אומר בזהירות שיש פער גדול בחלק מהמקרים בין מה שכתוב במכתב לבין מה שאנחנו שומעים מהרשויות הרגולטוריות באירופה. אמרתי, יש שני דברים שלא נתפשר עליהם, וזה לא על רמת הביטחון שלנו ביכולת להבטיח לציבור שמה שהוא מקבל הוא ברמת בטיחות מספקת. וכבר זימנת אותי פה לדיון על איזושהי סלמונלה, אם אתה זוכר, שאפילו לא יצאה משום מקום, וזו סלמונלה וזה במזון, וזה מזון לא רגיש, ובמזון אין זיופים, ואלו לא חומרים כימיים. אני לא אגיע לפה על איזשהו ילד שנמצא באיזשהו מצב קשה באיזשהו בית-חולים כי הוא בלע מי פה – הבאנו לכם בשבוע שעבר משחת שיניים, השבוע הבאנו מי פה שגם הם ממקור עלום.
<היו"ר אלי אלאלוף:>
תיזהר, אל תפרסם, היית צריך להדביק על זה מדבקות.

<משה בר סימן טוב:>
אוקיי.

<היו"ר אלי אלאלוף:>
באמת, בואו נשמור על אתיקה. 

<משה בר סימן טוב:>
אבל אלו מי פה שמגיעים, אנחנו מביאים מוצרים אוטנטיים שנתפסו על-ידי יחידת - - -
<היו"ר אלי אלאלוף:>
אני אפתיע אותך, אני באופן אישי משתמש בזה. תראה איך אני נראה.

<משה בר סימן טוב:>
אבל אני באופן אישי לא אמליץ לך להשתמש בבקבוק הספציפי הזה, כי אנחנו לא יודעים מה הבקבוקים הספציפיים האלה עברו.

<מירב בן ארי (כולנו):>
אתה עושה יבוא מקביל של מוצרים שאנחנו אוכלים, ומי פה שאנחנו מוציאים.

<משה בר סימן טוב:>
לא מוצרים רגישים, חברת הכנסת מירב בן ארי.

<מירב בן ארי (כולנו):>
אני יודעת, תאמין לי, על האלרגנים, אתה יודע שיש לי מומחיות באלרגנים.
<משה בר סימן טוב:>
לא מוצרים רגישים, לא פורמולות לילדים.
<קריאה:>
השאלה אם זה מיוצר בארץ.

<קריאות:>
- - -

<מירב בן ארי (כולנו):>
רגע, סליחה, עזוב את האלרגנים, אתה יודע שהמומחיות שלי זה לאלרגנים. 
<משה בר סימן טוב:>
לא רק אלרגנים. 

<מירב בן ארי (כולנו):>
אתה יודע שיש לי קצת היכרות בצליאק ואלרגנים. אתה כן עושה יבוא מקביל, אבל של אוכל. עזוב אלרגיות, אוכל יכול בסופו של דבר גם לגרום נזק.

<משה בר סימן טוב:>
אוכל פחות רגיש, מירב.

<מירב בן ארי (כולנו):>
וזה עוד אתה מוציא. 

<משה בר סימן טוב:>
מירב, אוכל פחות רגיש מתמרוק.

<היו"ר אלי אלאלוף:>
בואו לא נתווכח.

<משה בר סימן טוב:>
זה לא ויכוח.

<מירב בן ארי (כולנו):>
מה לא? אנשים הולכים למסעדה עם קלקול קיבה.
<איל שורצברג:>
מירב, זה לא אותו דבר, זה לא אותם עולמות רגולטוריים. 
<קריאה:>
אנחנו חושבים שאת טועה.

<מירב בן ארי (כולנו):>
כי מי פה זו הדוגמה הכי פחות טובה.

<היו"ר אלי אלאלוף:>
מירב, אמרתי לך משהו, את צריכה לעזור לי.

<מירב בן ארי (כולנו):>
ברור. הבטחתי לאלי שאני עוזרת לו.

<משה בר סימן טוב:>
אנחנו גם פה לעזור, ואנחנו בטוחים שבסוף אנחנו - - -

<מירב בן ארי (כולנו):>
כן, אבל זה מי פה, אתה אפילו לא שותה את זה. נו, באמת.
<איל שורצברג:>
אבל זה נספג מהפה.

<משה בר סימן טוב:>
מירב, אבל אני לא כימאי ולא טוקסיקולוג וגם את לא. 

<מירב בן ארי (כולנו):>
ברור, בגלל זה אני אומרת לך, אוכל אתה מייבא וזה לא? 

<משה בר סימן טוב:>
ולכן, אני מציע שבאמירות האלה כולנו נשמור על ענווה מקצועית, ואם המוצר הזה כשהוא מקולקל או כשהוא מזויף, והיום אנחנו יודעים לשלוט בזה - - -
<מירב בן ארי (כולנו):>
עזוב, אתה יכול ללכת למסעדה ולאכול אוכל מקולקל.

<משה בר סימן טוב:>
לא, מירב, אני לא אעזוב, אני לא אעזוב, זה לא אותו דבר. מירב, אני לא מביא פורמולות לילדים ביבוא מקביל, אני לא מביא מזון רגיש.
<מירב בן ארי (כולנו):>
אתה לא מביא פורמולות לילדים, אבל גם מוצץ מורעל או מוצץ שעבר תהליך לא טוב יכול לפגוע בילד.

<משה בר סימן טוב:>
נכון. נכון מאוד.

<מירב בן ארי (כולנו):>
עזוב. אדוני המנכ"ל, אין לזה סוף, הרי אין לזה סוף, אתה יכול להבריח דברים ואתה יכול להרעיל ילדים ומבוגרים בלי סוף. אז לא הבאת לה את הפורמולה, לצורך העניין, את ה"מטרנה", אבל הבאת לו מוצץ או הבאת לו - - -
<משה בר סימן טוב:>
אני לא הבאתי לו מוצץ, אגב. מוצץ הביאו לו עמיתי ממשרד הכלכלה.
<מירב בן ארי (כולנו):>
כן, אבל אני מאוד שמחה שהם הביאו.

<מיכל בירן (המחנה הציוני):>
ויש על זה תקנים. 

<מירב בן ארי (כולנו):>
כי אם לא, אני הייתי משלמת על מוצץ פי עשרה. 

<משה בר סימן טוב:>
אני בטוח שהם לא יביאו מוצץ.

<מירב בן ארי (כולנו):>
מזל שהם עושים יבוא מקביל למוצצים, גם בשבילך, דרך אגב.
<משה בר סימן טוב:>
אני בטוח שגם אם הוא יעלה לך פי חמישה ואת תהיי בטוחה שהילד שלך בטוח, את לא תקני מוצץ ממקור עלום.
<מירב בן ארי (כולנו):>
אתם לא התאוששתם מהפרשה של "רמדיה", ועל זה כולנו משלמים.
<משה בר סימן טוב:>
נכון. מירב, אנחנו לא התאוששנו מ"רמדיה", והציפייה של מדינת ישראל היא שכשקורה מחדל המדינה מפיקה לקחים., אז המדינה הפיקה לקחים.

<מירב בן ארי (כולנו):>
אבל עד מתי נשלם את זה? עד מתי נשלם את זה? עד מתי?
<איל שורצברג:>
כמה שצריך.

<היו"ר אלי אלאלוף:>
משה, אני מתנצל, אבל תסיים.
<נאוה בוקר (הליכוד):>
אז מה הבעיה לעשות ביקורות פתע? תעשו ביקורות פתע.

<משה בר סימן טוב:>
אני רוצה להתכנס. 
<מירב בן ארי (כולנו):>
עד מתי אזרחי מדינת ישראל ישלמו על זה?

<מיכל בירן (המחנה הציוני):>
מירב, אם היו הורים שהיו מגיעים בגלל שקרה משהו לילד שלהם - - -
<מירב בן ארי (כולנו):>
אבל אין לזה סוף.

<קריאה:>
הם לא היו אומרים תודה שחסכתם להם חמישה שקלים.
<מיכל בירן (המחנה הציוני):>
מה מסוכן ומה לא, זאת השאלה. 

<קריאות:>
- - -

<מירב בן ארי (כולנו):>
אבל, מיכל, אין לזה סוף, כל דבר מסוכן.

<איל שורצברג:>
זה לא מדויק.
<מירב בן ארי (כולנו):>
הסיכון נמצא בכל דבר, הסיכון נמצא, וזה מסוכן לתינוק.

<היו"ר אלי אלאלוף:>
מירב, עד כאן. תסיים, בבקשה, משה.
<משה בר סימן טוב:>
אני רוצה להציף את הבעיה. הצענו, אגב, אם משרד אחר מרגיש שהוא יודע לנהל סיכונים לא תחת פוסט טראומה הם מוזמנים לעשות את זה. 

<מירב בן ארי (כולנו):>
אני סומכת על משרד הכלכלה שהם גם יודעים לנהל סיכונים.
<איל שורצברג:>
אז שיעשו את זה.
<משה בר סימן טוב:>
הצענו להם.

<מיכל בירן (המחנה הציוני):>
הם יודעים לנהל רק סיכונים כלכליים, מירב, וזה הוכח לאורך כל הדרך. 

<מירב בן ארי (כולנו):>
גם לשר הכלכלה יש אחריות לאזרחי מדינת ישראל, מיכל.

<היו"ר אלי אלאלוף:>
סיימת, משה?

<משה בר סימן טוב:>
עוד שני משפטים אחרונים.

<איל שורצברג:>
עם כל הכבוד, אבל אנחנו מומחים לבריאות.

<מירב בן ארי (כולנו):>
איל, באמת, אני מכירה אותך, אתה עושה עבודה נהדרת, וגם את המנכ"ל שהוא עושה עבודה נהדרת, ואני תמיד מפרגנת לכם, אבל אני חושבת שאתם קצת - - - 

<היו"ר אלי אלאלוף:>
מירב, סיכמנו אתמול שאת תעזרי.
<מירב בן ארי (כולנו):>
הנה, אני מסיימת.

<משה בר סימן טוב:>
מירב, אפשר להסתפק בפרגון.

<מירב בן ארי (כולנו):>
מסיימת בפרגון. 

<משה בר סימן טוב:>
היית צריכה להתחיל ולסיים בזה.

<מירב בן ארי (כולנו):>
הכי טוב. אתה יודע שאני אדם חיובי, אבל אני חושבת שאתם – בוא, אין לזה סוף.

<נאוה בוקר (הליכוד):>
אלי, אני רוצה רשות דיבור, יש לי דיון.

<משה בר סימן טוב:>
עכשיו רק במשפט. אמרנו שמדינת ישראל כמדינה מתקדמת צריכה ליישר את מערכות הרגולציה שלה בנושא הזה לפי אירופה, זה בר השגה, אפשר להגיע לשם, זה יוריד את המחירים, זה יגדיל את ההיצע, וזה יעשה את כל מה שצריך. זה דורש עבודה, זה לא יכול לקרות ברגע. אנחנו שואפים לשם, ובאמצע לראות מה קורה בטווח הביניים. זה דורש עוד עבודה גם מבחינת הנוסח שיש פה היום, הוא לא נוסח שאנחנו יכולים לומר שהוא משקף את התובנות שלנו מהשבוע האחרון, כי עוד לא סיימנו גם להפיק את התובנות, ולכן עמדתנו בנוגע לתהליך היום ידועה. אבל בכל זאת באנו לפה, ואנחנו אומרים שבסוף יהיה מוצא ופתרון. 

<היו"ר אלי אלאלוף:>
אמרתי את זה באופן מאוד ברור. אחרי הפתיחה שלך ושל חברי הכנסת, במידה שירצו, אנחנו נכנסים ישירות לקריאת התקנות. זה התהליך שקבעתי וכך יהיה. אם יש לכם דרישות אחרות, יש לכם זכות בלעדית.
<משה בר סימן טוב:>
למשוך את התקנות.
<היו"ר אלי אלאלוף:>
תמשכו את זה, אם אתם רוצים, בהתחלה, באמצע או בסוף. אתם גוף מאוד אחראי, באופן אישי אני מאוד מעריך את משרד הבריאות, ואני גאה שמעל שליש של הדיונים בוועדה הזאת קשורים אליכם. אנחנו נהנים גם לעשות דברים אדירים, גם אם יש לכם מערכת שזקוקה – יש לנו, זו המדינה שלנו, זה המשרד שלנו – שזקוקה לעוד הרבה שיפורים. אבל היום אנחנו מתכנסים כדי לדון בתקנות שהוגשו על-ידכם, שיהיה ברור, המשיכה היא רק על-ידיכם אם תרצו. 

<משה בר סימן טוב:>
נכון, בהחלט.
<היו"ר אלי אלאלוף:>
הצעתי שיטה אחרת כדי להתקדם. שנתחיל בקריאה, איפה שאנחנו רואים שלא ניתן להתפשר, לדחות את זה, כי יש לנו עוד לפחות דיון אחד, אם לא שניים, לדחות כדי שתמצאו את הנוסחה המתאימה בהמשך. ונתקדם כדי לעמוד בזה שבסוף חודש ספטמבר יוכל להיות חוק של התמרוקים.
<משה בר סימן טוב:>
כבר אמרת בדיון הקודם, וגם אנחנו אמרנו, שהציפייה שבסוף חודש ספטמבר תהיה בישראל מערכת רגולטורית אחרת על התמרוקים היא לא ריאלית בלשון המעטה. 

<היו"ר אלי אלאלוף:>
בשביל זה יש גם חוקים.

<משה בר סימן טוב:>
הייתה על זה הסכמה גם בוועדה.

<היו"ר אלי אלאלוף:>
אמרתי, ואנחנו נשתמש בכל הכלים שניתן כדי לעשות את זה חוקי, זה ברור, ובלוח זמנים שאפשר יהיה, נעשה את כל המהלכים הנדרשים בכיוון זה. 

<משה בר סימן טוב:>
בסדר גמור.
<היו"ר אלי אלאלוף:>
אני מבקש מכל חברי הכנסת, בבקשה, בקיצור רב, לא יותר משתי דקות, בסדר? בבקשה, נאוה.
<נאוה בוקר (הליכוד):>
תודה רבה, אדוני יושב-הראש, תראה, למיטב הבנתי גם משרד האוצר וגם משרד הכלכלה רצו לעשות איזושהי רפורמה חיובית ויצא ההפך, גם אתם, משרד הבריאות. ואני מעריכה שהיבואנים הנוספים לא יצליחו להתמודד עם התקנות האלה. אם אנחנו מסתכלים על טובת האזרח, על האינטרס הציבורי, צריך להבין שהיבוא המקביל מיטיב עם הציבור, כי התקנות האלה קודם כול יפגעו ביוקר המחיה, הם יעלו את המחירים, הם יבלמו את התחרות. הם הרי יעבירו את כל הכוח לחברות שהן מונופול, והן היחידות שתוכלנה בעצם להתמודד עם אותן תקנות.
<היו"ר אלי אלאלוף:>
זה ניתוח שלך, אני חייב לתת לך עצה. דווקא אלה היבואנים החדשים שהצטרפו לוותיקים אומרים את ההפך, אבל תמשיכי בניתוח שלך.

<נאוה בוקר (הליכוד):>
אני מביעה את דעתי. אני סבורה שאפשר להחריג את הבושם, כי בושם זה לא מוצר רגיש כל כך.
<משה בר סימן טוב:>
בושם חייבים להשאיר.
<נאוה בוקר (הליכוד):>
אפשר להחריג אותו. 

<היו"ר אלי אלאלוף:>
אני לא רוצה לתת תשובות כרגע, ברשותכם.
<נאוה בוקר (הליכוד):>
וגם אין בעיה להקים איזשהו גוף מפקח, גוף שיעשה ביקורות פתע, שהביקורות האלה ימנעו באמת את היבוא של אותם מוצרים שעלולים להזיק לציבור וגם ימנעו – אל תשכח שאנחנו עומדים בפני סכנת פיטורים של מאות עובדים שעלולים להיות מפוטרים בגלל המצב הזה. תודה. 

<היו"ר אלי אלאלוף:>
תודה. עוד מישהו רוצה? בבקשה.

<מירב בן ארי (כולנו):>
אני רוצה להגיד משהו פשוט מאוד. יש כאן איזושהי נטייה, ותסלחו לי, אנשי משרד הבריאות, להפחיד את הציבור. הנה, אם אנחנו לא נעשה את הרגולציה הזאת אתם תלכו לסופר ותקנו מוצר מורעל. אז קודם כול יש לי חדשות, מה שנקרא "ברייקינג ניוז", השוק כנראה מלא במוצרים כאלה.
<משה בר סימן טוב:>
לא נכון.
<מירב בן ארי (כולנו):>
לחלק אנחנו נחשפים, לחלק לא. 

<משה בר סימן טוב:>
לא נכון, מירב, אנחנו תופסים אותם יום קודם. אלו שני דברים שתפסנו. 

<מירב בן ארי (כולנו):>
אבל אם אתה אומר שתפסת, אז אני אומרת, כן, אני מסכימה אתך, יש עוד דברים.

<משה בר סימן טוב:>
אנחנו תופסים לפני שזה נכנס לשוק, מירב.

<מירב בן ארי (כולנו):>
אדוני המנכ"ל, אין לזה סוף. אני רוצה להסביר לך משהו, ואני חייבת רגע גם לציין את הפרסום הזה שהיה ב"גלובס" על משחת השיניים של "קולגייט". 16 שנה הבן-אדם עושה יבוא מקביל, פתאום יום לפני מפרסמים לו שיש סכנה. תגידו, ברצינות, מה אנחנו מנסים לעשות? הרי בסופו של דבר, אדוני היושב-ראש, באנו לכאן לכנסת הזאת כדי לטפל ביוקר המחיה, ואם אני נכנסת לסניף בפולין וקונה מוצר שעולה רבע מאותו מוצר , אותו "ג'ילט" אותו "קולגייט", יש בעיה פה, לא שם. 

<נאוה בוקר (הליכוד):>
נכון, צודקת במאה אחוז.
<מירב בן ארי (כולנו):>
כשאתה אומר לי, וכתבתי שאמרת לי "אנחנו רוצים להיות כמו אירופה", מה אתה רוצה להיות כמו באירופה? שאני הצרכנית נכנסת לשוק באירופה וקונה, או שאתה רוצה לתת לי בסופו של דבר שאני בעצם אקנה את אותו מוצר כאילו זה מוצר אירופי? אני רוצה להסביר לך משהו אחד, מבחינתי - - -
<משה בר סימן טוב:>
לא הבנתי את השאלה.
<מירב בן ארי (כולנו):>
אני אסביר לך את ההבדל. יש הבדל בין זה שאני נכנסת עכשיו לאירופה, לוורשה, לצורך העניין, וקונה את אותו "קולגייט" או אותו "ג'ילט" ב-80% פחות, לבין זה שאתה מדבר על סטנדרטים אירופים, שאגב גם כתובים פה, שאתה מוציא פה יותר מ-100 מדינות שאי-אפשר כנראה יותר להשתמש בהן. 

<קריאה:>
אפשר.
<מירב בן ארי (כולנו):>
אתה תבין על מה אני מדברת?
<משה בר סימן טוב:>
אפשר.

<מירב בן ארי (כולנו):>
לא, אתה לא. 

<משה בר סימן טוב:>
מירב, אני אגיד מה אני רוצה.

<מירב בן ארי (כולנו):>
תבדיל עם אירופה, האם אני קונה כמו באירופה או שאני כפופה רק לסטנדרטים? יש הבדל.
<משה בר סימן טוב:>
מירב, התשובה היא קונה כמו באירופה. 

<איל שורצברג:>
כמו באירופה.

<מירב בן ארי (כולנו):>
איך? אבל איך?

<משה בר סימן טוב:>
אני אסביר. כי באירופה - - -

<מירב בן ארי (כולנו):>
תסביר לי איך ירד המחיר?

<איל שורצברג:>
תני להסביר.

<מירב בן ארי (כולנו):>
מה, אתה עושה קסמים?

<משה בר סימן טוב:>
לא קוסם.

<היו"ר אלי אלאלוף:>
משה, תן לי לנהל את הישיבה. 
<משה בר סימן טוב:>
אני עושה רגולציה כמו באירופה.

<היו"ר אלי אלאלוף:>
תנו לה.

<מירב בן ארי (כולנו):>
תסביר לי, אם אתה קוסם.

<משה בר סימן טוב:>
ברגע שהיושב-ראש ייתן לי אני אסביר.

<היו"ר אלי אלאלוף:>
אני מבקש.
<מירב בן ארי (כולנו):>
כי אם אתה קוסם, אני אקנה כמו באירופה. אני לא יודעת מה ניסיתם לעשות כאן, אבל עם כל התקנות האלה פה אין אפשרות. 

ואני חייבת להגיד משהו על "רמדיה". אין ספק שזו פרשה קשה למה שנקרא אימהות, אבות, משפחות שלמות שבאמת, באמת בסופו של דבר הן נמצאו בסיטואציה שאני לא מאחלת לאף אחד, וגם למשרד הבריאות, חלילה, שהיה שם בטווח האש. אבל מאז "רמדיה" עברו המון שנים, ואפשר לעשות פיקוח, אמרה חברת הכנסת בוקר, ואפשר לעשות אכיפה, אבל אפשר במקביל גם להוריד את המחירים. ואמרה עוד משהו אחד כאן, ואני חושבת דווקא, אלי, שאתם חושבים אותו דבר, אבל זה כנראה לא כל כך ברור, אבל היא אמרה מאוד נכון, יש כאן שלושה – כמה? 
<נאוה בוקר (הליכוד):>
שלוש חברות. 

<מירב בן ארי (כולנו):>
יפה. שלוש חברות, שלושה, לצורך העניין, שבאים ומנהלים כאן את כל השוק. אתה, באמצעות התקנות האלה, לא תאפשר לעוד גורמים להיכנס לשוק, זה חד-משמעית. כי אתם פשוט גומרים אותם.
<משה בר סימן טוב:>
זה ממש לא נכון.
<מירב בן ארי (כולנו):>
ומילה אחת אחרונה, על "ביוטיקייר", כי הגיעה אלי פנייה של הסמנכ"ל שלהם, הוא פה דניאל? 

<קריאה:>
הוא צריך להגיע.
<מירב בן ארי (כולנו):>
אני חייבת להגיד משהו על "ביוטיקייר". חייבת להגיד, כי אני קונה שם, ואני מודה, ואין לי בעיה לקנות שם ולשלם חמישה שקלים על מברשת ולא 50 שקל כמו ב"סופר-פארם". אתמול סיפרתי לאלי, כי אמרתי לו: אלי, אתה פחות מבין באיפור, בסדר, פחות התחום שלו. 
<היו"ר אלי אלאלוף:>
אפילו בטלוויזיה לא מאפרים אותי.
<מירב בן ארי (כולנו):>
נכון. אבל אמרתי לו: אלי, אין לי שום אינטרס ב"ביוטיקייר", אני לא מקבלת מהם שקל, הם לא מעניינים אותי, מה שמעניין אותי זה שאני ואחותי וחברות שלי יכולות להיכנס לשם ולקנות – את נכנסת לשם פעם?
<נאוה בוקר (הליכוד):>
בטח, הייתי.
<מירב בן ארי (כולנו):>
תקשיבי, לא רוצה לקנות ב"סופר-פארם", אני מודה, למה שאני אשלם כל כך הרבה כסף על אותו מוצר? אז אולי תהיה במברשת שערה פחות, אני לא יודעת, אבל who cares? 

<קריאות:>
- - -

<מירב בן ארי (כולנו):>
מילה אחת, כי זה 25 סניפים שייפגעו. ואני שוב רוצה שיהיה ברור, אני לא לוביסטית שלהם, לא מעניין אותי בכלל, לא הכרתי את הדניאל הזה בחיים עד שהוא לא שלח לי את המייל. כל מה שמעניין אותי זה האינטרס הצר שלי, ושל נשים אחרות להיכנס לסניפים האלה ולקנות את המוצרים האלה, וזה בסדר גמור מבחינתי.
<קריאות:>
- - -

<משה בר סימן טוב:>
אני מבטיח לשמר לך את זה. 

<איל שורצברג:>
אבל אנחנו משמרים את זה, כי נפגשנו אתו ונתנו לו פתרון.
<מירב בן ארי (כולנו):>
לפי מה ששמעתי לא, אבל אם תאירו את עיני אחרת, אז בסדר. סיימתי. ושוב פעם, אין לי שום עניין עם "ביוטיקייר", שתדעו, בחיים לא פגשתי את הדניאל הזה. תקשיב, זה מטורף. תשמעי, זה רבע מחיר.
<היו"ר אלי אלאלוף:>
בבקשה, גב'. לוקסמבורג, קודם כול, שם מדהים.
<משה בר סימן טוב:>
זה חותם איכות. ברשותך, נענה לחברת הכנסת בן ארי.

<היו"ר אלי אלאלוף:>
לא אתה, אח שלי, תרשה לי. שמולי, אתה רוצה? איציק, בבקשה.
<איציק שמולי (המחנה הציוני):>
כן אנסה אחרי הנאום הדרמטי על "ביוטיקייר". 

<מירב בן ארי (כולנו):>
אולי יום אחד תצטרך להתאפר, אתה לא יודע איפה זה יפגוש אותך.

<משה בר סימן טוב:>
אתה לא מתגלח, אתה לא מתאפר, מה נשאר?

<מירב בן ארי (כולנו):>
כן, מה נשאר לו? אתה מבין, זה רבע מיוקר המחיה.

<היו"ר אלי אלאלוף:>
חבר'ה, אני מציע, בואו נשמור על אתיקה, לא לדבר על גופים ועל גופים מסחריים אלה ואחרים, זה לא פייר.
<איציק שמולי (המחנה הציוני):>
יש לי שתי הערות, אדוני היושב-ראש, אחת, זו אומנם שאלה בנאלית, אבל אנחנו צריכים להגדיר לעצמנו, הממשלה צריכה להגיד מהי המטרה של החוק. כי לפי משרד הבריאות המטרה של החוק זה להעמיד עוד חומות ועוד גדרות כדי לבטח - - 

<רינת בכר:>
זה לא משרד הבריאות.
<איציק שמולי (המחנה הציוני):>
- - את עצמו או את כולנו, למעשה, מפני אותה - - -

<קריאות:>
- - -

<איציק שמולי (המחנה הציוני):>
אני לא צריך עזרה. לא צריך עזרה.

<משה בר סימן טוב:>
בסדר.

<איציק שמולי (המחנה הציוני):>
אני חבר כנסת, מותר לי להגיד מה אני חושב.

<היו"ר אלי אלאלוף:>
חבר'ה, תתאפקו. תאמינו לי, הוא פנה אלי, ואני שותק.

<רינת בכר:>
הוא מדבר בשמנו.

<איציק שמולי (המחנה הציוני):>
ואני בינתיים חבר הכנסת שדיבר הכי פחות, כי היה עסוק בלהקשיב גם לכם. 
<משה בר סימן טוב:>
נענה לו, בסדר.
<איציק שמולי (המחנה הציוני):>
אז תכבדו את זה. אם הולכים לפי מה שאני רואה פה, אדוני היושב-ראש, לפי אופן החשיבה של משרד הבריאות, אז מטרת החוק היא לגדר סיכונים. אם הולכים לפי גורמים אחרים בממשלה, המטרה של החוק זה להפחית רגולציה ולהוריד את יוקר המחיה. וכל עוד הממשלה לא מסכימה על מטרה אחת – ואנחנו כמובן נשמעים להנחיות שלך, אדוני היושב-ראש – ואנחנו יכולים לעבור פה על סעיפי ההגדרות ולהציג איזשהו מצג לעצמנו כאילו אנחנו מתקדמים, אבל סלע המחלוקת העיקרי נותר בחדר, ואנחנו לא נצליח להתקדם, לדעתי. 

אני מזכיר לחברים במשרד הבריאות – ואני מדבר פה כמי שהיה בחוק הבטיחות במזון כמשבית השמחות של החוק, כי כל הזמן הסבירו לנו פה, אני זוכר את הישיבות הארוכות עם אלי גורדון, שאני מאוד מעריך אותו, שבענייני מזון אמר וטבע פה עיקרון מאוד מאוד פשוט – יצרן, יבואן, מישהו שעוסק במזון, לא בתמרוקים, שיש לו קרדיט ויש לו מוניטין, והוא לא הונה את המערכת, המדינה נותנת לו קרדיט, מקלה עליו ברגולציה במזון, וכל עוד לא הוכח אחרת יאפשרו את החיים הקלים שלו. אז אני לא כל כך מבין למה כאן במקרה הזה אנחנו גוזרים גזירה שווה. 
אני כן חושב שאנחנו צריכים למצוא נקודת איזון טובה יותר, שגם תנוח דעתו של המנכ"ל ושל הגורמים המקצועיים במשרד הבריאות, שבאמת אנחנו לא פה מסירים את כל הגדרות, וחס וחלילה מעמידים בסכנה את הבריאות של הציבור. אבל מצד שני, בואו נזכור שמטרת החוק העיקרית והמקורית הייתה להוריד את יוקר המחיה.
<מירב בן ארי (כולנו):>
נכון.
<איציק שמולי (המחנה הציוני):>
ואם נשים עוד הגנות ועוד הגנות ועוד הגנות אנחנו נוציא את חלק גדול מהשחקנים מהשוק ולא נצליח להוריד את יוקר המחיה. ולכן, אני חושב שאנחנו, אדוני היושב-ראש, צריכים ללכת בשיטת ניהול הסיכונים, ולא העלמת הסיכונים. כי אם הכוונה פה היא להעלים את כל הסיכונים, אז לא צריך חוק.
ועוד הערה אחת לסיום. ביקשתי את זה גם בישיבה הקודמת. אני חושב שאם באים לפה, אדוני היושב-ראש, ומציגים מוצרים שהם מוברחים – אני לא יודע אם המוצרים האלה הם מוברחים – מבחינתי זה לא רלוונטי לשום דבר.
<משה בר סימן טוב:>
הם הגיעו ביבוא מקביל, הם לא מוברחים.
<איציק שמולי (המחנה הציוני):>
אם הם מגיעים ביבוא מקביל זו דוגמה שהיא קבילה בעיני, אבל אם מדובר בהברחות, אז יש הבדל גדול בין יבוא נוסף לבין הברחות. 
<היו"ר אלי אלאלוף:>
תודה. בבקשה, מיכל.
<מיכל בירן (המחנה הציוני):>
תודה. אצלי יש מדרג מאוד ברור, וכן, בריאות באה לפני פרנסה. בכל ההיבטים אנשים יודעים שמה שאני עושה בעיקר בכנסת זה בזכויות עובדים ובעסקים קטנים, זה מה שאני עושה. ובכל זאת, בריאות בעיני נמצאת במקום יותר מיידי ויותר בסיסי בפירמידת הצרכים של מסלאו שמגדירה מה צריך בן-אדם. 
אני גם לא סומכת על משרד הכלכלה אחרי ארבע שנים בכנסת של דה-רגולציה, של באמת מולך של יוקר המחיה, ומה שיצא לי בדיונים עם מכון התקנים, אני לא סומכת על השיקולים שלכם, אני מודה, ושמה את זה על השולחן.
<מירב בן ארי (כולנו):>
למה את לא סומכת על השיקולים שלהם?
<מיכל בירן (המחנה הציוני):>
כי ראיתי אותם - - -

<מירב בן ארי (כולנו):>
את חושבת שלמשרד הכלכלה לא אכפת מבריאות הציבור?
<מיכל בירן (המחנה הציוני):>
כי ראיתי אותם עם מכון התקנים, יצא לי גם לחוות את בנט כשר הכלכלה.

<מירב בן ארי (כולנו):>
אבל יש שר כלכלה חדש.
<מיכל בירן (המחנה הציוני):>
יצא לי לראות אותם, זה היה כשדרעי היה שר הכלכלה, בגלל זה זה גם לא אדם ספציפי אחד. הם רוצים שהממונה על התקינה יהיה עורך-דין או כלכלן במקום מהנדס כדי שהוא יגיד אם זה יקר לבדוק ולא אם צריך לבדוק. אגב, את זה הצלחנו לעצור בפעילות פרלמנטרית. כך שאני אומרת שאני שמה על השולחן שאני לא סומכת על מערך השיקולים שלכם. 
אבל אני חושבת שהפתרון של רגולציה צריך להיות מידתי. אנחנו לא רוצים לשפוך פה את התינוק עם המים, אנחנו לא רוצים שלא יהיה יבוא מקביל, אנחנו רוצים שתהיה לכם יכולת לבדוק את זה, אבל אנחנו לא רוצים שזה יהיה משהו שהוא לא סביר. וגם עוד דבר, אגב הנחות יסוד – ואני לא חושבת שאלו תיאוריות קונספירציה – אבל אי-אפשר להתעלם מזה שיש פה שחקנים עם אינטרסים מאוד מובהקים לא לאפשר את היבוא המקביל, אנשים שנוהגים ורשתות שנוהגים, יבואנים, סליחה, שנוהגים בבריונות היומיום, לא בספקולציות לעתיד, אלא בניתוח של המציאות מנסים לוודא תחרות ומנסים להוריד מחירים. וגם את זה אני לוקחת בתוך השיקולים במה שבעצם נמצא על הפרק. 
אני מנסה להבין, ועוד לא הצלחתי, ואני אשמח אם כן. בדיון בקודם ישב פה אחד היבואנים, אני חושבת שנתת דוגמה של משחות שיניים של היבוא המקביל, ואמר שבנוהל הקודם הוא היה מגיע פעם בשבוע למשרד הבריאות, היו בודקים אצווה ומשחררים לו, וזה היה דבר שהוא חי אתו. 
<משה בר סימן טוב:>
אנחנו רוצים להמשיך עם זה. 

<מיכל בירן (המחנה הציוני):>
אני לא לגמרי מצליחה, חוץ מהבשמים, וגם לא שוכנעתי - - -
<מירב בן ארי (כולנו):>
שהבשמים זו פגיעה בטובת הציבור?

<מיכל בירן (המחנה הציוני):>
לא.

<מירב בן ארי (כולנו):>
שהם מסכני חיים?
<מיכל בירן (המחנה הציוני):>
כן, שהם מסכני חיים. והדבר הזה הוא דבר שאני כן חושבת שבשביל המידתיות צריך להסביר אותו. נראה לי שיש פה הסכמה לגבי כל מה שבא במגע עם רירית הפה, נראה לי שכולם מסכימים שצריך לבדוק את הדברים האלה. מה שאני מבקשת, ואני חושבת שזה הכיוון של רובנו, זה כן את המידתיות. לא לשים בתוך זה דברים שהסכנה בהם נשמעת קצת מופרכת, ושאחרי שנים של שימוש לא התגלו מקרים שמעידים על סכנה לציבור. 
<מירב בן ארי (כולנו):>
כמה מקרים יש של בשמים?
<מיכל בירן (המחנה הציוני):>
אבל אני מנסה להבין את זה, לסדר לי מה ההבדל בין התקנות הקודמות לבין התקנות האלה.
<היו"ר אלי אלאלוף:>
תודה.

<משה בר סימן טוב:>
אענה בקצרה ובענייניות. אני רוצה רגע לענות לחברת הכנסת בן ארי למה התכוונו כשאנחנו אומרים אירופה. 

<מירב בן ארי (כולנו):>
כמו אירופה.
<משה בר סימן טוב:>
אנחנו מסתכלים על הפערים המבניים בשוק התמרוקים בין ישראל לבין אירופה, כי אכן יותר יקר פה, אני שם בצד, תאמינו לי למע"מ ולמכסים יש הבדל גדול מאוד בפער המחיר. המע"מ שם על המוצרים האלה הרבה הרבה יותר זול, לפחות חצי. אבל אני לא אלך לקרוא פה למע"מ דיפרנציאלי על תמרוקים ועל תרופות. אבל כשאתם שמים לכם בראש את הכוכבית הזאת של המחירים השונים תזכרו את המע"מ ואת המכסים, פעם אחת. אבל נוציא את זה מהדיון כי זה לא הדיון.

הדבר המבני הוא כזה, באירופה מוצר שנרשם השיטה היא נוטיפיקציה. בישראל השיטה היא להירשם במשרד הבריאות, ואז לקבל אישור להיכנס לשוק. ואז מגיעים מוצרים לישראל, לצורך העניין לרינת בכר שיושבת פה, מנהלת אגף הקוסמטיקה במערך הרוקחות אצלנו, היא מקבלת אותם, היא בודקת מוצר מוצר, ואז מחליטה אם כן או לא להכניס את זה לשוק. השיטה הזאת מייצרת, א', תור מאוד מאוד ארוך של מוצרים שנמצאים אצלה במשך חודשים עד שהיא מספיקה בכלל להגיע אליהם.
<מירב בן ארי (כולנו):>
עד שהיא מגיעה אליהם הם כבר לא רלוונטיים, כי בדרך כלל תמרוק זה מוצר עונתי.

<קריאות:>
- - -

<משה בר סימן טוב:>
אבל זה מה שבאנו לתקן, זו הרפורמה.

<רינת בכר:>
זה המצב היום.
<היו"ר אלי אלאלוף:>
מירב, באמת, אל תעזרו לנו, בבקשה. יש פה מנכ"ל, תנו לו. תאמינו לי שהוא מכיר את הנושא טוב.
<משה בר סימן טוב:>
מירב, תני בבקשה להשלים, אני חושב שאני אדע לתת תשובה. לצערי, נכנסתי לזה יותר ממה שתכננתי. פעם ראשונה זה מייצר תור, ו- time to marketשווה הרבה כסף. 

הדבר השני, הרבה מאוד יצרנים אומרים: אנחנו לשוק הישראלי לא רוצים להיכנס כי זה לוקח זמן, כי יש אי-ודאות, כי יכול להיות שהיא תכניס לי ויכול שהיא לא תכניס לי. ודבר שני, מוצרים עונתיים בכלל לא עולים על הפרק. ולכן, המגוון בישראל יותר מצומצם, יותר יקר, כי יש גם הליך ביורוקרטי, אי-ודאות וכל הדברים האלה.

אמרנו שאנחנו רוצים אירופה. מה קורה באירופה? באירופה מוצר, כדי להיכנס לשוק זה נוטיפיקציה, הוא לא צריך להגיע ל-pre-approval, אלא זה port marketing supervision או surveillance או לא משנה מה. באירופה המוצר נכנס, היבואן רושם שהוא הולך להכניס את המוצר, ופשוט מתחיל לשווק אותו. 

והדבר השני באירופה זה שאם מוצר נרשם באיזושהי מדינה הוא כאילו נרשם בכל אחת ממדינות השוק המשותף, כי לפי החוק שם החבות של ה-Responsible person, הגורם האחראי מול רשויות האכיפה, הוא נותן דין וחשבון לכולם. 
אנחנו רוצים שאותו מנגנון יהיה גם בישראל, ושישראל תהיה חלק ממנו. כלומר, נרשמת באיזושהי מדינה באירופה ומינית גורם אחראי, הוא גורם אחראי גם כלפינו, ואתה יכול לשווק באופן אוטומטי את המוצרים בישראל. ואז הפער היחיד ביוקר המחיה שיהיה בין ישראל לבין אירופה יהיו פערי המע"מ והמכסים שיש, ואולי עלויות הובלה, שלדעתי גם זה לא יהיה. אולי גודל שוק. 
<מיכל בירן (המחנה הציוני):>
והרווח שהמונופולים יעשו פה. 

<משה בר סימן טוב:>
והרווח – בסדר, לא משנה, אבל זה פותח לך את השוק, יהיו לך הרבה יותר מוצרים, מגוון הרבה יותר רחב, יהיה הרבה יותר קל לייבא, וכמובן באפס זמן. זאת הרפורמה שהצענו.
<מירב בן ארי (כולנו):>
רגע, ואדוני היושב-ראש, הוא יכול גם להתייחס לגבי העניין של הרגולציה? אמרה חברת הכנסת בירן שחשובים לה העובדים – לגבי נטל הרגולציה על המפעלים הישראלים. 

<משה בר סימן טוב:>
אז אמרתי שאני מיישר קו עם אירופה. מה שדורשים באירופה - -
<מירב בן ארי (כולנו):>
בנטל של הרגולציה?
<משה בר סימן טוב:>
- - אני לא רוצה לדרוש יותר מאירופה. בסדר? מצד אחד לא אדרוש פחות, לא נהיה איזו מדינה ב-tier השלישי של הרגולציה, שמטופטפים אליה כל מיני מכולות מכל מיני מקומות. אנחנו מדינה ריבונית שדואגת לביטחון של התושבים שלה, לבטיחות של התושבים שלה, אבל אני מוכן ליישר קו באופן מלא עם אירופה על כל המשתמע מכך. אנחנו אכן מפיקים את לקחי "רמדיה", אבל אני לא הייתי שם, אני לא מבוהל, אנחנו רוצים לעשות את הדבר הנכון. 
ובנוגע לשאלה של חבר הכנסת שמולי, אכן מדובר בנקודת איזון. ממשלה, יש לה יותר ממטרה אחת, היא רוצה מצד אחד להבטיח מוצרים נגישים, כולנו רוצים, אנחנו מבינים שזה משהו שנדרש לעשות וצריך לעשות, אבל צריך לאזן את זה עם עוד צרכים אחרים של בטיחות הציבור. 

ולכן, נקודת האיזון שאנחנו רואים היא באמת לצמצם או לבטל את הפערים המבניים בין ישראל לבין אירופה. ולכן, בהקשר הזה לעשות את הרפורמה בדרך המלך בצורה הנכונה ייתן מענה לכל הדברים האלה, גם נוכל להבטיח את בטיחות הציבור, גם נהיה כמו אירופה פתוחים לכל השוק המשותף, וגם יהיה פה את כל מגוון המוצרים. זה דורש עבודה וצריך לעשות אותה. 
<מירב בן ארי (כולנו):>
והבשמים באירופה הם גם בזה?
<איל שורצברג:>
כן.
<משה בר סימן טוב:>
כן, בשמים כרגע זה תחת משרד הכלכלה, בשמים וסבון מוצק בישראל. 

<רינת בכר:>
כן, בארץ.
<משה בר סימן טוב:>
סבון נוזלי אצלנו, סבון מוצק אצלם.

<מירב בן ארי (כולנו):>
למה?
<משה בר סימן טוב:>
ככה יצא. 
<מירב בן ארי (כולנו):>
זה כמו החינוך הטכנולוגי.

<חיים ילין (יש עתיד):>
זה כמו היתושים. היתושים זה הגנת הסביבה, אבל אם יש קדחת הנילוס זה עובר אליך.

<משה בר סימן טוב:>
זה כמו שגילאי אפס עד שלוש זה משרד העבודה.
<חיים ילין (יש עתיד):>
הם מתים שיהיה קדחת נילוס על היישוב, שאתם תטפלו בזה ולא הגנת הסביבה. נהדר, אחלה ניהול של מדינה.
<משה בר סימן טוב:>
לא משנה, צריך לתקן את זה. 
<מירב בן ארי (כולנו):>
הסבון המוצק משפיע על ניהול המדינה, חיים.
<חיים ילין (יש עתיד):>
ממש.

<היו"ר אלי אלאלוף:>
חבר'ה. חיים, אני יודע שאתה חדש בישיבה.
<מירב בן ארי (כולנו):>
גם בוועדה, לא?

<חיים ילין (יש עתיד):>
תשמע, יש לי חצי שעה עד שאני פוגש את שגריר ספרד אז אמרתי שאני בא לפה.
<היו"ר אלי אלאלוף:>
אתה יכול.

<מירב בן ארי (כולנו):>
אתה יכול. תשאל אותו כמה עולה שם סכין גילוח של "ג'ילט" בסופר שלו במדריד.
<היו"ר אלי אלאלוף:>
תגיד לו שאתה לא ספרדי. 
<קריאות:>
- - -

<חיים ילין (יש עתיד):>
סכינים, מי זה?

<רינת בכר:>
זה משרד הכלכלה.
<איל שורצברג:>
סכינים זה לא אנחנו, זה משרד הכלכלה.
<חיים ילין (יש עתיד):>
אה, זה כלכלה. המנתח משתמש בסכין של הסופר. 

<משה בר סימן טוב:>
אבל הפלסטר, כשהוא נחתך זה שלנו. 

<היו"ר אלי אלאלוף:>
חבר'ה, אי-אפשר, כבר אכלנו 40 דקות.

<משה בר סימן טוב:>
מילה אחרונה. אמרנו ליבוא המקביל, מירב, לא זוכר את השם של החברה שדיברת עליה, לא משנה, whatever.
<היו"ר אלי אלאלוף:>
אל תזכור.
<משה בר סימן טוב:>
אנחנו מוכנים להמשיך בנוהל הקיים. אגב, הנוהל הקיים הוא שהכול עובר אותנו קודם, כי אנחנו באמת רוצים לבדוק, זה לא נכנס לשוק. לגבי מוצרים רגישים, אנחנו מוכנים להמשיך בנוהל הקיים ולבחון איזה הקלות ניתן לעשות לגבי המוצרים הלא רגישים, ואז רק נהנה ולא נפסיד ביחס למצב הקיים. סיימתי.
<היו"ר אלי אלאלוף:>
תודה. חבר'ה, אני מזכיר לכולם, מעכשיו מתחילים להקריא, מי שרוצה בסוף הסעיף להתייחס אליו אז הוא יכול להרים יד ונשתדל לתת את רשות הדיבור לכל מי שרוצה להתייחס. אז בשעה טובה, בבקשה, היועצת המשפטית שלנו. 

<ענת מימון:>
אנחנו מתחילים מפרק א' שזה סעיף מאוד ארוך של הגדרות. אז גם בתוך ההגדרות אם יש הערות, אז נעצור. אני פשוט רצה עכשיו על ההגדרות, אבל אם יש הערות להגדרות אז תעצרו אותי.
	
	
	

	"הגדרות
	1. 
	בתקנות אלה –

	
	
	
	"אצווה" – כמות של תמרוק שיוצרה בתהליך ייצור אחד;

	
	
	
	"אתר האינטרנט" – אתר האינטרנט של המשרד שכתובתו www.health.gov.il;

	
	
	
	"הודעה על שיווק" – הודעה על שיווק תמרוק בישראל, לפי סעיפים 55א11 לפקודה;

	
	
	
	"הוראות האיחוד האירופי" – הוראות האיחוד האירופי בתחום הקוסמטיקה Regulation (EC) No 1223/2009 of the European Parliament and of the Council of 30 November 2009 on Cosmetic Products אשר קישור אליהם נמצא באתר האינטרנט, כפי עדכונן מזמן לזמן;

	
	
	
	"המערכת האלקטרונית" – המערכת האלקטרונית של המשרד המשמשת לניהול הודעות על שיווק תמרוק בישראל; 

	
	
	
	"המשרד" – משרד הבריאות;

	
	
	
	"הרשות להסמכת מעבדות" – הרשות שהוקמה לפי חוק הרשות הלאומית להסמכת מעבדות, התשנ"ז–1997;

	
	
	
	"חומר אסור" – רכיב שנוכחותו, כמותו או ריכוזו אסורים לפי הוראות תקנה 35;"


ואני רק אסביר שבתקנה 35 יש איסור על שיווק והפצה של תמרוקים עם חומר אסור, ששם מפנים להוראות האיחוד האירופי. ויש לנו את התוספת הרביעית שמונה שלושה חומרים שנחשבים חומרים אסורים, נגיע לזה בהמשך בתקנה.

	
	
	
	""חומר מוגבל" – רכיב שנוכחותו, כמותו או ריכוזו מוגבלים או מותנים בתנאים כאמור בפרק ח';"


פרק ח' מפנה להגבלות לפי האיחוד האירופי לעניין חומרים מוגבלים. 

	
	
	
	""חומר משמר" – רכיב שייעודו העיקרי או הבלעדי בתמרוק הוא לעכב התפתחות של מיקרואורגניזמים;

	
	
	
	"חומר צבע" – רכיב שייעודו העיקרי או הבלעדי בתמרוק הוא לצבוע את התמרוק או את גוף האדם כולו או אברים שבו, לרבות חומרי מוצא של חומרי צבע מחמצנים לשיער;"


<היו"ר אלי אלאלוף:>
מי שלא מכיר, זה חבר הכנסת ביטן. חשבתי שאתה עסוק.
<מיכל בירן (המחנה הציוני):>
למי שבמקרה לא היה בארץ בשנה האחרונה, אז עדכנת.

<חיים ילין (יש עתיד):>
מי לא היה בארץ?

<מיכל בירן (המחנה הציוני):>
אמרתי, מי שלא יכיר את ביטן.

<חיים ילין (יש עתיד):>
גם בחו"ל מכירים אותו.

<היו"ר אלי אלאלוף:>
נמשיך.

<ענת מימון:>
	
	
	
	""חומר מסוכן" – חומר מסרטן, מחולל מוטציות או מסוכן למערכת הרבייה (CMR - carcinogenic, mutagenic, or toxic for reproduction) המנוי בקטגוריות1A, 1B ו-2 בחלק 3 לתוספת החמישית בהוראות האיחוד האירופאיRegulation (EC) No 1272/2008 of the European Parliament and of the Council of 16 December 2008 on Classification, Labeling and packaging of Substances and Mixtures אשר קישור אליהם נמצא באתר האינטרנט, כפי עדכונן מזמן לזמן; 

	
	
	
	"טענה שיווקית" – טענה שטוען יצרן התמרוק, יבואן התמרוק או משווק התמרוק, בין במפורש בין במרומז, בין על גבי התמרוק, בפרסומת או בכל צורה אחרת, שלפיה לתמרוק תכונה, אפיון, פעילות או מטרת שימוש מסוימת; 

	
	
	
	"יבואן" – אדם העוסק בייבוא תמרוקים;

	
	
	
	"יצרן" – אדם העוסק בייצור תמרוקים; 

	
	
	
	"מאגר התמרוקים" – מאגר אלקטרוני של משרד הבריאות המכיל מידע על תמרוקים ששווקו או משווקים בישראל לפי הוראות הפקודה;

	
	
	
	"מדינה מוכרת" – כהגדרתה בסעיף 55ג1(א) לפקודה;"


רק אזכיר שמדובר על מדינות שחברות באיחוד האירופי, על אוסטרליה, על איסלנד, ארצות-הברית, יפן, נורבגיה, ניו-זילנד, קנדה, ושוויץ, אלה המדינות המוכרות. וזה חוקק במסגרת הפקודה בתיקון שעשינו. 
	
	
	
	"מפיץ" – אדם המביא לזמינותו של תמרוק בשוק, בדרך של אחסון, הובלה והפצה, לרבות מכירה של תמרוקים לאיש מקצוע ולמעט בית מרקחת ועסק למכירת תמרוקים בקמעונות;

	
	
	
	"מפקח" – אדם שהוסמך לפי סעיף 60כו לפקודה;"


זה פרק הפיקוח הכללי של פקודת הרוקחים, אז גם פה המפקחים מכוח הפקודה יהיו לעניין הזה מפקחים.

	
	
	
	""נותני שירותים" – מי שבאמצעותם מבצע בעל רישיון תמרוקים פעולות ייצור, אחסון והפצה של תמרוק;

	
	
	
	"נציג אחראי" – כהגדרתו בסעיף 55א לפקודה;

	
	
	
	"עוסק בתמרוקים" – כהגדרתו בסעיף 55א לפקודה;"


שזה מי שמייצר, מייבא, מייצא, עוסק באחסון סיטונאי, הפצה הובלה של תמרוקים או מוכר תמרוקים, וגם נציג אחראי נחשב "עוסק בתמרוקים".
	
	
	
	""עסק" – אתר ייצור לתמרוקים או בית מסחר לתמרוקים;

	
	
	
	"רישיון תמרוקים" או "רישיון" – רישיון תמרוקים כהגדרתו בסעיף 55א לפקודה;

	
	
	
	"רכיב" – חומר כימי ותרכובותיו, ממקור טבעי או סינטטי, לרבות כל תוסף הנחוץ לשמירת יציבותו של החומר וכן כל אי ניקיונות הנובעים מתהליך הייצור של החומר, ולמעט כל ממס הניתן להפרדה מהחומר מבלי להשפיע על יציבותו או לשנותו;

	
	
	
	"רכיב ננו" – (nano material) רכיב בלתי מסיס או עמיד מפני פירוק ביולוגי, המיוצר באופן מכוון כך שאחד או יותר מהממדים החיצוניים או המבנה הפנימי יהיה בטווח גודל של 1 עד 100 ננומטר;

	
	
	
	"שיווק" – כהגדרתו בסעיף 1 לפקודה;

	
	
	
	"תופעת לוואי" – השפעה לא רצויה על בריאות המשתמש הנגרמת כתוצאה משימוש מקובל או צפוי בתמרוק;

	
	
	
	"תופעת לוואי חמורה" – תופעת לוואי הגורמת באופן זמני או קבוע לנזק בריאותי חמור, להפרעה בתפקוד פיזי או קוגניטיבי, לנכות, לאשפוז, לסכנת חיים או למוות;

	
	
	
	"תיק תמרוק" – תיק שיש בו נתונים ומסמכים כמפורט בתקנה 21; 

	
	
	
	"תמרוק" – כהגדרתו בסעיף 55א לפקודה;

	
	
	
	"תנאי אחסון והפצה נאותים לתמרוקים" – (GDP) מכלול הפעולות שנועדו להבטיח כי תמרוק מאוחסן, מובל ומופץ בתנאים נאותים המבטיחים את עמידתו בדרישות האיכות לכל אורך שרשרת האספקה של התמרוק מהיצרן עד הצרכן הסופי, כאמור בתקנה 5(א); 

	
	
	
	"תנאי ייצור נאותים לתמרוקים" –(GMP) מכלול הפעולות שנועדו להבטיח כי תמרוק מיוצר באופן הדיר ומבוקר, כאמור בתקנה 5(ב).""


אלו ההגדרות. עכשיו אנחנו עוברים לפרק ב'. 

<נילי חיון דיקמן:>
הערת נוסח. 
<היו"ר אלי אלאלוף:>
מי מכם? בבקשה.

<נילי חיון דיקמן:>
בוקר טוב, רק להגדרה של "עסק", יש כאן איזושהי שארית של נוסח שאחר כך נעשה פה שינוי ביחס לבית מסחר תרופות. בהתחלה עשינו שימוש במונח "בית מסחר תרופות", אבל למעשה עשינו שימוש רק במונח של בעל רישיון תמרוקים, אז צריך להחליף את זה.
<ענת מימון:>
אז מה זה יהיה? עסק זה אתר?
<נילי חיון דיקמן:>
אז אתר יהיה כל התמרוקים או בעל רישיון תמרוקים ליבוא או לאחסון והפצה.
<היו"ר אלי אלאלוף:>
תשימו לב שפה, ואני שמח, שאין פה יבואן ראשי, יבואן מקביל, יש רק יבואן.
<נילי חיון דיקמן:>
נכון.

<ענת מימון:>
נכון.

<היו"ר אלי אלאלוף:>
ולכן, כדאי שניצמד להגדרות שביקשתם. בבקשה, אדוני.

<יואב גזית:>
זו הערה שאני חושב שמוסכמת גם על המשרד הבריאות. יש הגדרה "שיווק", כתוב: "כהגדרתו בסעיף 1 לפקודה", סעיף 1 לפקודת הרוקחים אומר ש"שיווק זה מכירה, אספקה, יבוא, יצוא של העברת בעלות". לגבי היצוא יש טיפול מאוד מאוד רציני בחקיקה הראשית, ולמעשה אם מכניסים פה את השיווק לפקודה אז מחזירים חזרה את כל ההגבלות שיש על יצוא. לכן, אנחנו מבקשים שיהיה ברור שהשיווק זה למעט יצוא.
<נילי חיון דיקמן:>
כבר הסברנו את זה להתאחדות התעשיינים, אבל זה פשוט מבחינה משפטית לא מדויק. אומנם שיווק צריך להיות כולל יצוא, וזה נדרש גם בתקנות, היות שבעלי רישיונות תמרוקים, עסקים שעוסקים בייצור של תמרוקים צריכים להיות גם – התקנות, ובפרט פרק א', צריכים לחול גם על בעלי רישיונות לייצור של תמרוקים שעוסקים בשיווק שהוא לצורך יצוא. 
נכון שבהוראות התקנות הספציפיות, מקום שאנחנו רוצים להתייחס לשיווק, אך ורק שיווק בישראל, אנחנו כותבים את זה, אנחנו כותבים "שיווק בישראל". מעבר לזה יש הופעה של המונח "הודעה על שיווק", שזה מונח שמוגדר באופן נפרד. ולכן, כשאומרים "הודעה על שיווק" זה לא כולל את ההגדרה של שיווק יבוא יצוא, אלא הכוונה היא הודעה על שיווק כפי שהיא מוגדרת. אז אנחנו נעשה את ה-fine-tune בנוסח במקומות שבהם באמת זה לא צריך לחול על יצוא ואין בינינו מחלוקת מהותית. פשוט נוודא שכתוב "שיווק בישראל".
<היו"ר אלי אלאלוף:>
מובן? רק שזה לא יסרבל את הביורוקרטיה הנדרשת.
<איל שורצברג:>
זה לא מסרבל.
<היו"ר אלי אלאלוף:>
כי אם בצד אחד כבר יש להם את כל ההגדרות והם מילאו את כל הדרישות, עכשיו by the way כשאנחנו בחוק אחר מתחילים לסרבל להם את זה. 

<נילי חיון דיקמן:>
אני רק מבהירה שהפיקוח של משרד הבריאות על יצרנים שמייצרים תמרוקים הוא בלי קשר ללמי התמרוקים מיועדים. העמידה בתנאי הייצור הנאותים מחויבת גם אם אתה מייצר לצורך שיווק בישראל וגם אם אתה מייצר לצורך שיווק בחו"ל. זה נדרש עבור היצרנים. התוצרת של ישראל היא תוצרת שעומדת ב-GMP, והם יכולים להציג את אישור ה- GMPשלנו בכל המדינות ולשווק על בסיס זה, וברור לכולם ש- GMP הוא מחויב גם לכל אלה.
<היו"ר אלי אלאלוף:>
מקובל עליכם? בצרפתית יש איזה פתגם מאוד קצר, מה שמובן מהר נאמר קצר. אז פה תנסו, כי אתם נותנים לנו תשובות שמאבדים את חוט ההבנה בזה. מקובל? 

<יואב גזית:>
כן, רק שהיועצת המשפטית תכניס את ההבהרות האלה.
<היו"ר אלי אלאלוף:>
ביחד הן יכניסו, אל תדאג. כן, גב'.
<רבקה מזרחי:>
אנחנו חברה שקיימת משנת 1939 ומתעסקים בבישום ובתמרוקים בעיקר ל-private labelling. מה קורה במקרה של יבואן שמייצר מוצר פרטי לרשתות קטנות בארץ והמפעל שלו נמצא בחו"ל, ולא קיים בתוך רשימת המדינות המוכרות?
<היו"ר אלי אלאלוף:>
זה לא חלק מההגדרות, ברשותך.
<רבקה מזרחי:>
למה לא? זה כן חשוב. 
<ענת מימון:>
זו הגדרה של מדינה מוכרת.

<רבקה מזרחי:>
למה לא מספיק GMP ואת האישור של המוצר? למה המפעל חייב – המפעל עובד רק עבורי, אני לא יכולה להוציא "פריסייל" לאירופה, הוא לא יושב ברשימת המדינות, איך אני מייבאת?
<היו"ר אלי אלאלוף:>
את נכנסת לנושא שעוד לא הגענו אליו, אני מצטער, גב'. כשנגיע לזה.
<מורן שקלאר:>
אבל יש את זה כאן בהגדרות, רשום מה זה "מדינה מוכרת" בהגדרות.
<קריאות:>
- - -

<ענת מימון:>
אני רק רוצה להעיר, ההגדרה "מדינה מוכרת" נמצאת בפקודה, עשינו את זה לפני חצי שנה כשחוקקנו את החוק. כרגע אין אפשרות לוועדה לתקן, זה פשוט לא נמצא על שולחן הוועדה.
<רבקה מזרחי:>
אבל ברגולציה כתוב שאסור להפלות בין מדינות. אין לי אפשרות בשלב הזה להתפרנס כחוק. אז אם אתם רוצים לאפשר תחרות ולכל האנשים להתפרנס כחוק, אז תאפשרו נתיב חוקי. זה לא כי אני גונבת, זה לא כי אני מזייפת, זה לא כי אני - - - 
<היו"ר אלי אלאלוף:>
עוד מישהו פה רצה? 
<ענת מימון:>
זה חוקק.

<היו"ר אלי אלאלוף:>
אני פה חוזר, גב' אומרים לי שזה בחקיקה הראשית, אי-אפשר פה להתייחס למה שאת אומרת. 

<רבקה מזרחי:>
אז מה עושים? אני פה שתספרו לי מה עושים.
<היו"ר אלי אלאלוף:>
אולי יום אחד נתקן חקיקה ראשית.

<מורן שקלאר:>
אבל יש השלכה ישירה לתקנות.
<היו"ר אלי אלאלוף:>
לא קיבלת את רשות הדיבור, גב', אני מזכיר לך. 

<מורן שקלאר:>
אז אני רוצה לדבר, בבקשה.

<היו"ר אלי אלאלוף:>
עוד מישהו רצה פה? בבקשה, גב'.

<מורן שקלאר:>
גם אנחנו, דיברתי גם בוועדה הקודמת, ואמרנו שיש לנו גם private labelling, ואנחנו מביאים מכל מיני מדינות, ואני מבינה שההגדרה של מדינה מוכרת הוגדרה בפקודה, אבל יש לזה השלכה ישירה בתקנות, התקנות מדברות על זה. צריך לתקן את הפקודה.
<ענת מימון:>
תמיד יש את הקשר הישיר בין הפקודה לתקנות.
<מורן שקלאר:>
אוקיי, אז צריך לתקן את הפקודה. יש לה השלכות הרות גורל על כל התמרוקים, על "ביוטיקייר", על "אפי חורי הפצה", על "יהודה מזרחי", על כל התמרוקים האלה שבעצם הם מעודדים תחרות בכל שוק התמרוקים, באיפור, בקוסמטיקה, יש לזה השפעה ישירה. 

<מירב בן ארי (כולנו):>
נכון, היא צודקת.
<היו"ר אלי אלאלוף:>
אז מה עושים?

<ענת מימון:>
אז צריך לתקן את הפקודה. אבל כרגע לא נמצא על שולחן הוועדה הנושא של תיקון הפקודה.
<היו"ר אלי אלאלוף:>
הפקודה זה לא לדיון כרגע. אם נצטרך להגיע לתיקון החקיקה אז אולי נוכל להתמודד אז.
<ענת מימון:>
אני רק אעיר שכשנגיע לפרק של היבוא יכול להיות שיהיו דברים בתקנות שאפשר יהיה לעשות במסגרת ההוראות של הפקודה.
<מורן שקלאר:>
כל עוד לא מתקנים את הפקודה ואת ההגדרה של מדינה מוכרת - - - 

<היו"ר אלי אלאלוף:>
חבר'ה, יש דברים שאי-אפשר לעשות.

<נילי חיון דיקמן:>
הבעיה היא לא בהגדרה, אלא בסעיף בפקודה.
<מורן שקלאר:>
אז זה מחסל את כל תעשיית הקוסמטיקה בישראל.

<רבקה מזרחי:>
חיסול ממוקד.
<היו"ר אלי אלאלוף:>
נגיע לתעשייה. עוד הערות להגדרות? אנחנו דנים רק בהגדרות. 
<ענת מימון:>
אתה רוצה להצביע על הסעיף?
<משה בר סימן טוב:>
אנחנו מבקשים לא להצביע. אנחנו לא רוצים.
<היו"ר אלי אלאלוף:>
לא, אתה לא נותן הוראות.
<משה בר סימן טוב:>
אנחנו מבקשים שכרגע לא. 

<היו"ר אלי אלאלוף:>
בכלל? אין דבר כזה. מה פתאום.

<מירב בן ארי (כולנו):>
לא להצביע?
<משה בר סימן טוב:>
- - -

<היו"ר אלי אלאלוף:>
מה זה סמכותה? מה פתאום.

<משה בר סימן טוב:>
התקנות צריכות לעבור עוד עבודה רבה לפנינו. מה לעשות, הייתה פה ישיבה, שלחתם אותנו לעבודה.
<היו"ר אלי אלאלוף:>
לא, חבר'ה, לא, אתם לא תעשו מאתנו ישיבה סתמית.
<מירב בן ארי (כולנו):>
אז מה זה? אנחנו חותמת גומי?

<משה בר סימן טוב:>
מה פתאום, לא חשבנו שהולכים להצביע.

<היו"ר אלי אלאלוף:>
כשנמצא לנכון אנחנו נצביע.

<מירב בן ארי (כולנו):>
הוא עושה כאן ועדה היום עד שתיים.
<משה בר סימן טוב:>
אכן פנה שר הבריאות ליו"ר הוועדה שלא לקיים דיון, כי הייתה פה ישיבה קודמת.

<היו"ר אלי אלאלוף:>
לא הייתה לי פנייה, לא דיברתי אתו.

<משה בר סימן טוב:>
הוא פנה אליך בכתב.

<היו"ר אלי אלאלוף:>
לא ראיתי אותו.

<מירב בן ארי (כולנו):>
אם לא נעשה את התקנות איך החוק יכנס? גם ככה צריך שנים להיערך.
<היו"ר אלי אלאלוף:>
לא, חבר'ה, אנחנו לא - - -

<משה בר סימן טוב:>
מירב, שלחתם אותנו פה לעבודה.

<מירב בן ארי (כולנו):>
התעשיינים צריכים להיערך.

<משה בר סימן טוב:>
נכון, לכן התאריך לא ריאלי. שלחתם אותנו פה לעבודה עם משרדי הממשלה, עם היבואנים, א', ב', והתעשייה, התחלנו את העבודה, אנחנו עובדים על זה באופן אינטנסיבי.
<מירב בן ארי (כולנו):>
אז למה אנחנו יושבים?
<משה בר סימן טוב:>
שום דבר מהתובנות שעלו בדיונים עדיין לא מגולם פה, כי זה הנוסח שהוגש קודם.
<מירב בן ארי (כולנו):>
זה הנוסח הישן?
<משה בר סימן טוב:>
זה הנוסח המקורי. דווקא מתוך כבוד לעבודת הוועדה. שלחתם אותנו לעבודה, אנחנו רוצים להשלים את העבודה.
<היו"ר אלי אלאלוף:>
אני רק רוצה להגיד ששלחנו, כולל אותי, רציתי לעבוד גם, מצאתם לנכון לעשות את זה בלעדי. גם זה לא מפריע לי. אבל כרגע כוועדה סמכותנו וחובתנו וזכותנו להצביע כשנמצא לנכון, זה חד-משמעי.
<אתי שבתאי:>
נכון, אנחנו גם לא קיבלנו שום פנייה.

<משה בר סימן טוב:>
יש לי פה עותק ממנה. 
<אתי שבתאי:>
הוועדה לא קיבלה.
<היו"ר אלי אלאלוף:>
קשור להגדרות, אדוני?

<ראובן בילט:>
לא קשור להגדרות.

<היו"ר אלי אלאלוף:>
תודה. אז אנחנו עוברים לסעיף הבא שהוא רישיון.
<ענת מימון:>
פרק ב' עוסק בנושא של רישיון תמרוקים. 

	" 
	2. 
	רישיון תמרוקים יהיה לאחד או יותר מסוגי פעילויות אלה: 

	
	
	(1) ייצור תמרוקים;

	
	
	(2) יבוא תמרוקים;

	
	
	(3) אחסון והפצה של תמרוקים."


ובזמנו דיברנו על זה שגם לצורך יצוא תמרוקים צריך רישיון תמרוקים, נילי, נכון? אני מדברת על זה שצריך לצורך הפעילות הזאת רישיון תמרוקים, ואני אומרת שגם יצוא תמרוקים, בין אם הם מיועדים לשיווק בישראל ובין אם הם מיועדים ליצוא, צריך מלכתחילה לבקש רישיון תמרוקים.
<מיכל בירן (המחנה הציוני):>
מתווך שלא ייצר אותן שמייצא.
<נילי חיון דיקמן:>
היצרן שמשווק את התמרוקים ליצוא מחזיק ברישיון יצוא.
<ענת מימון:>
אז לא יכול להיות מישהו שמייצא בלי לייצר, אלא רק כחוליה בשרשרת?

<נילי חיון דיקמן:>
רוב היצוא - - -

<ענת מימון:>
בסדר, רוב. אני שואלת אם מי שלא לא צריך רישיון?

<נילי חיון דיקמן:>
אם יש רק משרד שעוסק ביצוא והוא לא - - -
<משה בר סימן טוב:>
- - -

<היו"ר אלי אלאלוף:>
אין טעם, זה לפי דעתך.

<משה בר סימן טוב:>
ברור שזה לפי דעתי.

<היו"ר אלי אלאלוף:>
תאמין לי, נקדם אתכם גם בזה.

<משה בר סימן טוב:>
אני חושב שלהביא משהו לא מבושל לא נותן תוצאה.

<היו"ר אלי אלאלוף:>
נמשיך, סליחה. מה היה?
<ענת מימון:>
שאלתי אם גם לצורך יצוא תמרוקים צריך לבקש רישיון תמרוקים.
<מיכל בירן (המחנה הציוני):>
השאלה אם יש קונספט כזה שמישהו לא מייצר את זה ורק מייצא. אם לא היצרן מייצא.

<נילי חיון דיקמן:>
אז אסביר. אני מסכימה. היצוא מבוסס או על יצור, ואז יש מפעל יצור שעל בסיס רישיון תמרוקים, או על אחסון והפצה. זאת אומרת, אם מישהו מחזיק במחסן תמרוקים לצורך יצוא, אז על המחסן הזה הוא יצטרך לקבל רישיון תמרוקים שעוסק בתנאי האחסון וההפצה. אבל לפעולה עצמה של יצוא לא צריך. 

<ענת מימון:>
לא צריכה רישיון.
<נילי חיון דיקמן:>
למשל, משרד שעוסק ביצוא בלבד, רק בהיבט האדמיניסטרטיבי אין לנו שום צורך לתת לו רישיון תמרוקים.
<ענת מימון:>
בסדר. 
	"בקשה לרישיון 
	3. 
	(1) בקשה לקבלת רישיון תמרוקים או לחידושו (בפרק זה – הבקשה) תכלול נתונים ומסמכים אלה: 

	
	
	
	(1) שם המבקש;

	
	
	
	(2) פעילות העסק כפי שהוגדרה ברישיון העסק, בהיתר או באישור שניתן לפי חוק רישוי עסקים; 

	
	
	
	(3) כתובת העסק, ואם יש לעסק יותר מאתר פעילות אחד יצוינו הכתובות של כל אתרי הפעילות;

	
	
	
	(4) סוגי התמרוקים המיוצרים באתר הייצור, המיובאים או המאוחסנים ומופצים על ידו, לפי העניין; לעניין זה, "סוגי תמרוקים" – כל אחד מאלה:

	
	
	
	
	(1) תמרוקים המכילים חומר נדיף ומתלקח;

	
	
	
	
	(2) תמרוקים המכילים חומרים אבקתיים;

	
	
	
	
	(3) אירוסולים;

	
	
	
	
	(4) תמרוקים אחרים.

	
	
	
	(5) פירוט פעולות ייצור, אחסון והפצה שהמבקש יבצע באמצעות נותני שירותים שעמם התקשר בחוזה לצורך ביצוען, ככל שישנן, וכן שמותיהם של נותני השירותים, כתובותיהם ופרטי קשר עמם;

	
	
	
	(6) חוזה עם כל אחד מנותני השירותים הקובע את האחריות של כל צד, את המחויבות של נותן השירותים לפעול בהתאם לתנאי ייצור נאותים לתמרוקים ותנאי אחסון והפצה נאותים לתמרוקים, לפי העניין, ובהתאם לתקנות אלה, וכן את חובת נותן השירותים" להעביר למבקש כל מידע שיידרש למבקש לשם קיום הוראות תקנות אלה;"


<קריאות:>
- - -

<היו"ר אלי אלאלוף:>
אני מבקש מהקואליציה המורחבת לא לדבר.

<איציק שמולי (המחנה הציוני):>
אחרי אירוע כזה לא יהיה בושם אחד שיוכל לנקות אותי. עומד בתקן, לא עומד בתקן.

<דוד ביטן (הליכוד):>
אבל יש בשמים שהם אומרים שהם יכולים להרוג אנשים.
<מיקי לוי (יש עתיד):>
לא שמעת מה אורן אמר כאן?
<היו"ר אלי אלאלוף:>
דוד, אתה עושה בדרך כלל דיונים ענייניים, פה אתה מפריע לנו, ברשותך.

<דוד ביטן (הליכוד):>
אני רואה פה את אנשי מפלגת העבודה, זה נהיה זן נדיר, אז מה אתה רוצה?
<היו"ר אלי אלאלוף:>
חברי כנסת, תשימו לב שאתם היום המפריעים ביותר. 

<מיכל בירן (המחנה הציוני):>
זה חלק מהגדרות התפקיד.

<היו"ר אלי אלאלוף:>
נמשיך, בבקשה.

<ענת מימון:>
אני חוזרת.
	
	
	"
	(6) חוזה עם כל אחד מנותני השירותים הקובע את האחריות של כל צד, את המחויבות של נותן השירותים לפעול בהתאם לתנאי ייצור נאותים לתמרוקים ותנאי אחסון והפצה נאותים לתמרוקים, לפי העניין, ובהתאם לתקנות אלה, וכן את חובת נותן השירותים להעביר למבקש כל מידע שיידרש למבקש לשם קיום הוראות תקנות אלה;

	
	
	
	(7) רישיון עסק או היתר לפי סעיף 55א1(1) לפקודה;

	
	
	
	(8) שמות אנשי המקצוע שהוא מעסיק כאמור בתקנה 8, ופרטי השכלתם וניסיונם;

	
	
	
	(9) נציג אחראי שאישר המנהל, ופרטי הקשר עמו; ואולם מבקש רישיון לאחסנה והפצה של תמרוקים לגבי תמרוק שכבר מונה לו נציג אחראי על ידי היצרן או היבואן, יציין את שמו של הנציג שמונה לגבי אותו תמרוק;"


<נילי חיון דיקמן:>
יש לנו כאן סעיף שאנחנו עדיין בהידיינות לגביו מול התאחדות התעשיינים, לכן אנחנו רוצים להשאיר אותו פתוח. 

<היו"ר אלי אלאלוף:>
איזה סעיף, בבקשה?

<נילי חיון דיקמן:>
אנחנו מדברים על סעיף בפרט פרט (6), אבל פשוט הנושאים עוד פתוחים. 

<היו"ר אלי אלאלוף:>
אז סעיף (6) לא הייתם רוצים שייחשב כאן.

<מיכל בירן (המחנה הציוני):>
אבל אולי אפשר להסביר לנו את הדילמה.

<נילי חיון דיקמן:>
באוצר אומרים שגם (5).

<קריאות:>
- - -

<היו"ר אלי אלאלוף:>
רגע, אחד אחד.

<מיכל בירן (המחנה הציוני):>
אלי, אני אשמח שיסבירו את הדילמה.
<היו"ר אלי אלאלוף:>
האוצר פה יבטלו את ההצבעה. 

<נילי חיון דיקמן:>
אם הם לא מסכימים אז לא נדון.

<היו"ר אלי אלאלוף:>
אני מבקש. לכם יש בסעיף (6) עוד בירורים לעשות.
<עדי חכמון:>
כן.

<היו"ר אלי אלאלוף:>
מיכל ביקשה אם יש לכם אפשרות להסביר לנו מה הדילמה. אתם רוצים להסביר את זה?

<מיכל בירן (המחנה הציוני):>
אם מישהו רק יכול להגיד מה הדילמה.
<נורית הראל:>
אני אשמח, אפשר?

<היו"ר אלי אלאלוף:>
בבקשה.

<נורית הראל:>
בתקנות האלה לא הייתה שום התייחסות, לצערנו, בכאב לב של אף אחד מהדוברים כרגע לתעשייה הישראלית. יש פה הרבה הכבדות שקיימות על המפעלים הישראלים.
<היו"ר אלי אלאלוף:>
ספציפית.
<נורית הראל:>
והסעיפים האלה: (5), (6) ו-(8) לא נדרשים ממפעל צרפתי או הולנדי, בלגי, או כל מדינה מוכרת, אלא רק מהתעשייה הישראלית, ואנחנו מבקשים לבטל אותם.
<היו"ר אלי אלאלוף:>
ההערה הזאת, היות שאמרתם שזה לפי אירופה.
<משה בר סימן טוב:>
יושווה לאירופה. אנחנו בודקים בדיוק, אנחנו בשיחות עם השוויצרים בבריסל, ועם כל מדינה רלוונטית, מה שיהיה שם יהיה פה.
<נורית הראל:>
אני רק אוסיף מילה, זה דורש מאתנו הסכמים מסחריים, פירוט של העובדים שלנו, קורות חיים. אף מפעל צרפתי לא ייתן לנו. 

<מירב בן ארי (כולנו):>
למה צריך את פרטי ההשכלה והניסיון שלהם, מה זה? למה זה עכשיו? עכשיו אני רואה את זה. איזה מסר?
<מיקי לוי (יש עתיד):>
אז בוא נחליט שכשייתנו לכם מצרפת, תבואו לבקש גם מפה על התעשייה הישראלית.
<מירב בן ארי (כולנו):>
מה זה הדבר הזה? נו? תגיד לי, אני קונה עכשיו מ"ד"ר פישר" אני מבקשת - - - 

<מיכל בירן (המחנה הציוני):>
זה נשמע תנאים להקמת אתר שידוכים יותר מאשר - - - 

<מירב בן ארי (כולנו):>
מה זה קורות חיים עכשיו של כל עובד? 

<מיקי לוי (יש עתיד):>
מיכל, למה? אנחנו נסכים. 

<מיכל בירן (המחנה הציוני):>
שמענו, אולי הם רוצים להקים משרד שידוכים.

<מיקי לוי (יש עתיד):>
כשהצרפתים ייתנו גם אנחנו ניתן.

<מירב בן ארי (כולנו):>
(8) בכלל לא בא בחשבון, סליחה.
<נילי חיון דיקמן:>
חבר הכנסת, שמענו את ההערות, ואנחנו בדיאלוג אתם, לדעתנו לא תהיה מחלוקת, אם היה לנו עוד זמן היינו גם מגיעים להסכמה מלאה על הסעיף, והיינו פה שכם אל שכם. אז חבל על דיון הזה.
<מיקי לוי (יש עתיד):>
(6) ו-(8).
<מירב בן ארי (כולנו):>
גם (8), אלי.

<משה בר סימן טוב:>
סעיף 3 הגדול זקוק לכל מיני תיקונים. 

<מירב בן ארי (כולנו):>
כל ה-3 הזה צריך לעבור תיקון.

<היו"ר אלי אלאלוף:>
רק להזכיר מה שנאמר על-ידי המנכ"ל, שהולכים על ההגדרות האירופיות.

<משה בר סימן טוב:>
הולכים על הסטנדרט האירופי.
<מירב בן ארי (כולנו):>
רגע, אבל גם בסטנדרט האירופי – לא משנה שאני לא מאמינה שיש את זה, אבל בסטנדרט האירופי אתה תיתן פה עכשיו למפעל לרשום את שמות אנשי המקצוע שהוא מעסיק ופרטי השכלה וניסיון, למה, אלי? 
<מיקי לוי (יש עתיד):>
קורות חיים.
<מירב בן ארי (כולנו):>
למה כל הדבר הזה? למה להכביד עליהם?
<מיקי לוי (יש עתיד):>
זו רגולציה מיותרת.
<מירב בן ארי (כולנו):>
כן, מיותר.
<נילי חיון דיקמן:>
לא, מדובר רק על אנשי מקצוע מסוימים.
<קריאות:>
- - -

<מיכל בירן (המחנה הציוני):>
כשיש לך מישהו שלוקח את האחריות - - -

<מירב בן ארי (כולנו):>
מה זה מסוימים? תגידי, למה איזה מפעל במדינת ישראל צריך להראות דבר כזה?

<איל שורצברג:>
אבל זה לא על כולם, מירב, מדובר על מיעוט אנשים.
<היו"ר אלי אלאלוף:>
חבר'ה, אני לא מסכים. נילי, ברשותך, וחברי הכנסת.

<מיקי לוי (יש עתיד):>
יש מהנדסי טילים שלא עושים את זה. 

<מירב בן ארי (כולנו):>
אין את הדבר הזה. ב"רפאל" וב"אלביט" אתה מבקש דבר כזה?
<איל שורצברג:>
זה חסוי שם. 

<מירב בן ארי (כולנו):>
חבל על הזמן, זה לא צריך לעבור. 

<קריאות:>
- - -

<מירב בן ארי (כולנו):>
תגידי, במפעל של תעשיות נשק את מבקשת את זה? ברמה כזאת?
<היו"ר אלי אלאלוף:>
מירב.

<משה בר סימן טוב:>
תשאלי את משרד הביטחון, בוודאי שכן.

<מירב בן ארי (כולנו):>
מעניין, אני רוצה לראות את התקנה. מה שבטוח, שאף אחד מהציבור לא קורא את זה, בטח הם עושים את זה רשימות למגירה.
<דוד ביטן (הליכוד):>
אבל זה משהו סודי.
<קריאות:>
- - -

<משה בר סימן טוב:>
זה לא לפרסום לציבור.

<מיקי לוי (יש עתיד):>
אבל זה לא בתוך החוק, אדוני המנכ"ל.
<משה בר סימן טוב:>
זה בתקנות.

<מירב בן ארי (כולנו):>
למה להעמיס על המפעל?
<היו"ר אלי אלאלוף:>
כבר שמענו את זה, מירב, כמה פעמים? כן, גב'.
<חנה לאידרשניידר:>
יש עוד כמה דברים שהייתי רוצה פה לבקש הבהרה, אחד מהם זה לגבי הבקשה לקבלת רישיון תמרוקים. לא מוגדר מיהו הגורם המסמיך לרישיון הזה, מאחר שהוא כיום הרוקח המחוזי. זאת אומרת, במחוזות השונים אנחנו מודעים לזה שיש בעיות, יש אי התאמה בין הדרישות של המחוזות השונים, וחשוב לנו שזה יוגדר. ככל שזה ימשיך להיות הרוקח המחוזי שזה יוגדר בנוהל, שתהיה אחידות בין המחוזות, שלא יהיה הבדל.
<איל שורצברג:>
יש אחידות בין המחוזות, חד וחלק.

<היו"ר אלי אלאלוף:>
התשובה נשמעה עד הסוף? איל שורצברג אמר את זה.

<איל שורצברג:>
יש אחידות בין המחוזות. המחוזות פועלים באחידות מלאה.
<היו"ר אלי אלאלוף:>
מה עוד?

<חנה לאידרשניידר:>
אדוני, הערות נוספות, ברשותך. 
<היו"ר אלי אלאלוף:>
בבקשה.

<חנה לאידרשניידר:>
לגבי סעיף (5), אנחנו מבקשים שככל שהוא לא משתנה או להדגיש את ההערות שיש לנו בנושא הזה, כי אנחנו לא יודעים איזה הערות יתקבלו אצלכם בסעיפים האלה. לגבי נותני השירותים, שיובהר שככל שצריך לציין את נותני השירותים זה רק בארץ. הסכמים שיש רק בארץ לגבי נותני השירותים של היבואן.
<מירב בן ארי (כולנו):>
על איזה סעיף את מדברת?

<חנה לאידרשניידר:>
(5).

<ענת מימון:>
כרגע זה מנוסח.
<היו"ר אלי אלאלוף:>
אמרנו שסעיף (5) הוא לבדיקה מחודשת.

<מירב בן ארי (כולנו):>
(5), (6) ו-(8).

<חנה לאידרשניידר:>
אבל אנחנו לא יודעים מה ייבדק, לכן אנחנו רוצים לשאול.
<היו"ר אלי אלאלוף:>
אז ייבדק.

<מירב בן ארי (כולנו):>
הוא אמר.

<היו"ר אלי אלאלוף:>
אם הייתם מקשיבים, אמרנו ש-(5), (6) ו-(8) לבדיקה מחודשת.
<חנה לאידרשניידר:>
נכון, אבל אנחנו לא יודעים עם גם איזה נושאים ייבדקו, אנחנו רוצים לראות במה מדובר.

<היו"ר אלי אלאלוף:>
בבקשה, מה ההערה הספציפית, אם את חושבת שזה לא נקרא כאן?
<חנה לאידרשניידר:>
לגבי נותני שירותים, לגבי סעיף (6) הנושא של החוזה. אין לזה תקדים שצריך להציג חוזה עם נותני השירותים. אני חושבת שמספיק שהחוזה הזה קיים. 

<מורן שקלאר:>
לא עם כל נותן שירותים יש חוזה. לפעמים זה נוהג בין הצדדים, זה לא מחייב חוזה בכתב. 

<חנה לאידרשניידר:>
אבל זה לא מקובל.

<מורן שקלאר:>
עם רוב הספקים שלנו אין לנו חוזה בכתב. 

<משה בר סימן טוב:>
בלחיצת יד אתם עובדים?
<קריאות:>
- - -

<ירמיהו מזרחי:>
נוהל ה-GMP מחייב אותנו בחוזים האלה, החוזים האלה קיימים ונמצאים אצלנו, אבל חשיפתם זה חשיפת סוד מסחרי שאנחנו לא חושבים שצריך להיות בציבור. 

<משה בר סימן טוב:>
זה לא יתפרסם באתר מסחרי, זה יהיה רק - - -
<מורן שקלאר:>
זה לא רלוונטי. 

<היו"ר אלי אלאלוף:>
יש בזה משהו, באמת, תשמרו גם על - - -

<משה בר סימן טוב:>
זה לא לציבור.
<קריאות:>
- - -

<איל שורצברג:>
זה לא לציבור.

<מירב בן ארי (כולנו):>
זה לא משנה, אבל אתה מכביד עליהם.
<איל שורצברג:>
זה לא מכביד, זה לא עניין של הכבדה, זה עניין - - -
<מירב בן ארי (כולנו):>
מה לא מכביד? אבל למה אתה צריך את זה?

<איל שורצברג:>
אני יכול להסביר לך.

<קריאות:>
- - -

<היו"ר אלי אלאלוף:>
מישהו הבין משהו מהשיח הלא מסודר שלכם? אז מה זה עוזר? סתם זורקים.

<מירב בן ארי (כולנו):>
הוא אומר שזה לא לציבור, זה מה זה מיותר.
<היו"ר אלי אלאלוף:>
פה נאמרה אמירה שאני תומך בה, מבין אותה, ברורה, של אדון מזרחי. אני חושב שיש פה עניין, אדוני המנכ"ל. 

<מירב בן ארי (כולנו):>
איפה קיבלת השראה לזה?

<משה בר סימן טוב:>
באירופה – בפולין, ורשה.
<מירב בן ארי (כולנו):>
אתה קורא פולנית?

<היו"ר אלי אלאלוף:>
חבר'ה, בעניינים פולניים תשאלו אותי. 

<מירב בן ארי (כולנו):>
אמרתי לו, מי נתן לו את ההשראה לתקנות. 

<היו"ר אלי אלאלוף:>
יש פה עניין שבאמת כולם אמרו בשיחות שלא בוועדה, אנשים צריכים לדעת שהסודיות המסחרית המקצועית שלהם זה לא דבר שהוא ניתן לסמוך, ואני אגיד את זה, גם בתיקייה המסודרת של משרד הבריאות. אם תגידו שאתם מעבירים את כל העובדים שלכם על טופס סודיות, שמירה על טופס סודיות וכו', וזה עומד בזה, בבקשה.
<איל שורצברג:>
את כולם.
<רינת בכר:>
כן.
<היו"ר אלי אלאלוף:>
אבל תראו גם מה קורה במשרדים אחרים כגון זה. זהו.
<משה בר סימן טוב:>
אנחנו לא משרד אחר.
<איל שורצברג:>
ככה אנחנו עובדים בתרופות, ובסודות של התרופות הכי קריטיים גם ככה אנחנו עובדים.
<היו"ר אלי אלאלוף:>
תשמרו על העניין.

<איל שורצברג:>
זה לא משנה, זו אותה רגולציה.

<קריאות:>
- - -

<נילי חיון דיקמן:>
אבל חבל לקיים דיון.
<מירב בן ארי (כולנו):>
חבל, די.
<היו"ר אלי אלאלוף:>
בינתיים ליושב-ראש מותר להגיד בלי לקיים דיון. בבקשה, לאיזה סעיף את מתייחסת?
<רבקה מזרחי:>
בסעיפים המדוברים עכשיו אתם מבקשים ספציפיקציה שאף ספק בחו"ל - - -
<דוד ביטן (הליכוד):>
- - -

<היו"ר אלי אלאלוף:>
דוד, אתה לא עוזר לי.

<מירב בן ארי (כולנו):>
הוא יושב פה.
<דוד ביטן (הליכוד):>
זה מקצועי.

<היו"ר אלי אלאלוף:>
אז תצאו החוצה לחדר שלי, יהיה גם קפה. בבקשה.
<רבקה מזרחי:>
מבקשים פה ניירת שאף ספק בחו"ל לא יהיה מוכן לחשוף בפני עד הרזולוציה שאתם מבקשים. 

<נילי חיון דיקמן:>
לא מדובר - - -
<רבקה מזרחי:>
ויש לי ניסיון בענף אחר שעושה רגולציה לא הגיונית, ואז שלושה מפעלים גדולים בחו"ל לא - - -
<היו"ר אלי אלאלוף:>
היות שהנושא הזה הוא לדיון, הסעיף הזה הוא לדיון חוזר, אז תעבירו את זה. בבקשה.
<יואב גזית:>
אדוני, אני רוצה לחדד את מה שאמרה חברתי. התקנות והחקיקה מדברים על תמרוקים בשני היבטים, יש את ההיבט של הייצור עצמו, ויש את ההיבט של התמרוק הבודד. לגבי הייצור עצמו, כי הסעיפים האלה מדברים על הייצור עצמו, יש מושג שנקרא צדק ויש מושג שנקרא אפליה. אני לא דן בצדק, אני דן באפליה. אנחנו מבקשים שהתעשייה הישראלית לא תופלה לרעה, שכל מה שדורשים מיצרן בחו"ל ידרשו גם מיצרן ישראלי.
<משה בר סימן טוב:>
כך ייעשה.
<היו"ר אלי אלאלוף:>
אני חושב שזה הגיוני מאוד.

<יואב גזית:>
כרגע הדרישה, אדוני , הדרישה היחידה שיש מיצרן בחו"ל, וזה בסעיף (10)(ב) שתכף נגיע אליו, שהוא עומד בתנאי יצור נאותים, זה הכול.
<מירב בן ארי (כולנו):>
זה ה-GMP.
<יואב גזית:>
ומאתנו יש דרישות של עמודים שלמים.

<היו"ר אלי אלאלוף:>
נגיע לזה. נאמר על-ידי המנכ"ל, ואני גם בעצמי סומך. שמולי איציק.
<איציק שמולי (המחנה הציוני):>
יש לי שאלה. בעצם בסעיף קטן (10) מוזכרת עמידה בתקן ISO משהו, התקן הזה מעיד על מה? על יצור נאות או על תקן למוצר עצמו שהוא עומד בסטנדרטים?
<ירמיהו מזרחי:>
יצור.
<רינת בכר:>
יצור.
<איל שורצברג:>
תנאי יצור הולמים.
<איציק שמולי (המחנה הציוני):>
אז שאלה, שאני אבין. אם בעצם יש גוף שאנחנו סומכים עליו שנותן את אותו התקן של ISO, שאנחנו אומרים - - 

<מירב בן ארי (כולנו):>
או GMP, תנאי יצור.

<איציק שמולי (המחנה הציוני):>
- - שאנחנו אומרים שזה מעיד על יצור נאות, למה בעצם זה לא מייתר את (5), (6), (8), כל הסעיפים הבעייתיים מראש? 

<ירמיהו מזרחי:>
זו בהחלט הטענה שלנו.
<נילי חיון דיקמן:>
אני אסביר. תקן ה- ISOהוא תקן חשוב, והוא התקן שקובע את הסטנדרטים המקצועיים, ועדיין, כל מדינה קובעת לעצמה את החוקים שלה איך היא מפקחת על אותם גופים. הדרישה בחוק – וזה לא בתקנות – הדרישה החוק היא שגוף שעוסק בייצור או אחסון או הפצה צריך לקבל רישיון מאת המנהל. ולכן, הבקשה הזאת היא בקשה שמופנית למנהל. הוא מגיע לעשות ביקורת, הוא בודק שיש עמידה בתנאי ISO ודברים נוספים, בסופו של דבר הוא נותן אישור GMP. 
גם במדינות אחרות, יש מדינות באירופה שנותנות אישורים מהסוג הזה, זה פשוט לא מוסדר בחקיקה הרלוונטית שאנחנו עוסקים בה, ולכן, זה לא נכון שאנחנו מופלים ביחס למדינות אחרות. כל מדינה מפקחת על היצרנים שלה.
אנחנו גם רוצים לומר דבר נוסף. בנושא הזה אין שינוי מהקיים היום. היום אנחנו נותנים, לפי הצו הקיים, רישיון תמרוקים כללי, ואותו רוקח מחוזי הולך לאותם מפעלים ויצרנים שיושבים כאן ועושה פיקוח כל חמש שנים לצורך מתן הרישיון הזה. פשוט כתבנו את הנהוג היום בנוסח התקנות כדי להתאים את זה לחקיקה החדשה, אין כאן שום שינוי מהקיים היום. 

<היו"ר אלי אלאלוף:>
תודה. עוד הערות? תשתדלו לא לחזור על כל הערה פעמיים, תגידו פעם אחת את כל מה שיש לכם, אחרת זה יהיה אין-סופי. בבקשה, הערה.
<חנה לאידרשניידר:>
הייתה פה הערה לגבי המדינות שנותנות אישורים, אישורי GMP. את יכולה לציין איזה מדינות אלה? אנחנו יודעים שהמדינות לא נותנות אישורים.
<היו"ר אלי אלאלוף:>
תעבירו להם בכתב, לא עכשיו. עוד? אפשר להתקדם? בבקשה, בואו נתקדם.
<ענת מימון:>
אני אקריא עכשיו את תקנה 3(10). 
	
	
	"
	(10) אישור מאת גוף מוסמך המעיד על עמידת המבקש בתקן 22716 ISO או בתקנים או בהנחיות מקצועיות בין-לאומיים אחרים שווי ערך;


שזה מופיע בפקודה עצמה, ההוראות, ושם זה מוסבר. 

	
	
	"
	(11) הוכחה על תשלום אגרה לפי סעיף 66(א1) לפקודה בעד הרישיון.

	
	
	(2) הוראות תקנת משנה (א) לא יחולו על בקשה לחידוש רישיון אם לא חל שינוי מהותי בעסק ובסוגי התמרוקים המיוצרים באתר הייצור, המיובאים או המאוחסנים, לפי העניין, ולבקשה האמורה צורף תצהיר של המבקש שבו הוא מצהיר כי והנתונים והמסמכים שנכללו בבקשה האחרונה שהוגשה לפי תקנת משנה (א) משקפים גם את המצב הקיים בעת הגשת הבקשה לחידוש הרישיון."


לגבי אגרה, גם לא צריך שוב אם עושים חידוש רישיון? כי לפי הנוסח כרגע זה לא חל.
<נילי חיון דיקמן:>
אנחנו צריכים לבדוק את זה. 

<היו"ר אלי אלאלוף:>
אנחנו ממליצים ללא אגרה.
<נילי חיון דיקמן:>
ללא אגרה, זה כבר קבוע בחוק.

<ענת מימון:>
זה מופיע כבר בחוק, אבל צריך פשוט לנסח את תקנה (ב) כך שזה ישקף, כי כרגע כתוב שבחידוש לא יחול כל (א).
<משה בר סימן טוב:>
אנחנו בכלל בעד להקל באגרות על כולם, גם כחלק מהמלחמה ביוקר המחיה.

<נילי חיון דיקמן:>
כן.
<משה בר סימן טוב:>
זה כלי מאוד חשוב.

<היו"ר אלי אלאלוף:>
נכון.

<משה בר סימן טוב:>
ולא עושים בו את השימוש הנכון. 

<מירב בן ארי (כולנו):>
ברור, כי אחרי זה אנחנו משלמים את זה.

<ענת מימון:>
אגב, כתוב על רישיון תמרוקים כללי, לא כתוב על חידושו בפקודה.
<משה בר סימן טוב:>
גם מכסים אפשר להוריד.
<עדי חכמון:>
תשאיר את זה למשרד האוצר.
<משה בר סימן טוב:>
את לא משאירה למשרד הבריאות מה שלמשרד הבריאות, אנחנו לא נשאיר למשרד האוצר מה שלמשרד האוצר. 

<קריאה:>
קראתי בעיתון שאתם רוצים להעביר את זה אלינו.

<איל שורצברג:>
אבל אתם רוצים לקחת.

<משה בר סימן טוב:>
אם אתם רוצים, תיקחו.

<קריאות:>
- - -

<מירב בן ארי (כולנו):>
חבר'ה את הבעיות תשאירו אחרי זה. בואו.
<היו"ר אלי אלאלוף:>
מותר הערות שמצחיקות, אבל אלה שהופכות לרציניות לא. 
<איל שורצברג:>
צוחקים, זה עושה קמטים הצחוקים האלה.
<היו"ר אלי אלאלוף:>
אוקיי, איל.

<מיכל בירן (המחנה הציוני):>
מזל שיש תמרוקים.
<ענת מימון:>
	"נתונים ומסמכים נוספים
	4. 
	המנהל רשאי לדרוש מהמבקש נתונים או מסמכים נוספים הנדרשים לשם הבטחת בריאות הציבור ולשם הבטחת יעילות התמרוק, בטיחותו ואיכותו."


<איציק שמולי (המחנה הציוני):>
יש לי הערה.

<היו"ר אלי אלאלוף:>
בבקשה, איציק.

<איציק שמולי (המחנה הציוני):>
אני חושב שהסעיף הזה כללי מדי, אדוני היושב-ראש, כי תחת המילים "הבטחת בריאות הציבור" אפשר לדרוש גם מסמכים ודברים – אפשר להכניס תחת הקטגוריה הזאת את כל העולם ואחותו, ואם זה לא מספיק אז כמובן "לשם הבטחת יעילות התמרוק, בטיחותו ואיכותו". אין לי רעיון מה אפשר להציע אחרת, אבל אני מרגיש קצת לא נוח. זה כאילו אתה לוקח סעיף אחד, עכשיו אנחנו מדקדקים בכל סעיף וסעיף, ותחת סעיף 4 בעצם משרד הבריאות יוכל לעשות כל מה שהוא רוצה, וזה לא מידתי.
<היו"ר אלי אלאלוף:>
בבקשה, גב'. 
<אוסנת לוקסמבורג:>
אל תשכח שהיום אנחנו בעצם הולכים פה לחקיקה של משהו שאמור להיות משהו עתידי. אתה היום מסתכל על השוק, רואה סוג מוצרים מסוים. אנחנו מדברים על פתיחת השוק לתחרות, פתיחת השוק לכניסה של מוצרים. 
<משה בר סימן טוב:>
באופן גורף.
<אוסנת לוקסמבורג:>
אנחנו רואים פיתוחים טכנולוגיים של כל מיני מוצרים שנכנסים. היום אני לא יודעת לחזות לך את העתיד על מה נרצה לבדוק או איזה עוד פרמטרים וקומבינציות של תכשירים ותכשירים שיהיו קשורים אולי עם כל מיני היבטים אחרים של בריאות, מה בדיוק ולפרוט את זה לפרטים קטנים. ולכן, הסעיף הזה כן יצטרך להשאיר את שיקול הדעת של משרד הבריאות שפותח שוב, את השוק לנוטיפיקציה, שפותח את השוק בצורה כזאת שבעצם רק מודיעים ונכנסים לשוק. ויש לנו פה חבר כנסת שיש לו רקע - - -
<איציק שמולי (המחנה הציוני):>
תראי, אבל הזכות של משרד הבריאות לבוא לכאן - -

<אוסנת לוקסמבורג:>
אני רק אסיים.

<איציק שמולי (המחנה הציוני):>
- - ולהתקין תקנות עומדת לו גם בעתיד. הרי המחוקק קבע שהתקנות יהיו בסמכות ובאישור ועדת העבודה והרווחה, כי הוא ראה היגיון מסוים. הוא לא רצה להפקיד בידי משרד ממשלתי אחד כוח בלעדי לקבוע ככל העולה על רוחו, למרות סמכותו המקצועית, ואני חושב שאת הדבר הזה צריך לשמר. זאת אומרת שאם בעוד שנתיים משרד הבריאות יבוא ויגיד לנו: תשמעו, חבר'ה, יש טכנולוגיה חדשה, היא לא נכללה באף אחד מסעיפי התקנות, ואנחנו מבקשים את ועדת העבודה והרווחה להכניס, לעדכן את התקנות, אני בטוח שוועדת העבודה והרווחה תעשה את זה. אבל אי-אפשר לשים סעיף כללי - - 
<מיכל בירן (המחנה הציוני):>
זה צ'ק פתוח.
<איציק שמולי (המחנה הציוני):>
- - שמשמעותו, בדיוק, צ'ק פתוח מעכשיו ועד עולם. זה מייתר את ועדת העבודה והרווחה.
<היו"ר אלי אלאלוף:>
ללא שליטה בוועדה.

<אוסנת לוקסמבורג:>
יחד עם זאת, צריך לדעת, וגם אתם יודעים את זה, ויש לנו פה גם חבר כנסת שמכיר את זה מהתפקידים הקודמים שלו, שברגע שדברים נמצאים בשוק ואתה צריך ללכת ולפקח בשוק, זה אחרת לגמרי וקצבים אחרים לגמרי. גם הנושא של לבוא לכנסת ולעשות – תראו כמה כל פעם שרוצים לעשות תיקון חקיקה לוקח זמן. זה לא כמו שאתה צריך לבוא ולהגיד: אני לא יכול לאפשר להכניס את התמרוק הזה.
<איציק שמולי (המחנה הציוני):>
את יודעת מה, אבל יש משהו נכון בחוכמת השולחן. יש משהו נכון בזה שיושבים פה כל בעלי האינטרס, כולל חברי הכנסת, כולם, וזה לא דבר מגונה, האינטרס, ובסוף השולחן מוצא נקודת איזון שהיא טובה בדרך כלל. ואני חושב שלא כדאי לוותר על התהליך הזה. אז שמתם פה סעיף כל כך כללי, לפחות תבקשו את אישור ועדת העבודה והרווחה להתקין את הדבר הזה. 

<היו"ר אלי אלאלוף:>
שי ממשרד המשפטים.

<שי גלברג-סומך:>
הסמכות לדרוש מסמכים היא סמכות בסיסית שנתונה לרגולטורים, אני לא בדקתי עכשיו בפקודת המזון, אין לי זמן לבדוק, אבל אני משוכנע שיש סמכות דומה. התחום הוא דינמי גם בהווה, יש סוגים שונים של מוצרים, וגם בעתיד – לא לאפשר למשרד הבריאות לדרוש מסמכים זה הופך אותו באמת לרגולטור בלי יכולת מאוד מאוד חשובה שלדעתי - - - 
<איציק שמולי (המחנה הציוני):>
שי, אתה קצת חוטא למה שאמרתי. אני אמרתי שאם אתה משאיר את סעיף 4 כנוסחו המקורי אתה למעשה מייתר את הוויכוחים בכל הסעיפים הנוספים. 
<נילי חיון דיקמן:>
זה לא נכון. דרישה ספציפית.

<שי גלברג-סומך:>
יש שיקול לדעת לרגולטור, הוא לא ידרוש מסמכים, הוא לא ידרוש דרישות לא סבירות, אין לו עניין בזה. כאשר כל החלטה מינהלית לדרוש מסמכים היא כפופה - - 
<נילי חיון דיקמן:>
לביקורת.
<שי גלברג-סומך:>
- - לחובות שמוטלות על גורם מינהלי.
<מירב בן ארי (כולנו):>
כן, שי, אבל מילא כשאתה אומר על בריאות הציבור, הנה, גם תגיד לך היועצת המשפטית, זה לגיטימי, אבל יעילות התמרוק, מה, היא תבדוק אם ה"ד"ר פישר" עובד על 30 או על 50 בקרם הגנה? 
<נילי חיון דיקמן:>
לא.
<קריאות:>
- - -

<מירב בן ארי (כולנו):>
מה עכשיו אתם? תיתן את זה למשרד הכלכלה, לא?
<איל שורצברג:>
זה לגבי GMP של יצור.
<היו"ר אלי אלאלוף:>
אני מציע, ברשותכם, שבסעיף הזה, ברמזים הבנתי מהיועצת המשפטית שאתם תנסו להתמקד בסעיף הזה.
<מירב בן ארי (כולנו):>
לא.

<משה בר סימן טוב:>
ממש לא.
<איל שורצברג:>
לא מבינים למה אנחנו מתכוונים. לא מבינים מה שאנחנו רוצים להגיד.
<מירב בן ארי (כולנו):>
מה זה יעילות התמרוק?

<נילי חיון דיקמן:>
הסמכות לדרוש מסמכים קבועה כבר בפקודה. במסגרת התיקון שעשינו לפני שנה יחדיו קיבלנו סמכות לדרוש מכל מבקש שייתן אישור לפי הפקודה "כל מידע הנחוץ לשם הפעלת סמכויות המנהל". המנהל כאן צריך לתת רישיון, למשל, למפעל שמייצר תמרוק. היום אנחנו יכולים להגיד איזה מסמכים אנחנו דורשים עכשיו, אבל יבוא מפעל שמתחיל לייצר למשל, תמרוק עם רכיב ננו - - 
<איציק שמולי (המחנה הציוני):>
אבל הכוונה שלנו - - -

<נילי חיון דיקמן:>
- - ואנחנו נרצה עוד איזשהו מסמך שאנחנו אפילו לא יודעים היום להגיד שאנחנו עלולים להיזקק לו. ולכן, שוב, מדובר בסמכות פרטנית - - -

<איציק שמולי (המחנה הציוני):>
אז תפני - - - 

<נילי חיון דיקמן:>
רגע.

<איציק שמולי (המחנה הציוני):>
לא, לא רגע, מותר לי לקטוע אותך. מותר לי.

<נילי חיון דיקמן:>
בדיוק. אבל אני רוצה להשלים את המשפט.

<איציק שמולי (המחנה הציוני):>
ואני אומר לך שיש לי הצעה. 

<נילי חיון דיקמן:>
היושב-ראש, אני יכולה להשלים משפט?

<מירב בן ארי (כולנו):>
רגע, תקשיבי שנייה.

<היו"ר אלי אלאלוף:>
זו הזכות שלו, הוא חבר הכנסת.

<איציק שמולי (המחנה הציוני):>
עם קצת יותר צניעות לבוא לדיונים האלה, כמו שאנחנו באים. 

<נילי חיון דיקמן:>
סליחה. בבקשה.

<איציק שמולי (המחנה הציוני):>
ויש לי הצעה בשבילך. במקום להקנות לעצמך איזושהי סמכות כללית ואלוהית - - 

<מירב בן ארי (כולנו):>
סמכות על.
<איציק שמולי (המחנה הציוני):>
- - תפני לסעיפים שנמצאים בסעיף קטן (א).
<מירב בן ארי (כולנו):>
את גם רוצה GMP, את גם רוצה ISO, את גם רוצה תקנים ספציפיים של המדינה, כי כל מדינה יכולה, וגם את רוצה לבדוק את יעילות התמרוק. מה זה יעילות התמרוק?

<נילי חיון דיקמן:>
אני אסביר.

<מירב בן ארי (כולנו):>
תסבירי לי מה זה יעילות התמרוק. אם יש חשש לפגיעה בבריאות הציבור זו אחריות שלכם, חשש מיידי, חשש קבוע, אבל יעילות התמרוק, מה זה יעילות התמרוק? 

<איל שורצברג:>
את רוצה שנסביר.
<מירב בן ארי (כולנו):>
אם קרם הפנים מוציא את החצ'קונים?

<ענת מימון:>
השאלה אם בריאות לא כוללת - - - אבל בריאות זה מספיק. 

<קריאות:>
- - -

<היו"ר אלי אלאלוף:>
שאלת שאלה.

<אוסנת לוקסמבורג:>
את רוצה רק למרוח את הקרם, את לא רוצה לדעת שהוא יעיל? 
<מירב בן ארי (כולנו):>
תגידי, אין לי שום אחריות בתור צרכן אם המוצר עובד עלי או לא? אני צריכה אתכם?

<איל שורצברג:>
מירב, זו עסקת חבילה.

<קריאה:>
אין בעיה, לא צריך אותנו בכלל. 

<אוסנת לוקסמבורג:>
הכנסת יכולה להחליט - - - 

<קריאות:>
- - -

<היו"ר אלי אלאלוף:>
אני רוצה להחזיר את רשות הדיבור, ד"ר לוקסמבורג, בבקשה. ברשותך, שנייה. תנו לחבר הכנסת שמולי לסיים.

<מירב בן ארי (כולנו):>
לבדוק אם קרם הפנים עובד אני צריכה את משרד הבריאות.
<איציק שמולי (המחנה הציוני):>
במקום להקנות סמכות על, שהיא לא במקומה, להפנות לסעיפים רלוונטיים, למשל, תגידי: לצורך הבטחת משהו משהו משהו, משרד הבריאות - - -
<מירב בן ארי (כולנו):>
בריאות הציבור.
<איציק שמולי (המחנה הציוני):>
סליחה, לצורך מימוש, נגיד סעיף (5), משרד הבריאות רשאי לדרוש מסמכים נוספים. זה בסדר.

<מירב בן ארי (כולנו):>
כן. 

<איציק שמולי (המחנה הציוני):>
אבל תבינו שמה שאתם מבקשים פה זה נגיד סעיפים שכרגע הוועדה לא תאשר אותם ותגיד שהם לא מידתיים. תחת הסעיף הזה תוכלו לבקש מהיצרנים דה-פקטו, וזה לא הגון, לא מבחינה דמוקרטית ולא מבחינה מקצועית.
<נילי חיון דיקמן:>
זו דרישה פרטנית.

<היו"ר אלי אלאלוף:>
תשובה, בבקשה. ד"ר לוקסמבורג, רצית להגיב?

<אוסנת לוקסמבורג:>
אנחנו נקשיב.
<משה בר סימן טוב:>
לא עכשיו, אנחנו מקשיבים.
<איל שורצברג:>
אני חושב שלא להכריע בסעיף הזה. 

<משה בר סימן טוב:>
בלי ספוילרים, אנחנו לא צפויים לוותר ולצמצם את הסמכות שלנו, כמו שמנהלת רשות שוק ההון והחיסכון - - -

<היו"ר אלי אלאלוף:>
אתה יכול להוסיף את המילים גם לא לסרבל את המערכת?

<אוסנת לוקסמבורג:>
לא נסכים. 
<נילי חיון דיקמן:>
זה רק לפי הצורך.

<משה בר סימן טוב:>
כן, גם לא לסרבל, זה לפי דרישה. כמו שמנהלת הרשות להגבלים עסקיים יכולה לדרוש כל מסמך שהיא צריכה, ומנהלת הרשות החיסכון וביטוח יכולה לדרוש כל מסמך, גם אנחנו שצריכים - - -

<מירב בן ארי (כולנו):>
אני רוצה את המסמך באנגלית שכתוב - - -

<היו"ר אלי אלאלוף:>
מירב, מירב.

<מירב בן ארי (כולנו):>
הוא משווה כל הזמן לאירופה, שיבוא לוועדה ויראה לי שבאירופה הם מבקשים GMP, ISO, כללים של המדינה, וגם בריאות, וגם יעילות.

<משה בר סימן טוב:>
מירב, באירופה הם נכנסים - - -

<מירב בן ארי (כולנו):>
אבל תראה לנו, אין בעיה, אני מאמינה לך.

<משה בר סימן טוב:>
אז תאמיני לי.

<מירב בן ארי (כולנו):>
אז תביא.
<משה בר סימן טוב:>
באירופה זה הרבה הרבה יותר נוקשה וקשוח מפה. 

<מירב בן ארי (כולנו):>
אז תביא.

<משה בר סימן טוב:>
אין את כל היאללה, בא לי לא בא לי, זה לא עובד ככה, אתה נכנס ונותן דין וחשבון.
<היו"ר אלי אלאלוף:>
תודה. אדוני, בבקשה.

<ראובן בילט:>
הוויכוח הוא סרק, כי בסעיף 55ׁב, אני רוצה פשוט לתמוך בעמדת משרד הבריאות, כי זה כתוב כבר, בסעיף 55ב לפקודה לחוק שהתקבל כתוב: רשאית להתקין תקנות לשם הגנה על בריאות הציבור, שמירה על יעילות התמרוקים, בטיחותם ואיכותם. אז אם בחוק קיבלו, אז בתקנות יסירו את זה? לא יכול להיות, החוק גובר על התקנות.
<היו"ר אלי אלאלוף:>
אף אחד לא ביקש להסיר. תודה על ההבהרה. 
<ענת מימון:>
אני רק רוצה להעיר שכמובן שתקנה 4 מדברת על דרישה ממבקש ספציפי. 
<נילי חיון דיקמן:>
נכון.
<ענת מימון:>
משרד הבריאות לא יכול דרך התקנה הזאת להוסיף לרשימה של הדברים שהוא דורש בכל רישיון ורישיון מסמכים נוספים. הכוונה באמת פר מקרה. כשמתעורר הצורך אפשר לפנות ולבקש מסמך או נתון שחסר.

<ראובן בילט:>
התייחסתי ליעילותם, כי היא כתובה כבר בחוק.
<ענת מימון:>
ברור. אני לא מתייחסת לזה. אני רק אומרת שאי-אפשר לעקוף בעזרת 4 את תקנה 3. 

<היו"ר אלי אלאלוף:>
בוא נמשיך, בבקשה.

<ענת מימון:>
תקנה 5, ממשיכים. 

	"בקרה טרם מתן רישיון
	5.  
	(1) המנהל לא ייתן רישיון לייבוא תמרוקים ורישיון לאחסון והפצה של תמרוקים ולא יחדשו אלא לאחר שבדק ומצא כי העסק של המבקש עומד בתנאי אחסון והפצה נאותים לתמרוקים המפורטים בתוספת הראשונה." 


בתוספת הראשונה יש הוראות לגבי אחסון והפצה, הוועדה קיבלה מסמך מחברת "סלע", יש להם הערה לגבי התוספת הראשונה. אתה רוצה שנעבור לתוספת עכשיו? 
<היו"ר אלי אלאלוף:>
לא, כשנגיע אליה.
<ענת מימון:>
	
	"
	(2) המנהל לא ייתן רישיון לייצור תמרוקים ולא יחדשו אלא לאחר שבדק ומצא כי אתר הייצור עומד בתנאי ייצור נאותים לתמרוקים בהתאם לתנאים או ההנחיות לפי סעיף 55א1(ב)(4) לפקודה; ואולם בבקשה לחידוש רישיון רשאי המנהל להסתמך על אישור עמידה בתקן ISO 22716 מאת גוף מוסמך ולא לבדוק את אתר הייצור."


<היו"ר אלי אלאלוף:>
יש הערות לתקנה? בבקשה, גב'.
<גלי עמיר:>
בקשר ל"המנהל לא ייתן רישיון לייבוא תמרוקים ורישיון לאחסון והפצה", מי שיש לו עכשיו רישיון, יש לו רק רישיון לאחסון, אין לו להפצה, אז ברגע שהוא יבצע חידוש אז הוא יצטרך רישיון אחר. 
<איל שורצברג:>
יקבל רישיון, יוסיפו לו.

<גלי עמיר:>
אם מישהו עכשיו קיבל רישיון תמרוקים כללי זה רק לאחסון?

<ענת מימון:>
לצורך מה? רישיון תמרוקים כללי יכול להיות לכל אחת מהפעולות שמנינו בתקנה 2.
<גלי עמיר:>
אבל כרגע לכולם, לכל מי שיש רישיון תמרוקים הוא רישיון תמרוקים כללי רק לאחסון, אין להפצה.
<נילי חיון דיקמן:>
המונח שעשינו בו שימוש הוא רישיון לאחסון והפצה.
<ענת מימון:>
לאחסון והפצה, זה רק שינוי של המונח.
<גלי עמיר:>
אז אם עכשיו מישהו קיבל רישיון תמרוקים כללי, לפני שבוע, ועוד חמש שנים, אז הוא יצטרך לעמוד בתנאים אחרים, וזה חל, הרישיון שלו תקף.

<נילי חיון דיקמן:>
לא.

<היו"ר אלי אלאלוף:>
סליחה, השאלה הובנה? אני לא הבנתי אותה, אני מתנצל. 

<גלי עמיר:>
הבנת, נילי?

<היו"ר אלי אלאלוף:>
הבנתם את השאלה?
<נילי חיון דיקמן:>
אני הבנתי.
<איל שורצברג:>
כן.
<היו"ר אלי אלאלוף:>
אז יש תשובה?

<נילי חיון דיקמן:>
השאלה מתייחסת לפער שבין המצב הקיים היום לבין המצב שיהיה לפי החוק. 
<גלי עמיר:>
החוק משתנה.

<נילי חיון דיקמן:>
שתי הבהרות. במצב הקיים היום אנחנו נותנים רישיון תמרוקים כללי לאחסון, זה היה המונח. אבל כמובן שכשכתבנו את זה מחדש דייקנו ואמרנו שרישיון התמרוקים הוא לאחסון ולהפצה, אבל הכוונה היא שאותו רישיון לאחסון הוא שווה ערך לרישיון לאחסון והפצה. זה דבר אחד. 

ההבהרה השנייה היא שבמסגרת הוראת החוק - - -
<היו"ר אלי אלאלוף:>
אם זה כל כך ברור למה לא לכתוב את זה?
<נילי חיון דיקמן:>
בצו הקודם קראנו לזה אחסון, ועכשיו אנחנו קוראים לזה אחסון והפצה. לבחירתכם, אם תבקשו לשנות את הנוסח.

<ענת מימון:>
אבל כבר בפקודה קראנו לזה אחסון והפצה.

<איל שורצברג:>
זה נשמט.

<נילי חיון דיקמן:>
נכון. צריך להבהיר שיש הוראת מעבר. בהתאם לתיקון של הפקודה שיכנס לתוקף ב-29 בספטמבר כתוב שמי שמחזיק היום רישיון תמרוקים כללי לאחסון והפצה, לצורך העניין לפי הצו הקודם, הרישיון ימשיך ויהיה בתוקף עד למועד פקיעתו. כלומר, כל מי שיש לו היום רישיון לפי הצו יכול להמשיך ולעבוד עם כניסת החוק לתוקף לפי תוקף הרישיון שלו, אם הרישיון הוא עד חמש שנים ומישהו קיבל היום רישיון חדש, אז יש לו חמש שנים מלאות כדי להמשיך ולעסוק, ובתום אותן חמש שנים הוא יפנה לרישיון.
<היו"ר אלי אלאלוף:>
אז הלכו לקראתכם, לפי מה שאני מבין. הלכו לקראתכם עם ההשלמה הבאה. אפשר להמשיך, בבקשה? אני מודיע, המזנון נפתח בשתיים-עשרה, אז בשתיים-עשרה ניתן לכם חמש דקות, רבע שעה לזלול.
<מירב בן ארי (כולנו):>
לא רבע שעה, זה קצר. עד שאתה מגיע למזנון זה עשר דקות. 
<ענת מימון:>
נכון.

<היו"ר אלי אלאלוף:>
רבע שעה, וחמש דקות על חשבון מירב, אז 20 דקות. 
<מירב בן ארי (כולנו):>
למען הציבור.

<היו"ר אלי אלאלוף:>
אבל עד אז please שקט. בבקשה.

<ענת מימון:>
	"החלטת המנהל בבקשה

	6. 
	המנהל יחליט בבקשה בתוך 45 ימי עבודה ממועד קבלת כל הנתונים והמסמכים כאמור בתקנות 3 ו-4; מצא המנהל כי המבקש עומד בדרישות הפקודה ותקנות אלה, ייתן לו את הרישיון המבוקש; דחה המנהל את הבקשה, ימסור על כך החלטה מנומקת בכתב."


<היו"ר אלי אלאלוף:>
בבקשה.
<מירב בן ארי (כולנו):>
למה זה 45 יום, אפשר לדעת?
<משה בר סימן טוב:>
אז 90 לתת לנו?

<מירב בן ארי (כולנו):>
לא, אני רוצה 15. די כבר, אתה יודע, תסביר. 

<ענת מימון:>
זו בקשה שמוגשת אחת לחמש שנים, הרישיון יעמוד בתוקף, זה לא לכל - - -

<היו"ר אלי אלאלוף:>
במיוחד למוצרים העונתיים. זה בעיה, באמת.
<נילי חיון דיקמן:>
זה לא רישיון למוצרים, זה רישיון לעסקים. 

<איל שורצברג:>
זה דורש רישיון לעסקים.
<מירב בן ארי (כולנו):>
מה דורש? 45 יום?
<היו"ר אלי אלאלוף:>
יש הרבה בדיקות שם?

<איל שורצברג:>
ואם צריך לתקן?

<אוסנת לוקסמבורג:>
אנחנו יכולים לא לתת רישיון לשום דבר, לכל המוצרים. הכנסת גם יכולה להחליט שהיא מוכנה לוותר על כל הרגולציה, שכל אזרח הוא אחראי בפני עצמו, שיש ביטחון לכל הגורמים, ובואו, תורידו מאתנו את האחריות הזאת.

<היו"ר אלי אלאלוף:>
ד"ר לוקסמבורג, אני מקווה - - -
<מירב בן ארי (כולנו):>
זה לא העניין, אל תעשי לנו את זה.

<משה בר סימן טוב:>
היא תחזור ותעשה לכם את זה.
<אוסנת לוקסמבורג:>
אני אומרת לך לאן את לוקחת את זה. את לוקחת את זה מנקודת איזון, את לוקחת פה ניסיון של מהלך שאנחנו מנסים לעשות להיטיב עם כולם, כולל יוקר המחיה, כולל שמירה על בריאות הציבור.
<מירב בן ארי (כולנו):>
האמת שזה לא נראה כך.
<היו"ר אלי אלאלוף:>
מירב, את הבטחת לי שתבואי לעזור לי.

<אוסנת לוקסמבורג:>
סליחה, אבל עם כל הכבוד אתם - - -
<מירב בן ארי (כולנו):>
45 יום? אלי, מה קרה?
<אוסנת לוקסמבורג:>
אנחנו יכולים לחיות גם במדינה שמחליטה שהיא לא מפקחת על תמרוקים והיא לא מפקחת על בתי עסק, והיא עושה את כל הדברים האלה. 

<מירב בן ארי (כולנו):>
נו, ברצינות, את אומרת לנו שאת לא צריכה רגולציה.

<אוסנת לוקסמבורג:>
זה בסדר, אתם המחוקק.

<מירב בן ארי (כולנו):>
אנחנו עוסקים בזה כל יום.
<אוסנת לוקסמבורג:>
אתם יכולים לקבל את ההחלטה הזאת בשם כולנו.

<היו"ר אלי אלאלוף:>
ד"ר לוקסמבורג, שמת לב שכל הנאום היה ללא רשות?
<אוסנת לוקסמבורג:>
אני מתנצלת, פעם אחרונה, אדוני.
<מירב בן ארי (כולנו):>
ומה גם שבנאום הזה היא גם אמרה לנו שבעצם לא צריך רגולציה. 

<רבקה מזרחי:>
נכון, אבל אתם עושים את זה כאן בחוק, היבוא האישי זה בדיוק זה.
<היו"ר אלי אלאלוף:>
חברים, יש לכל אחד תפקיד פה, וכל אחד תפקידו מכובד מאוד, בוודאי בעיני היושב-ראש, אני האחרון שינסה, חס וחלילה, לפגוע בסמכויות של הפקידים שמשרתים את המדינה בצורה בלתי רגילה. please, אבל תכבדו את זה שגם לחברי הכנסת יש זכות לשאול ולהעיר ולקבל תשובות ענייניות.
<מירב בן ארי (כולנו):>
מותר להעיר הערות. 

<היו"ר אלי אלאלוף:>
ואל תבקשו מאתנו להפוך את המדינה שלנו, שבקושי בונים אותה יום יום, שנהרוס אותה בדקה. אף אחד לא מתכוון לזה, אז אל תתחילו, אל תטיפו לנו מוסר. בבקשה. 

<איל שורצברג:>
זו תחושה שלנו. 

<נורית הראל:>
לגבי 45 יום, בתקופה בלי חגים זה חודשיים, מפעל לא יכול לחכות לתגובת הרגולטור חודשיים, גם אם יש השגות ונצטרך לתקן משהו, גם אם לא. 

<מירב בן ארי (כולנו):>
נכון.

<נורית הראל:>
נראה לנו ש-15 יום זה זמן סביר, כי מפעל לא יכול לעמוד.
<נילי חיון דיקמן:>
זה רק ברישיון אישי.
<היו"ר אלי אלאלוף:>
עוד הערה? אני מבקש שתשקלו שוב את הבקשה הזאת, בסדר? ונחזור בקריאה הסופית.
<איל שורצברג:>
שקלנו.
<מירב בן ארי (כולנו):>
אין דבר כזה שקלנו. תשמע, אנחנו לא חיים במדינה - - -

<איל שורצברג:>
אמרנו, אמרנו.

<מירב בן ארי (כולנו):>
אבל אני רואה את המלמולים. 

<מיקי לוי (יש עתיד):>
לא, אבל, איל, כשאתה אומר שקלנו זו חותמת גומי.
<מירב בן ארי (כולנו):>
אלי, אתה לא רואה את המלמולים, הוא מולי. אני מולך.
<מיקי לוי (יש עתיד):>
אז תבואו עם אותה תשובה, תכשיל את הכול, חבל.

<מירב בן ארי (כולנו):>
הוא אומר לי שקלנו, ולא.
<איל שורצברג:>
אני צריך לבצע בקרה.

<מיקי לוי (יש עתיד):>
אבל, איל, אבל כשאתה אומר שקלנו זה אומר שאתה לא הולך לשקול את זה.
<מירב בן ארי (כולנו):>
זה 45 ימי עבודה.

<איל שורצברג:>
שקלנו, נשקול שוב. זה לא נכון, אנחנו גם מדברים - - -

<מירב בן ארי (כולנו):>
היושב-ראש לא רואה את המלמולים. אני במקרה מולך אז אני רואה, כל מלמול אני רואה.
<מיקי לוי (יש עתיד):>
עכשיו זה בסדר, איל.

<היו"ר אלי אלאלוף:>
חברים, יש לי גם עצה מהיועצת המשפטית שלי שאומרת, מפעל שיודע שהרישיון שלו פג תוקפו בעוד כך וכך, שיתחיל חצי שנה לפני הזמן.

<מירב בן ארי (כולנו):>
עם זה אין בעיה.

<יואב גזית:>
יש לך טעות, אדוני, במשפט שאמרת - - -
<מיקי לוי (יש עתיד):>
אין בעיה, לא על זה מדובר.

<היו"ר אלי אלאלוף:>
לא נשיג, אני יודע מניסיוני שפה לא נקבל תשובה.
<מירב בן ארי (כולנו):>
אין בעיה, אז שיעשה 45 ימים, לא ימי עבודה. 45 ימים, אדוני היושב-ראש, זה חודש וחצי, שיורידו את העבודה. 

<היו"ר אלי אלאלוף:>
ועכשיו את מונעת ממנו לחזור עם תשובה יותר משופרת.
<מירב בן ארי (כולנו):>
אוקיי.
<מיקי לוי (יש עתיד):>
חודש וחצי לא מספיק.
<היו"ר אלי אלאלוף:>
אני מבקש שתבדקו את זה המועד.
<משה בר סימן טוב:>
נבדוק, נבדוק.
<היו"ר אלי אלאלוף:>
בבקשה, אדון מזרחי.

<ירמיהו מזרחי:>
אדוני היושב-ראש, לא תמיד אפשר להגיש את הבקשה לפני הזמן, מכיוון שאנחנו תלויים גם ברישיון של המועצה המקומית, שהיא לא נותנת לנו את הרישיון לפני הזמן. יחד עם זה, גם אם זה 45 ימים, אם יאפשרו לנו בתוך ה-45 ימים לפעול כאילו הרישיון בתוקף - - 
<איציק שמולי (המחנה הציוני):>
ברור.
<מירב בן ארי (כולנו):>
ממש.
<ירמיהו מזרחי:>
- - זה ייתן את האפשרות לשני הצדדים להמשיך ולחיות עם המצב.

<משה בר סימן טוב:>
אם זה חידוש רישיון, אז זה מאליו כך. אם זה רישיון חדש אז זה לא ככה, זה ההבדל.
<ירמיהו מזרחי:>
שזה יהיה מובהר.
<איל שורצברג:>
זה ברור.
<היו"ר אלי אלאלוף:>
זה ברור. 

<יואב גזית:>
סליחה, אדוני המנכ"ל, אתה לא צודק.

<היו"ר אלי אלאלוף:>
למה במקרה אומרים תרשמו את הפרוטוקול? ותנו לפרוטוקול להיות רשום מסודר, תשתמשו בזה, הפרוטוקול הוא גם לרשותכם.
<משה בר סימן טוב:>
לא, זה ברור מאליו.
<יואב גזית:>
אני חושב שאתה טועה, אדוני.

<היו"ר אלי אלאלוף:>
לא קיבלת רשות הדיבור. 

<יואב גזית:>
אדוני, אתה טועה, כי הוראות המעבר חלות בתנאי שיש לך רישיון עסק. היום כדי לקבל רישיון עסק אתה צריך רישיון מקדים ממשרד הבריאות מהמחלקה לבריאות הסביבה, ורק אחרי שיש רישיון עסק שהתקבל רישיון הבקשה מהמחלקה לבריאות הסביבה אז אתה הולך לבקש רישיון תמרוקים כללי. משרד הבריאות נותן שני רישיונות, למעשה, לחברה, וזאת פרוצדורה מאוד מאוד מאוד מסובכת ומורכבת שמהניסיון שלי, אני כמה עשרות שנים בענף הזה, זה משהו שלוקח שבעה-שמונה חודשים.
<משה בר סימן טוב:>
בוא נעשה סדר. בלי קשר לרפורמות שאנחנו מנסים לעשות ברישיונות של בריאות הסביבה, כאן השאלה שהייתה בנוגע לחידוש רישיון, כל עוד הרישיון שלך בתוקף ואתה מתחיל בהליכי החידוש קודם, אז הרישיון הקודם שלך בתוקף. לא דיברתי על הוראות המעבר. ולכן, אין בעיה. הרישיון הראשוני, אכן, גם אתה, אני מניח, אף אחד לא ירצה לפתוח עסק לפני שיש לו את הרישיון הסופי ביד, כי אחרת זה סיכון גדול מדי עבורו. הוועדה ביקשה מאתנו לבדוק אם אפשר לעשות את זה יותר קצר, לצד הבקשה שלך מהאוצר לתגבר אותנו בתקנים לנושא הזה, אנחנו נבדוק את זה.
<היו"ר אלי אלאלוף:>
אני חושב שקיבלנו תשובה מספקת. בואו נמשיך.
<יואב גזית:>
לא, פשוט הוא טועה.

<ענת מימון:>
	"תנאים ברישיון

	7.  
	המנהל רשאי לקבוע ברישיון תנאים בעניינים המפורטים להלן, וכן רשאי הוא, בכל עת, לאחר שמיעת עמדת בעל הרישיון, לשנות את תנאי הרישיון או להוסיף עליהם, אם סבר כי הדבר נדרש לשמירה על בריאות הציבור והבטחת יעילות התמרוק, בטיחותו ואיכותו:

	
	
	(1) עריכת בקרה על הייצור, האחסון וההפצה לפי הוראות המנהל; 

	
	
	(2) הגבלת הייצור, האחסון או ההפצה לסוגים מסוימים של תמרוקים;

	
	
	(3) קיום נהלי עבודה המתאימים לפעילויות העסק;

	
	
	(4) כל תנאי אחר הנדרש לשמירה על בריאות הציבור והבטחת יעילות התמרוק, בטיחותו ואיכותו."


<מירב בן ארי (כולנו):>
כן, כן, זה אותו דבר כמו בסעיף 4.
<היו"ר אלי אלאלוף:>
נמשיך? איציק.

<איציק שמולי (המחנה הציוני):>
ההערה שלי חוזרת גם פה.

<מירב בן ארי (כולנו):>
גם ב-7.

<איציק שמולי (המחנה הציוני):>
אני חושב שצריך להגביל פה את חלק מהסעיפים. שאלה כללית נוספת. בעצם אחרי שהבקשה נדחתה, איזו סמכות ערעור עומדת בפני המבקש, אם בכלל?
<נילי חיון דיקמן:>
כמו כל החלטה מינהלית יש ביקורת תקופתית, אפשר להגיש עתירה מינהלית לבית-משפט מחוזי. כללי ההידיינות הרגילים בתחום הערעורים המינהליים יחולו כאן, וזו עתירה מינהלית לבית-משפט מחוזי.
<קריאות:>
- - -

<קריאה:>
יש גם השגה.

<איציק שמולי (המחנה הציוני):>
בחוק המזון לא היה לנו - - -
<ענת מימון:>
יש לנו סעיף השגה בתקנות.

<נילי חיון דיקמן:>
נכון, מעבר לכך יש סעיף השגה על כל החלטה שמתקבלת על-ידי המנהל. 
<ענת מימון:>
שעל החלטה לעניין רישיון תמרוקים יש אפשרות להגיש השגה, זה סעיף 55(ב)(1).
<איציק שמולי (המחנה הציוני):>
אז רק תרשמי את הערתי לגבי סעיף 7, אותה הערה כמו סעיף 4. 

<ענת מימון:>
שהוא כללי מדי?

<מירב בן ארי (כולנו):>
כן, 7(4), אני גם הערתי על זה. 

<היו"ר אלי אלאלוף:>
מיקי, מה אתה היום יושב בשקט? 

<מיקי לוי (יש עתיד):>
כל זמן שהם משמשים לי כפה אז מה אני אוסיף? 
<נילי חיון דיקמן:>
זה לדיון?
<מירב בן ארי (כולנו):>
כן.

<היו"ר אלי אלאלוף:>
ביקשו להעיר, תבדקו את זה, תחזרו ונראה.
<משה בר סימן טוב:>
נבדוק.

<ענת מימון:>
	
	
	"פרק ג': אנשי מקצוע ונציג אחראי

	אנשי מקצוע 
	8. 
	(1) בעל רישיון לייצור תמרוקים יעסיק אנשי מקצוע כמפורט להלן, ורשאי הוא להעסיק את אחד מאנשי המקצוע המנויים בפסקאות (1) ו-(2) גם בתפקידים המנויים בפסקאות (3) עד (5);

	
	
	
	(1) מנהל ייצור;

	
	
	
	(2) אחראי בקרת איכות;

	
	
	
	(3) מנהל לוגיסטיקה ותפעול;

	
	
	
	(4) מנהל מדעי;

	
	
	
	(5) מנהל קשרי לקוחות וקשרי חוץ.

	
	
	(2) בעל רישיון לייבוא תמרוקים יעסיק אנשי מקצוע כמפורט להלן:

	
	
	
	(1) מנהל מדעי;

	
	
	
	(2) מנהל קשרי לקוחות וקשרי חוץ.

	
	
	(3) בעל רישיון לאחסון והפצה של תמרוקים יעסיק אנשי מקצוע כמפורט להלן, ורשאי הוא להעסיק איש מקצוע אחד בשני התפקידים המפורטים בפסקאות (1) ו-(2):

	
	
	
	(1) מנהל לוגיסטיקה ותפעול;

	
	
	
	(2) מנהל קשרי לקוחות וקשרי חוץ;

	
	
	
	(3) בבית מסחר לתמרוקים"


הורדנו את זה כבר, אז נגיד שזה בעל רישיון כאמור שאצלו מתבצעת התאמת אריזות לשיווק בישראל ימנה גם אחראי בקרת איכות.
<מירב בן ארי (כולנו):>
אני רוצה בבקשה להעיר. כל מי שיש לו גם עסק קטן שמייצר תמרוקים צריך מנהל קשרי לקוחות וקשרי חוץ, מנהל מדעי? 

<ענת מימון:>
זה יכול להיות אותו אחד.

<משה בר סימן טוב:>
זה יכול להיות אותו אחד. כתוב לך (1) או (2) - - - 
<איל שורצברג:>
הוא יכול לעשות אותו דבר.
<מירב בן ארי (כולנו):>
מה חובה עליו?
<משה בר סימן טוב:>
כולם חובה. רשום לך פה ש"אחד מאנשי המקצוע המנויים בפסקאות (1) ו-(2)", מנהל ייצור ואחראי בקרת איכות, יכול גם להיות מנהל הלוגיסטיקה, המנהל המדעי ומנהל קשרי חוץ. כלומר, זה יכול להיות נוסף לתפקיד.
<רבקה מזרחי:>
מה זה מנהל מדעי? 

<קריאה:>
מה זה מנהל מדעי, בבקשה?

<מירב בן ארי (כולנו):>
כן, מה זה מנהל מדעי? מה זה? איזה מדע זה? בקצב הזה זה נראה פה מדע בדיוני כל הסעיף, רק אומרת. מה זה מנהל מדעי?
<היו"ר אלי אלאלוף:>
כאחד שהיה רשום פעם בחוג הזה?
<מירב בן ארי (כולנו):>
היה מדען על חלל. כן, איל, מה זה מנהל מדעי? ברצינות. 
<איל שורצברג:>
הכי ברצינות.

<מירב בן ארי (כולנו):>
אתה אפילו מצחיק פה את כולם. אפילו אותך זה מצחיק, אתה מבין?

<איל שורצברג:>
הם צוחקים אז גם אני צוחק. 

<איל שורצברג:>
הכוונה לאדם שיכול לענות על השאלות המקצועיות, שאנחנו נפנה אליו בנושא של תהליכי יצור, החשיבה מאחורי הפורמולציה וכדומה.
<משה בר סימן טוב:>
המדע הוא כימיה.
<מיקי לוי (יש עתיד):>
התאחדות התעשיינים, יש לכם דבר כזה? מותר לבקש מהתעשיינים, יש לכם דבר כזה?
<מירב בן ארי (כולנו):>
אולי התעשיינים יגידו לנו, מיהו המנהל המדעי - - -
<מיקי לוי (יש עתיד):>
נורית, יש דבר כזה?

<רבקה מזרחי:>
מה ההבדל בין נציג אחראי לבין מנהל מדעי?
<היו"ר אלי אלאלוף:>
כן, שם הנציג ששקט. 

<שלומי שניזיק:>
אני מבין למה צריך מנהל קשרי חוץ אצל יבואן תמרוקים, אבל מדוע מנהל מדעי? הרי הוא נסמך על כל המדע שנמצא אצל היצרן. 
<מירב בן ארי (כולנו):>
נכון.

<משה בר סימן טוב:>
זו בקשה לרישיון לייצור תמרוקים.

<מיקי לוי (יש עתיד):>
ומהתעשייה גם אני מבקש לשמוע.
<מירב בן ארי (כולנו):>
כן, גם מהתעשיינים אנחנו רוצים לשמוע.

<משה בר סימן טוב:>
מנהל מדעי.

<מיקי לוי (יש עתיד):>
אלי, אני מבקש גם מהתעשייה.

<היו"ר אלי אלאלוף:>
בבקשה.

<נורית הראל:>
כל הדרישות האלה לא קיימות ברגולציה האירופית למבנה ארגוני של הארגונים, כל מפעל מנהל את עצמו. יש את ה-ISO שאנחנו מתנהלים לפיו, אין צורך, כמו קודם שאמרנו, לשלוח את קורות החיים של האנשים האלה, ואין צורך שנמלא את מלא התפקידים כי אין את זה באירופה, ואתם הבטחתם שתשוו לאירופה. 

<נילי חיון דיקמן:>
אבל ב- ISOיש התייחסות למבנה הארגוני ולפונקציות מקצועיות.
<אליעזר פישר:>
אז יש ISO.

<נורית הראל:>
יש את ה-ISO. ולכן יש לנו ISO, וזו דרישה שלכם. אם אין לנו ISO אנחנו לא יכולים לפתוח את שערינו, אז למה פעמיים? למה דרישות כפולות?
<נילי חיון דיקמן:>
אל תגידי שזה לא קיים - - -

<נורית הראל:>
ברגולציה האירופית זה לא מופיע, זה מופיע בתוך ה- ISO, ואנחנו מחויבים לעמוד בו. אז למה אנחנו צריכים דיווח כפול?
<משה בר סימן טוב:>
ואת צריכה לעמוד בזה באירופה.
<נורית הראל:>
ב-ISO. וגם פה אני חייבת לעמוד ב-ISO, אני לא צריכה לדווח דיווח כפול.
<מירב בן ארי (כולנו):>
ב-ISO. אז למה? למה?
<מיקי לוי (יש עתיד):>
למה זה כפול? זו השאלה שלה.

<קריאות:>
- - -

<מירב בן ארי (כולנו):>
כל דבר פה אנחנו עושים כפול.
<איל שורצברג:>
נבחן את זה.

<ענת מימון:>
לא דיווח.
<משה בר סימן טוב:>
זה מתייחס לאיזה אנשי מקצוע הוא צריך להעסיק, זה לא דיווח.
<נורית הראל:>
זה מינויים שאני מחויבת. אני לא חייבת להעסיק מנהל מדעי. יכול להיות שה- Responsible person שלי הוא האיש המדעי ומנהל קשרי לקוחות.
<היו"ר אלי אלאלוף:>
אני לא מצליח להבין, מה זה מנהל מדעי?
<מירב בן ארי (כולנו):>
גם אני לא.

<משה בר סימן טוב:>
מנהל מדעי, אתה עוסק פה במוצרים כימיים, בתרכובות כימיות של מוצרים, אתה צריך מישהו, אם אתה יצרן - - 

<היו"ר אלי אלאלוף:>
- - - אמרנו מנהל מדעי.
<נורית הראל:>
אז מה תפקידו של ה-Responsible person? זה התפקיד שלו.
<קריאות:>
- - -

<נורית הראל:>
זה נציג אחראי שעובר הכשרה 36 שעות, זה בדיוק.

<משה בר סימן טוב:>
ה-Responsible person הוא על מוצר. 
<קריאה:>
מה התפקיד של מעריך הבטיחות?

<משה בר סימן טוב:>
אנחנו צריכים שיהיה לנו counterpart בתוך המפעל שידע להסביר לנו מה ההרכב הכימי שיש שם, מה התרכובת שהוא יצר.
<נורית הראל:>
זה הנציג האחראי, הוא חלק מהרישיון הכללי. אם אנחנו גרענו את הסעיף שקודם - - -
<משה בר סימן טוב:>
בסדר, זה לא קשור. זה לא קשור, זה ברמת הרישיון למפעל, זה לא ברמת הנוטיפיקציה.
<קריאות:>
- - -

<מירב בן ארי (כולנו):>
מה זה הדבר הזה? 

<נורית הראל:>
אני מדברת ברמת המפעל.

<משה בר סימן טוב:>
הוא קיים באירופה.
<היו"ר אלי אלאלוף:>
מישהו שייתן את התשובה, בבקשה. 

<מירב בן ארי (כולנו):>
תשובה.
<היו"ר אלי אלאלוף:>
בבקשה, אבל מנהל מדעי בעיני זה מישהו עם תואר מיוחד בתחום מיוחד וכו' וכו'. זו סתם הגדרה.
<מיקי לוי (יש עתיד):>
תורידו אותו.

<היו"ר אלי אלאלוף:>
המושג הזה הוא מנהל מדעי.

<מיקי לוי (יש עתיד):>
חד-משמעית תורידו אותו.
<מירב בן ארי (כולנו):>
לחתוך לו את הראש. 

<קריאות:>
- - -

<מירב בן ארי (כולנו):>
אבל השיא, מילא על התעשיינים אתה מכביד, אבל גם על היבואנים.

<היו"ר אלי אלאלוף:>
יש פה אדון ממושמע. אדוני, עם החולצה הלבנה, הממושמע.
<מירב בן ארי (כולנו):>
כל המנהל המדעי הזה צריך לרדת.

<מיכל בירן (המחנה הציוני):>
אני רוצה עוד להגיב. הוא רק - - - לכל מפעל?
<היו"ר אלי אלאלוף:>
או, או. 

<נורית הראל:>
כל הסעיף צריך לרדת.

<מירב בן ארי (כולנו):>
ירד, ירד.

<מיקי לוי (יש עתיד):>
ירד, ירד.

<משה בר סימן טוב:>
לא. 
<מיקי לוי (יש עתיד):>
לא נצביע, לא נצביע.

<מירב בן ארי (כולנו):>
אנחנו צריכים להצביע בסוף.

<מיקי לוי (יש עתיד):>
לא, לא נצביע, אתם לא מבינים.

<היו"ר אלי אלאלוף:>
בבקשה, מה שמך, בבקשה?

<מירב בן ארי (כולנו):>
אולי זה נראה לכם מוזר, אולי זה נראה לכם שיח כזה נכבד, אבל תראו - - - 
<מיקי לוי (יש עתיד):>
מה לעשות, אנחנו אמורים להרים יד.

<היו"ר אלי אלאלוף:>
אין לך מה להגיד?

<קריאה:>
זה בעניין המנהל המדעי.
<היו"ר אלי אלאלוף:>
אז אני אומר, המנהל המדעי, נראה לי שזה יהיה - -
<איל שורצברג:>
צריך להגדיר באופן יותר ספציפי, יכול להיות, את הכישורים שלו.

<היו"ר אלי אלאלוף:>
- - או מישהו שמסוגל לתת תשובות, ולא יותר מזה.
<קריאות:>
- - -

<קריאה:>
הוא לא מוריד.

<היו"ר אלי אלאלוף:>
תרשמו את זה, את הנושא של מנהל מדעי, כי זה לא ברור. 
<חנה לאידרשניידר:>
יש כאן נושא מאוד חשוב.
<היו"ר אלי אלאלוף:>
לא קיבלת רשות דיבור. בבקשה, גב'.
<חנה לאידרשניידר:>
אני מבקש להעיר לגבי המושג "יעסיק", אנחנו דנים בזה בתחומים אחרים כרגע, וחשוב להבהיר שמודל ההעסקה הוא לא העסקה ישירה, ואפשר לשכור שירותים חיצוניים של האנשים האלה.
<היו"ר אלי אלאלוף:>
מסכים. אז תרשמי את זה.
<מירב בן ארי (כולנו):>
נכון, היא צודקת.

<היו"ר אלי אלאלוף:>
נילי, רשמת את הסיפור של המעסיק?
<נילי חיון דיקמן:>
נדון בנושא הזה. 

<מירב בן ארי (כולנו):>
מה, אתה עוד מפיל עליהם עכשיו דבר שיעסיק אותם? הורגים את האנשים. כל הסעיף הזה בעייתי.
<היו"ר אלי אלאלוף:>
בוא נמשיך, בבקשה.

<ענת מימון:>
	"תנאי כשירות לנציג אחראי
	9. 
	נוסף על האמור בסעיף 55א6(ב), (ג) ו-(ד) לפקודה"


אני מזכירה, שם דיברנו על זה שהאדם הוא למעט תאגיד, הוא צריך להיות תושב ישראל, לא מורשע, אין כתב אישום, ולא אסרו עליו להיות נציג אחראי. 
	
	
	"לא ימונה אדם לנציג אחראי אלא אם כן מתקיימים בו תנאים אלה:

	
	
	(1) הוא בעל תעודת בגרות או תעודה המעידה סיום 12 שנות לימוד של המבקש;

	
	
	(2) הוא עבר הכשרה מקצועית, נבחן וקיבל ציון, הכול כאמור בתקנה 11(א);

	
	
	(3) הוא שולט בשפה האנגלית ברמה של הבנת דוח הערכת בטיחות ומבחנים קליניים שנערכו לגבי תמרוק."


אלו הדרישות מנציג אחראי.
<היו"ר אלי אלאלוף:>
למה הוא צריך אנגלית ולא סינית?
<עדי חכמון:>
צרפתית.
<משה בר סימן טוב:>
אמרנו שנדרוש אנגלית ולא סינית, אבל אפשר פה, אנחנו מוכנים - - -

<רינת בכר:>
אפשר.
<איל שורצברג:>
אנחנו מוכנים באמת בשפה של המדינה שבה מיוצר התמרוק.
<מירב בן ארי (כולנו):>
השפה האנגלית זה ממש הבנת דוח הערכת בטיחות.
<איל שורצברג:>
שיבין.
<משה בר סימן טוב:>
זה האחריות שהוא לוקח, מירב.

<מיכל בירן (המחנה הציוני):>
נו, זה מה שהוא צריך לעשות. 
<מירב בן ארי (כולנו):>
סליחה, מה הבעיה לקחת מתורגמן? מה הבעיה?
<מיכל בירן (המחנה הציוני):>
לא, לא, די, די, את מגזימה. 

<מירב בן ארי (כולנו):>
והסיני מבין אנגלית?

<מיכל בירן (המחנה הציוני):>
זה האדם שזה התפקיד שלו. 

<מירב בן ארי (כולנו):>
את חותמת לי שהסיני הזה יודע אנגלית שבמפעל?

<מיקי לוי (יש עתיד):>
לא, הוא לא מבין.

<מירב בן ארי (כולנו):>
נו, באמת, כאילו אין תרגום. 

<מיכל בירן (המחנה הציוני):>
כאילו האדם לא מבין. הוא לא מבין מה שזה, יושב מישהו ומתרגם לו לזה. מירב, את מגזימה, די.
<מירב בן ארי (כולנו):>
אני רואה כאן כמה חברי כנסת שלא היו יכולים לעבוד במקצוע הזה. תביא את הסיני, אני רוצה לראות אם הוא מדבר ככה אנגלית.
<היו"ר אלי אלאלוף:>
גב' מזרחי, יש לך תרומה לתרגומים?

<רבקה מזרחי:>
לגבי הנציג האחראי, שבמקרה יש לי תעודה כזאת, אני לא רואה בתקנות שום התייחסות לחבות הפלילית שלי. 
<היו"ר אלי אלאלוף:>
עוד מעט, עוד מעט.
<משה בר סימן טוב:>
זה לא בתקנות.
<ענת מימון:>
זה בחוק.

<משה בר סימן טוב:>
זה בחוק. זה בחוק, זה לא בתקנות.

<ענת מימון:>
יש בחוק בסעיף 55א6, אני עונה, בסעיף קטן (ד): "לא יאשר המנהל אדם כנציג אחראי אם נקבע שהוא לא יוכל לשמש נציג אחראי", או אם הוא מצא שהוא "הורשע או הוגש נגדו כתב אישום שטרם ניתן בו פסק דין סופי, בעבירה שמפאת מהותה, חומרתה או נסיבותיה, אין הוא ראוי, לדעת המנהל, לשמש נציג אחראי."
<משה בר סימן טוב:>
זה חלק מהפקודה?

<היו"ר אלי אלאלוף:>
מהפקודה עצמה.

<רבקה מזרחי:>
אבל השאלה שלי היא אחרת. אם אני עומדת בהכשרה, ואני נציג אחראי שעומד כאן בכל התקנות, ויש לי איזושהי חבות פלילית מול המדינה, האם החבות הפלילית מתחילה בזה שהנוטיפקציה, שעל התווית כתוב משהו שלא נראה למישהו. 

<משה בר סימן טוב:>
זה לתחולת האחריות. 

<איל שורצברג:>
זאת אומרת, מה תחולת החבות הפלילית שלי? 

<משה בר סימן טוב:>
זה מפורט בתחולת האחריות.

<ענת מימון:>
זה גם מפורט בפקודה וגם בתקנות, נגיע לזה בהמשך התפקיד. עכשיו זה רק הכשירות, דיברנו רק על הכשירות עכשיו. 

<רבקה מזרחי:>
אתם משאירים אנשים - - -
<היו"ר אלי אלאלוף:>
יש התייחסות. בואו נמשיך, בבקשה.
<ענת מימון:>
נא לחכות. 
	"אישור נציג אחראי

	10. 
	(1) בקשה לאישור נציג אחראי תכלול את אלה: 

	
	
	
	(1) שם היצרן או היבואן המבקש למנות את הנציג האחראי מטעמו;

	
	
	
	(2) שם המועמד להיות הנציג האחראי ופרטי הקשר עמו;

	
	
	
	(3) קורות חיים של המועמד;

	
	
	
	(4) תעודה כאמור בתקנה 9(1);"


שזו תעודת בגרות או 12 שנות לימוד.

	
	
	"
	(5) תעודות נוספות על השכלה של המועמד, ככל שיש; 

	
	
	
	(6) תעודה בחתימת הגוף שערך את ההכשרה המקצועית, המעידה על כך שהמועמד עבר הכשרה מקצועית, נבחן וקיבל ציון, הכול כאמור בתקנה 11(א);

	
	
	
	(7) הצהרת המועמד כי הוא שולט בשפה האנגלית כאמור בתקנה 9(3);

	
	
	
	(8) אם הנציג האחראי מועסק או נשכר על ידי תאגיד, תכלול הבקשה גם את אלה:

	
	
	
	
	(1) שם התאגיד ומספרו;

	
	
	
	
	(2) שמו של נושא המשרה בתאגיד שמתקיימים בו התנאים האמורים בתקנה 13(2), קורות החיים של נושא המשרה ותעודות לגביו כאמור בפסקאות (4) ו-(5). 

	
	
	(2) המנהל יחליט בבקשה בתוך 30 ימי עבודה ממועד קבלת כל המסמכים, לרבות השלמות שדרש המנהל לצורך החלטתו.

	
	
	(3) החלטת המנהל תימסר בכתב ליצרן או ליבואן המבקש, ולמועמד.

	
	
	(4) על אף האמור בתקנות משנה (א) עד (ג), אם היצרן או היבואן מבקש למנות לנציג אחראי מטעמו אדם שאושר בעבר כנציג אחראי מטעם יצרן או יבואן אחר, יודיע על כך למנהל לפני מינויו, ולא יחולו לעניין זה הוראות תקנות המשנה האמורות." 


<ענת מימון:>
יש הערות?

<איציק שמולי (המחנה הציוני):>
את יכולה להסביר מה התפקיד של הנציג האחראי?

<ענת מימון:>
התפקיד של הנציג האחראי מוגדר קודם כל בפקודה.

<משה בר סימן טוב:>
תפקידים.

<ענת מימון:>
 זה תפקידים, בדיוק. הוא צריך להבטיח בעצם את הבטיחות של התמרוק, שהתמרוק עומד בתנאי הייצור הנאותים, שנערכה הערכת בטיחות, הוא זה שמוסר את הנוטיפיקציה, את ההודעה על השיווק. את זה קבענו בפקודה. 
<משה בר סימן טוב:>
זה חלק מניהול הסיכונים.
<ענת מימון:>
בדיוק.

<מירב בן ארי (כולנו):>
בקיצור, הוא אחראי בקרת איכות, הוא מנהל לוגיסטיקה, הוא מנהל מדעי, הוא - - -
<איל שורצברג:>
לא, לא.

<משה בר סימן טוב:>
לא, לא.

<איל שורצברג:>
הוא איש הקשר למול - - - 

<מירב בן ארי (כולנו):>
איש הקשר.

<איל שורצברג:>
הוא איש קשר.

<משה בר סימן טוב:>
זה משהו אחר. זה אגב המודל האירופי, באנגלית פשוטה Responsible person. זה המודל האירופי שיש לכל תמרוק Responsible person.
<מירב בן ארי (כולנו):>
לכל תמרוק?
<איל שורצברג:>
לכל תמרוק, כן.

<משה בר סימן טוב:>
כן. יכול להיות שלאדם אחד יש יותר מתמרוק אחד, אבל לכל תמרוק יש אדם שמוגדר כ- Responsible person, הנציג האחראי.

<מירב בן ארי (כולנו):>
מול המשרד. 

<משה בר סימן טוב:>
הוא בעצם מול הממשלה, לצורך העניין, מול גורמי האכיפה. אם יש בעיה הוא הכתובת שלנו בעצם.
<רבקה מזרחי:>
מה זה התאגיד שכתוב כאן? 
<היו"ר אלי אלאלוף:>
לא, לא, גב'. אם את רוצה לקבל רשות דיבור תקבלי, לא תבלבלו את הפרוטוקול. פה יש עבודה אדירה שנעשית לטובתכם. כן, ד"ר לוקסמבורג.
<אוסנת לוקסמבורג:>
אנחנו רוצים להסביר. שוב, כל המהות של הרפורמה הזאת, אנחנו כמשרד בריאות לא בודקים את התמרוקים, התמרוקים נכנסים לשוק על אחריות היצרנים והיבואנים שממנים נציג אחראי שעושה את כל הבדיקות. אם היום אנחנו צריכים לבדוק האם הוא עומד בכל הדרישות של האיכות, וכל הדרישות שאין בו חומרים מסוכנים ודברים כאלה, זה יבוצע היום על-ידי נציג אחראי שתמנה כל חברה וחברה, שתבחר, והוא יהיה אחראי על זה שהוא בדק את כל ההיבטים האלה שהיום אנחנו בודקים. כל ההיבטים האלה שנדרשים, לא רק אצלנו.
<משה בר סימן טוב:>
עכשיו אנחנו בודקים לפני.
<אוסנת לוקסמבורג:>
זה קיים גם באירופה, זה אומר שצריכים לקחת בן-אדם - -

<איל שורצברג:>
אמין.
<אוסנת לוקסמבורג:>
- - שיודע את העבודה שלו, שיודע לבצע את כל החישובים שנדרשים כדי לבדוק אם לוקחים קרם, איזה היקפי גוף נמרחים בו, איזה סוגים, איזה ריכוזים, מה המשמעויות, אם יש חומרים מסוכנים, אין חומרים מסוכנים, הוא צריך להבין את כל המשמעויות של תהליך הייצור, וכו' וכו'. ולכן, כל הדרישות שמוגדרות פה, הוא בעצם לוקח על עצמו את האחריות שהוא בדק את הכול, הכול תקין, וזה יכול להיכנס לשוק. כי אנחנו לא מתכוונים לעצור, נהפוך הוא, בנינו מערכת מחשב מאוד יפה שרצינו להציג אותה במצגת בשבוע שעבר.

<היו"ר אלי אלאלוף:>
אחרי החוק תציגו לנו.
<אוסנת לוקסמבורג:>
מסכים מאוד ידידותיים, כאשר נכנסים, מקלידים את הפרטים, אותו נציג יודע לעבוד אם הוא עבר את ההכשרה, וההכשרה מאוד מינימלית מבחינתנו, הוא מכניס את הדברים והדברים משתחררים לשוק, זה הכול. ואז מיידית זה בשוק בלי בדיקה שלנו, בלי שום דבר, והאחריות היא שוב, גם על היצרנים, יבואנים, הנציג האחראי, וגם על הצרכן שיודע לרכוש את המוצרים שלו בצורה אחראית. 

<היו"ר אלי אלאלוף:>
עוד הערה? על כל דבר יש הערה?
<חנה לאידרשניידר:>
לא, רק על חלק מהסעיפים, ברשותך. יש פה הערה שהמנהל יחליט בבקשה בתוך 30, בהינתן שנציג אחראי מתחלף והמנכ"ל יכול לשמש כנציג אחראי רק 14 יום. אני חושבת שצריך לקצר את זמן ההחלטה הזו ל-14 יום לכל היותר. 
<היו"ר אלי אלאלוף:>
יש עוד הערה?

<אוסנת לוקסמבורג:>
אני רוצה רק להגיד הערה כללית, כי זה נאמר פה. אנחנו כמשרד בריאות רוצים לתת שירות טוב לכולם, לעשות את זה כמה שיותר מהר, לעשות את זה כמה שיותר בצורה יעילה. אנחנו לא מחפשים אצלנו ערמות וזמנים.
<היו"ר אלי אלאלוף:>
כן, נו, לעניין.
<אוסנת לוקסמבורג:>
יחד עם זאת, בן-אדם אחד יכול לעשות עבודה אחת. לא יכול להיות שיקצרו לנו זמנים בכל דבר ויצפו שנוכל לתת את השירות הזה.
<היו"ר אלי אלאלוף:>
זו שאלה מאוד פשוטה.
<אוסנת לוקסמבורג:>
אין לי בעיה, אני רק מסבירה.

<משה בר סימן טוב:>
התשובה היא לא.
<היו"ר אלי אלאלוף:>
על כל שאלה תיתנו תשובה פשוטה.

<אוסנת לוקסמבורג:>
הכול זה פונקציה של כוח-האדם שיינתן לנושא. אם יהיו 100 איש הם יעשו עבודה בחצי מהזמן שיעשו 50 איש.
<היו"ר אלי אלאלוף:>
היום זה לפי היכולות של המשרד, זו התשובה. עוד שאלה?
<חנה לאידרשניידר:>
אבל אני מפנה אתכם לפקודה. 
<ענת מימון:>
אבל בפקודה יש גם אפשרות להאריך את התקופה אם יש צורך. 

<חנה לאידרשניידר:>
זאת אומרת שלכל אחד צריך להאריך.

<ענת מימון:>
לא לכל אחד. היא אומרת שכמובן שהם יעשו את המאמץ.

<היו"ר אלי אלאלוף:>
שיהיה שיקול דעת שלהם, ודאי.
<אוסנת לוקסמבורג:>
כן.

<היו"ר אלי אלאלוף:>
בבקשה, שמולי איציק.

<איציק שמולי (המחנה הציוני):>
מה בעצם סוג ההכשרה המקצועית שאותו נציג אחראי אמור לעבור? 

<משה בר סימן טוב:>
עכשיו זה בדיוק הסעיף הזה, 11.
<ענת מימון:>
זו התקנה הבאה.

<נילי חיון דיקמן:>
תקנה 9.
<משה בר סימן טוב:>
ב-11 כתוב.
<היו"ר אלי אלאלוף:>
הלאה. אז אפשר להמשיך? בבקשה, היועצת המשפטית שלנו.
<ענת מימון:>
	"חובת הכשרה מקצועית 
	11. 
	(1) בהכשרה מקצועית לנציג אחראי יתקיימו כל אלה: 

	
	
	
	(1) ההכשרה תינתן בידי גוף שהודיע למנהל מראש ובכתב על כך שהוא עורך הכשרה מקצועית לפי תקנה זו, והמרצים בה יהיו בעלי תארים אקדמיים ובעלי ניסיון וידע מתאימים לתחום התמרוקים, מהאקדמיה, התעשייה או גופים בין-לאומיים; 

	
	
	
	(2) ההכשרה תהיה בהיקף של 36 שעות לפחות ותיערך לפי תכנית לימודים שאישר המנהל בנושאים אלה:

	
	
	
	
	(1) תפקידיו וחובותיו של הנציג האחראי;

	
	
	
	
	(2) מבנה תיק תמרוק;

	
	
	
	
	(3) הערכת בטיחות;

	
	
	
	
	(4) תנאי ייצור, אחסון והפצה נאותים לתמרוקים;

	
	
	
	
	(5) תווית של תמרוק ואריזתו;

	
	
	
	
	(6) שרשרת אספקה ומעקב אצוות;

	
	
	
	
	(7) טענות שיווקיות;

	
	
	
	
	(8) ניהול מערכת פניות ציבור וניהול מערכת תופעות לוואי;

	
	
	
	
	(9) הגשת הודעה על שיווק;

	
	
	
	
	(10) חקיקה, היבטים משפטיים ונהלי המשרד בתחום התמרוקים;

	
	
	
	(3) בתום ההכשרה תיערך בחינה על הנושאים שנלמדו וציון "עובר" בה יהיה 65 מתוך 100; הגוף העורך את ההכשרה המקצועית ימסור למנהל את שאלון הבחינה 60 ימים לפחות לפני עריכת הבחינה, והמנהל רשאי להורות על עריכת שינויים בו.

	
	
	(2) המנהל יפרסם באתר האינטרנט את רשימת הגופים שתכנית הלימודים שלהם אושרה לפי תקנה זו."


<היו"ר אלי אלאלוף:>
בבקשה.

<נורית הראל:>
אני רק רוצה להגיד שהגענו להסכמה עם משרד הבריאות שזה יהיה בפרוטוקול, שגם קורס אינטרנטי יוכל להיות אחד מדרכי ההכשרה.
<היו"ר אלי אלאלוף:>
יופי.
<משה בר סימן טוב:>
למי שיש WiFi.
<היו"ר אלי אלאלוף:>
איציק, בבקשה.

<איציק שמולי (המחנה הציוני):>
אני חושב בקול רם, אבל בכל זאת מעלה את זה. אתם לא חושבים שחלק מהקורס צריך לכלול היבטים של הגנת הצרכן? אני מתלבט בזה ביני לבין עצמי, אבל אני לא בטוח.
<איל שורצברג:>
אפשר להוסיף.
<איציק שמולי (המחנה הציוני):>
בעניין של טענות שיווקיות.
<איל שורצברג:>
הבנתי מה הוא אומר, אפשר להכניס גם את ההיבטים האלה.
<היו"ר אלי אלאלוף:>
נמשיך, בבקשה.
<יואב גזית:>
אדוני, הערה קטנה. אני חושב שגם משרד הבריאות הסכים לזה שביקשנו שהשאלון לא יינתן 60 יום לפני עריכת הבחינה. כי נוצר פה מצב באמת משונה שהבחינה נכתבת לפני שהקורס התחיל בכלל, ואז המרצים בקורס – אני מדבר מניסיון אישי – נותנים את השאלות אחרי שהם נתנו את ההרצאות, לא לפני שהם נתנו את ההרצאות. 

<היו"ר אלי אלאלוף:>
מה, לא היית בקורס נהיגה מונעת?
<איל שורצברג:>
זה תלוי אם זה הפעם הראשונה או הפעם השנייה.
<משה בר סימן טוב:>
הם צריכים להכין מערכי שיעור מראש.
<יואב גזית:>
השאלון צריך להינתן לא 60 יום. 

<משה בר סימן טוב:>
אתם צריכים להכין מערכי שיעור מראש, לא נכנסים לכיתה ומתחילים לדבר.
<יואב גזית:>
זה בסדר? זה יסודר? זה מוסכם עליכם, נכון?
<משה בר סימן טוב:>
אם אתם רוצים, נבקש גם לאשר מערכי שיעור, ואז זה בדיוק יסתדר לכם עם הזמן. 

<אוסנת לוקסמבורג:>
אני רק רוצה להגיד שבאמת הנושא עלה בפגישות שעשינו עם התאחדות התעשיינים. מבחינתנו, מה שחשוב זה שאותו נציג אחראי, ששוב, יישא על כתפיו את האחריות של המוצר הזה והכניסה שלו, ויבדוק את הדברים במקומנו. מה שחשוב לנו אלו בעיקר התכנים המקצועיים, ושהוא יעמוד בהם ברמה טובה.
<משה בר סימן טוב:>
צריך לתת לו כלים למלא את התפקיד שלו, יש לו אחריות מאוד גדולה.
<אוסנת לוקסמבורג:>
אנחנו מודעים לזה שכמובן העולם משתנה, ויש גם אפשרות ללימוד אינטרנטי, רואים גם את הסטודנטים היום איך הם לומדים. לכן, קיבלנו את הבקשה ואמרנו שנהיה מוכנים גם לקורסים אינטרנטיים, כל עוד החומר מועבר כמו שצריך להיות. 

לגבי הסוגיה של הבחינה, שוב, יש שיטות שונות, אנחנו נחשוב על הבקשה ונראה מה קורה. 

<היו"ר אלי אלאלוף:>
נמשיך, בבקשה, ברשותכם.

<ענת מימון:>
	"השתלמות נציג אחראי
	12.  
	נציג אחראי ישתתף, לפחות אחת לשנה, בהשתלמות מקצועית לצורך ריענון ועדכון הידע המקצועי בתחום התמרוקים והוראות משרד הבריאות."


<מירב בן ארי (כולנו):>
מי עושה את ההשתלמות?
<איל שורצברג:>
אותו גוף שיעשה את זה, לא אנחנו.
<נילי חיון דיקמן:>
- - -
<משה בר סימן טוב:>
אגף תקציבים.

<רינת בכר:>
אין דרישות להשתלמות. השתלמות מקצועית כמו שהיא.
<מירב בן ארי (כולנו):>
באת משם, לא? זה כמו ש-11?

<היו"ר אלי אלאלוף:>
אל תדאגי, הוא עוד יחזור.
<איל שורצברג:>
אין דרישה.

<נילי חיון דיקמן:>
אין דרישה שזה יהיה גוף שאושר על-ידי המנהל. זה יכול להיות יום עיון בנושא מקצועי, זה יכול להיות השתלמות מאוד מגוונת.
<משה בר סימן טוב:>
גם המציאות משתנה, אז צריך להתעדכן כמו כל איש מקצוע.
<איל שורצברג:>
חבר הכנסת אלאלוף, אני רוצה - - - 

<היו"ר אלי אלאלוף:>
אם אתה קורא לי ככה, סימן שהולך ליפול משהו ככה עלי.
<מירב בן ארי (כולנו):>
הוא הולך להפיל עלינו משהו.

<איל שורצברג:>
חלילה, אני הולך לחזק כאן משהו. אני חושב שחשוב מאוד שכל מי שיושב כאן מסביב לשולחן, וגם חברי הכנסת יבינו, שהנציג האחראי הוא אדם שהוא חוליה קריטית בכל התהליך הזה, וללא העובדה שהוא יקבל את ההכשרה שנדרשת ועדכונים מעת לעת יהיה מאוד מאוד קשה להכניס את הרפורמה הזאת לתוקף. ולכן, חשוב – זה נשמע אולי מצחיק, 60 שעות פה, 36 שעות, חשבו כאן הרבה כבר.
<משה בר סימן טוב:>
אני חשבתי שה-36 שעות זה מעט מדי, אבל החבר'ה מימיני מהמשרד היו מקלים באופן יחסי.
<היו"ר אלי אלאלוף:>
לך למשרד הכלכלה, ייתן לך גם פחות. 

<משה בר סימן טוב:>
ב-3.6, כן. אבל צריך להבין את עוצמת התפקיד הזה, זה תפקיד מאוד רציני.
<איל שורצברג:>
תפקיד סופר קריטי.
<היו"ר אלי אלאלוף:>
גב'.

<חנה לאידרשניידר:>
אם יותר לבקש, שההשתלמויות האלה, כשמדברים על השתלמות אחת לשנה לא תמיד יש משהו רלוונטי ומשהו שחשוב להעביר. אנחנו מבקשים לשקול שמשרד הבריאות בעצם יעביר את ההשתלמויות האלה על סמך שינויים בחקיקה או דברים שהוא חושב לנכון - - - 
<היו"ר אלי אלאלוף:>
אני מאמין שמי שמעביר את הקורסים האלה יתייעץ עם משרד הבריאות. 
<מירב בן ארי (כולנו):>
למה עכשיו עוד פעם קורסים? דווקא בקטע הזה - - -
<איל שורצברג:>
תתייעצו אתנו.

<היו"ר אלי אלאלוף:>
בבקשה.

<אוסנת לוקסמבורג:>
אני רק רוצה לענות לקולגה שלנו, איגוד לשכות המסחר. יחד עם קבלת ההיתר ללכת ולשווק את הדברים ישירות ניתנת גם האחריות, ואחריות שלכם, והאחריות של כל אחת מהחברות, ובטח ובטח של הנציג האחראי שיש לו חבות שתכף נגיע אליה, היא להתעדכן, להיות מעודכן, ולא להסתמך רק על עדכונים מקצועיים שמבוצעים על-ידי גורם זה או אחר, אלא גם לעשות את זה באופן עצמאי.
<משה בר סימן טוב:>
כמו כל איש מקצוע.
<איל שורצברג:>
כמו כל איש מקצוע.
<אוסנת לוקסמבורג:>
זאת דרישת מינימום, אנחנו פה לא קבענו. וחשוב לי שתבינו את המשמעות, המשמעות היא שהאחריות עוברת אליכם, אל הנציגים האחראים, כי זו המשמעות. אי-אפשר לפתוח את השוק, להגיד שמכניסים פנימה והאחריות היא בממשלה. לא. האחריות של הממשלה תהיה על ההיבטים שלה, ואנחנו כמובן לא מפקידים את בריאות הציבור ואת כל המהות של התקנות, אבל אם הולכים לשם מתלווה לזה גם אחריות וגם משימות שתצטרכו לעמוד בהם. 

<מיקי לוי (יש עתיד):>
איזה משימות? מה, הן לא כתובות? 

<איל שורצברג:>
כתובות.
<משה בר סימן טוב:>
כתובות.

<אוסנת לוקסמבורג:>
המשימות הכתובת הן שיהיה לך נציג אחראי ושהוא יהיה מעודכן, כי אם אתה רוצה שהוא יבדוק עבורך את הבטיחות של התמרוקים, אתה רוצה שהוא יהיה מעודכן. 

<מירב בן ארי (כולנו):>
שיקרא באינטרנט.
<אוסנת לוקסמבורג:>
אם אירופה הכניסה חומר חדש כחומר מסוכן או מסרטן, אתה רוצה שהוא ידע את זה והוא יעשה את זה מיידית ולא יחכה להשתלמות שפעם בשנה. 

<מיקי לוי (יש עתיד):>
אין לי בעיה.
<מירב בן ארי (כולנו):>
את רואה שאנחנו גם מקשיבים לך.
<מיקי לוי (יש עתיד):>
וגם מסכימים אתך.

<מירב בן ארי (כולנו):>
כן, נכון.

<אוסנת לוקסמבורג:>
נכון. התחלתי את הבוקר באי שקט.
<מירב בן ארי (כולנו):>
כשאת אומרת דברי טעם אני מקשיבה לך.

<היו"ר אלי אלאלוף:>
בואו, ברשותכם, נשלים את פרק ג', ואז תקבלו הפסקה.
<ענת מימון:>
	"נציג אחראי המועסק או נשכר על ידי תאגיד

	13. 
	מבלי לגרוע מסמכות המנהל לאסור על התקשרות של בעל רישיון תמרוקים עם תאגיד כאמור בסעיף 55א6(ט) לפקודה, בעל רישיון תמרוקים לא יתקשר עם תאגיד לצורך שכירת שירותיו של נציג אחראי המועסק או נשכר על ידי התאגיד, אלא אם כן מתקיימים תנאים אלה:

	
	
	(1) התאגיד רשום בישראל ופועל בה;

	
	
	(2) נושא משרה בתאגיד אושר לשמש כנציג אחראי לפי תקנה 10 או שהוא עומד בתנאי הכשירות של נציג אחראי לפי תקנה 9, ומשתתף בהשתלמות מקצועית כאמור בתקנה 12."


אני מזכירה, כשעשינו את התיקון בפקודה דיברנו על זה שאנחנו לא רוצים שיהיו חברות שכל המהות שלהן זה רק להעמיד נציגים אחרים לטובת חברות אחרות ואין בהן שום ידע מקצועי גם בעניין, ולכן, הדרישה בפקודה כבר הייתה שלפחות אחד מנושאי המשרה הוא נציג אחראי לפי תנאי הכשירות שלו ומתמצה בתחום, ולכן באמת זה גם נכנס בתקנות כדרישה. 

<היו"ר אלי אלאלוף:>
הישיבה נעולה זמנית. ניפגש ב-12:20. 
<(הישיבה נפסקה בשעה 12:01 ונתחדשה בשעה 12:28.)>
<היו"ר אלי אלאלוף:>
אני מחדש את הישיבה. תודה רבה שחזרתם, אני מקווה שאתם שבעים. נתחיל, בבקשה, בהודעה מיוחדת של מנכ"ל משרד הבריאות בנושא הבשמים. בבקשה.
<משה בר סימן טוב:>
יש הבנה בממשלה שעניין הבשמים, ובשמים זה בשמים וסבונים מוצקים, מה שהיום לא נמצא בתחולת האחריות שלנו כמשרד בריאות אלא באחריות משרד הכלכלה, צריך להמשיך להיות כך עוד איזשהו פרק זמן משמעותי. אנחנו מעריכים שנתיים לפחות במצב הקיים באחריות משרד הכלכלה, וזאת הכוונה שלנו. זה דורש תיקון חקיקה שאנחנו מתעתדים להביא כממשלה. 
כלומר, יש פה בסוף – אני כן אומר את זה, יש פה פרוטוקול ויש פה אנשים שמקשיבים – תיקון חקיקה שיכול להצליח ויכול לא להצליח. אבל אנחנו מבינים היום שאי-אפשר להחיל את הוראות הפקודה על בישום וסבון מוצק, וצריך להשאיר את המצב כמו שהוא לפחות עוד את פרק הזמן שציינתי, לפחות עוד שנתיים. ואנחנו כמשרד נפעל להביא תיקון חקיקה. זה תלוי כמובן בשאר הממשלה ובוועדה הזאת, אבל אני מניח שאני אומר את הדברים בתיאום ועל דעת יושב-הראש. 
ואני חושב שהרבה מאוד מהלחץ שאנחנו רואים פה נובע גם מזה שבעצם הם נכנסים לאיזשהו עולם שהם בכלל לא מכירים, להבדיל משאר היצרנים, יבואנים, שכן מכירים את מערכת הבריאות, אבל משנים לה רגולציה. הבישום והסבון המוצק היום בכלל לא נמצא בתחולת האחריות שלנו, וזה מעורר הרבה חששות, ואנחנו חושבים שזה מיותר.
<היו"ר אלי אלאלוף:>
רק להשלים את ההודעה, וכיוון לפני שאעביר את רשות הדיבור לחברי איציק שמולי. עשיתי התייעצות גם בנושא הזה עם שר הכלכלה ושר האוצר וקיבלתי גיבוי משניהם.
<משה בר סימן טוב:>
שהדרך פתוחה ובטוחה, אין חסמים.
<היו"ר אלי אלאלוף:>
מהבחינה הזאת לגבי הבשמים והסבון המוצק המצב יימשך לפחות שנה נאמר, אבל אם יש צורך ביותר - - 

<משה בר סימן טוב:>
מי שצריך יותר, זה בסדר.
<היו"ר אלי אלאלוף:>
- - אף אחד לא יעמוד על הרגליים האחוריות. איציק, רצית לדבר?
<איציק שמולי (המחנה הציוני):>
קודם כול, אני כמובן מברך על ההסכמה הזאת שהושגה, ומברך גם את שר הכלכלה, שר האוצר, וגם את מנכ"ל משרד הבריאות, גם כמובן אותך, אדוני היושב-ראש. רק כדי להבהיר, בתום שנתיים, אדוני המנכ"ל, הכוונה היא שאנחנו בדיון מחודש, אנחנו לא במצב שבו הרגולציה הזאת חלה על הבשמים.
<משה בר סימן טוב:>
מבחינתי אפשר לומר גם את הדבר הזה, גם אנחנו מרגישים שאנחנו לא מכירים מספיק את התעשייה הזאת, את השוק הזה כדי לקבוע בדיוק את סוג הרגולציה שצריך לגביו, ואנחנו פתוחים גם לזה כמובן. הכול בסוף תיקון חקיקה שיובא לפה, והכנסת היא הריבון.
<ענת מימון:>
אני רק רוצה להעיר שמשפטית בסוף ספטמבר זה יחול. בעצם, כל הרפורמה נכנסת לתוקף וגם זה אמור לחול על הבשמים, אבל לאור ההודעה של משרד הבריאות שהם מתכוונים להביא תיקון חקיקה, שכמובן יחול רטרואקטיבית, ובעצם יסדיר ויקבע שזה לא חל על הבשמים החל מהתאריך שזה היה אמור להיכנס לתוקף, אז לכאורה המצב המשפטי הובהר פה, וברגע שיהיה אפשר לעשות את תיקון החקיקה הזה אז אנחנו נעשה את זה בהזדמנות הראשונה. 
<אוסנת לוקסמבורג:>
על בשמים וסבונים מוצקים. 

<ענת מימון:>
כן. 
<קריאות:>
- - -

<משה בר סימן טוב:>
לעניין זה בשמים, בשמים וסבונים מוצקים.

<היו"ר אלי אלאלוף:>
אני מבקש שאחר כך היועצים המשפטיים למיניהם של המשרדים ושל הוועדה, תשבו ביניכם כדי שתתכננו את הצעדים של שינוי הצו או התקנות וכו', זה כולל חקיקה ראשית. בבקשה, אדוני.
<יואב גזית:>
אדוני, אם אתם הולכים לכיוון של שינוי חקיקה, אני חושב שאני מדבר בשם כל השולחן, אם אפשר היה גם לדחות את הכניסה של החוק לתוקף בזמן מסוים כדי שאפשר יהיה להתארגן, אדוני. 

<היו"ר אלי אלאלוף:>
הבעיה שלנו של דחיית החוק זה גם שינוי חקיקה. שינוי חקיקה דורש התכנסות של המליאה, וכרגע אין מועד להתכנסות של המליאה עד סוף ספטמבר. 

<יואב גזית:>
אז איך - - -
<היו"ר אלי אלאלוף:>
אם תהיה התכנסות של המליאה ונוכל להביא את זה לאישור המליאה נעשה את מה שאתה אומר. 

<איציק שמולי (המחנה הציוני):>
המליאה בטח תתכנס. היא התכנסה לפני שבוע.
<היו"ר אלי אלאלוף:>
זה הגיוני מאוד, זו לא דרישה לא מוצדקת, זה ברור.
<משה בר סימן טוב:>
אני חושב שיש גם הבנה כזאת אצל כולם שלוחות הזמנים אינם מאפשרים את יישום הרפורמה מצד אף אחד מהצדדים.
<היו"ר אלי אלאלוף:>
אנחנו ננצל את ההזדמנות, וזה אחד הדברים שיושב-ראש הקואליציה לקח על עצמו לטפל בו. בבקשה, אדוני.

<ראובן בילט:>
ההודעה הזאת בעיני היא דבר חמור ביותר. משרד הבריאות נכנע לעליהום, להיסטריה, ושר הכלכלה שיצא בדמגוגיה לאחרונה וערבב בין טואלטיקה לבשמים, אין שום קשר ביניהם. עובדה, כולם מדברים פה על יוקר המחיה. אתם יודעים שבבשמים ישראל ב-80% מהבשמים היא יותר זולה מכל מקום בעולם? 

<רון שרוני:>
בזכות היבוא המקביל.
<ראובן בילט:>
לא בגלל יבוא מקביל ולא בגלל - - -
<רון שרוני:>
אתה מ-1996 נלחם ביבוא המקביל. ניסית בבתי-משפט, לא הצלחת.
<ראובן בילט:>
אל תפריע לי. מה הדמגוגיה שלך? למה היא יותר זולה? 
<היו"ר אלי אלאלוף:>
שהוא בסוף יעזור לי לעשות סדר אתך? זה מה שגרמת.

<רון שרוני:>
סליחה.
<ראובן בילט:>
למה היא יותר זולה? בגלל סיבה אחת, לא בגלל הוועדה ולא בגלל שום דבר אחר, ולא בגלל יוקר המחיה, בגלל דבר אחד, בגלל ה"דיוטי פרי". אף אחד לא יכול מול ה"דיוטי פרי" כאשר חמישה וחצי מיליון ישראלים עזבו את ישראל בשנת 2016, והמחירים ב"דיוטי פרי" נמוכים בגלל שלא משלמים מע"מ. באופן טבעי כל השוק בישראל של היבוא נאלץ להוריד מחירים, והורידו מחירים. ולכן, הם יותר זולים מאשר בכל מקום בעולם. עובדה, שלחתי אליך, אדוני היושב-ראש, השבוע טבלת השוואה של הרשתות הכי גדולות בעולם, של Douglas, של Corte Inglés, מארצות-הברית Sephora, כולם, להראות לך מול "סופר-פארם" במחירים הרגילים, לא במבצעים. ב-80% יותר זולים - - -
<היו"ר אלי אלאלוף:>
מה רע - - -
<ראובן בילט:>
רגע, אולי תיתן לי לסיים אז אני אסביר לך. אז קודם כול, עשו עליהום. עכשיו ככה, מה ההבדל? למה בושם שיש לו תמצית וכימיקלים והוא מסוכן לבריאות בדיוק כמו איפור וכמו טיפוח, אותו דבר, אין שום סיבה לעשות הפרדה. משרד הבריאות, כשכל הזמן נורא חשוב לו הבריאות של הציבור, פתאום פה לא חשובה לו הבריאות של הציבור. מה קרה לו?
<איציק שמולי (המחנה הציוני):>
משרד הבריאות קיבל את ההחלטה הנכונה. אני לא מבין למה אתה כל כך מפחד מתחרות. 
<עדי חכמון:>
ברור שהוא מפחד מתחרות. 

<ראובן בילט:>
אני לא מפחד.

<איציק שמולי (המחנה הציוני):>
נראה לי שאתה מאוד מפחד.

<ראובן בילט:>
לא, לא, אדון חבר כנסת שמולי - -

<רון שרוני:>
בתור בעל אינטרסים כיבואן בלעדי "לילית" יש לך - - - 

<ראובן בילט:>
- - אני אסביר לך, לא רוצה תחרות, אני רוצה רק דבר אחד, ואני אשאל אותך שאלה.
<שלמה פומרנץ:>
זה שקר גם על המחירים. אני גר בבלגיה - - -
<היו"ר אלי אלאלוף:>
אדון, יהודי יקר.

<ראובן בילט:>
עכשיו אני אשאל אותך, תראה בבקשה, מגיע בושם, אני רוצה להראות לך, חבר הכנסת שמולי, ואני רוצה לדעת מה אתה תגיד על זה. אני לא רוצה שום דבר, אני רק רוצה דבר אחד, תראה, מגיע בושם, הבושם מגיע באריזה כזו עם צלופן, שאם הוא מגיע לארץ מחו"ל מדביקים את תווית היבואן, כתוב היבואן. כשאתה קונה את הבושם הזה או בושם אחר, באופן טבעי אתה זורק את הקרטון, אתה לא מחזיק אותו, ואתה משתמש בתכולה, כעבור חודש-חודשיים-שלושה אתה משתמש בזה בדיוק כמו בקרם הגנה, כמו באיפור, ואז נוצרת אקזמה - - -
<היו"ר אלי אלאלוף:>
אבל אני לא בעד. שמעתי את ההרצאה הזאת כבר אישית, קיבלתי שיעורי-בית. אני מבקש.
<קריאה:>
מי שעושה את זה תעניש אותו.

<ראובן בילט:>
סליחה, מותר לי להגיב? לא, אם תגיד לי שאסור - - -
<היו"ר אלי אלאלוף:>
מותר לי לנהל את הישיבה.
<ראובן בילט:>
סליחה?

<היו"ר אלי אלאלוף:>
הדבר היחיד שמותר לי זה לנהל את הישיבה.

<ראובן בילט:>
הבנתי, אבל אתה לא רוצה שאני אמשיך?

<היו"ר אלי אלאלוף:>
לא, כי אתה צריך לקצר.

<ראובן בילט:>
אבל עוד לא התחלתי לדבר. אז אני רוצה להסביר מדוע יש חשיבות לשרשרת האספקה, לדעת מאיפה זה מגיע, אחרת ישראל תהפוך לפח הזבל של כל הבישום מהעולם.
<היו"ר אלי אלאלוף:>
שמענו את זה.

<שלמה פומרנץ:>
כמו שהיה עד היום. עד היום זה פח הזבל.
<ראובן בילט:>
יביאו את זה, אף אחד לא יודע מאיפה זה בא.

<קריאות:>
- - -

<ראובן בילט:>
איך זה עבר, איפה זה אוחסן, האם זה בא מגרוזיה או בא מניגריה. באמת לא אכפת לכם, אתם כל הזמן מדברים, משרד הבריאות מדבר על בריאות הציבור, פתאום לא אכפת לו בריאות הציבור - - -
<קריאה:>
זה מעשה לא חוקי, שיענישו אותם.
<היו"ר אלי אלאלוף:>
תודה. תודה רבה.

<ראובן בילט:>
הוא קיבל מכתב, הוא קיבל הוכחות.

<קריאות:>
- - -

<היו"ר אלי אלאלוף:>
אל תעזרו לי, בבקשה. 

<ראובן בילט:>
אדוני היושב-ראש, אני לא מבין.

<היו"ר אלי אלאלוף:>
בזה סיימת. בבקשה, נציג משרד הכלכלה.
<אנואר חילף:>
אני רוצה קודם כול להגיד שהמסגרת הרגולטורית של הבושם היום היא מסגרת אידיאלית. אם אפשר כבר לעשות שינויים, אז צריך לדאוג ששאר התחומים יהיו כמו הבושם. אני חושב שההחלטה, מה שהצהיר מנכ"ל משרד הבריאות היא הצהרה מאוד נכונה שצריך לא להפתיע את השוק הזה ולעשות תיקונים רגולטוריים שפשוט יגרמו לשינויים מאוד לא רצויים בשוק הזה. אני לא יודע על איזה סכנות אתה מדבר.
<ראובן בילט:>
אז אני אגיד לך איזה סכנות.

<היו"ר אלי אלאלוף:>
לא, לא.

<ראובן בילט:>
השר שלך קיבל מכתב עם אישורים מבתי-החולים על הנזקים שנגרמו בדיוק מהדברים האלה.
<היו"ר אלי אלאלוף:>
אדוני, לא קיבלת רשות דיבור.

<ראובן בילט:>
הוא שאל אותי, עניתי לו.

<אנואר חילף:>
לדעתי, את המצב הרגולטורי היום צריך לשמר לכל הפחות שנתיים, ואחרי שנתיים, כמו שנאמר פה, אחרי שלומדים קצת את השוק, את הרגולציה, לבדוק אם אפשר לעשות תהליכים רגולטוריים מסוימים. 

<היו"ר אלי אלאלוף:>
אני מודה לך. בבקשה, גב' חכמון.

<עדי חכמון:>
כבוד היושב-ראש, פשוט פעם אחרונה שבדקנו, תפקידם של איגוד לשכות המסחר והיבואנים זה לדאוג ליבוא, ותפקידו של משרד הבריאות זה לדאוג לבריאות הציבור, אז שכל אחד יישאר בתפקידו. כמו שאנחנו רואים כאן, משרד הבריאות לא חוסך כשמדובר בבריאות, ואם הוא חושב שאפשר לתת את ההארכה הזאת אז כנראה שזה עולה בקנה אחד עם בריאות הציבור. ובוא נשאיר לאיגוד לשכות המסחר לדאוג למסחר ולא לדאוג לבריאות הציבור. 

<איל שורצברג:>
מעולם לא הגנו עלינו טוב יותר.

<היו"ר אלי אלאלוף:>
תודה רבה. בבקשה, היהודי החרדי.
<שלמה פומרנץ:>
ראשית כול, אני כמו יושב-ראש הוועדה גם אזרח בלגי, בא לפה לארץ. ההורים שלי עד היום מהווים - - -

<היו"ר אלי אלאלוף:>
אתה אטדגי?

<קריאות:>
בלגי.

<שלמה פומרנץ:>
בלגי, לא צרפתי. אבל גם ההורים שלי מתעסקים בבשמים בחו"ל ומוכרים בכל רחבי העולם. מעולם לא נדרשה שום בקשה מה שהתקנות היו עלולות להביא. מעבר לזה, זה שהמחיר פה הוא יותר זול מאשר בחו"ל, אני מכיר את כל הבשמים, גרתי שם 30 שנה, זה שקר - -
<ראובן בילט:>
אנחנו גרים בארץ, יש עובדות.
<שלמה פומרנץ:>
- - ואני יכול להביא עשרות דוגמיות. לדוגמה, בושם "שאנל קוקו מדמואזל" נמכר פה ב-839 שקל, שקל לא הנחה, כשבאירופה הוא נמכר ב-100 יורו, 115 יורו. מה יותר? 115 יורו או 839 שקל?
<ראובן בילט:>
הבאת אחד. יש מאות. למה הבאת אחד? 
<שלמה פומרנץ:>
כי אין לי זמן עכשיו, אני אתן לך עוד הרבה.
<ראובן בילט:>
נכון, ב-80% יותר זולים. שלחתי לך את זה, לאדוני יושב-ראש הוועדה. 

<שלמה פומרנץ:>
- - -
<היו"ר אלי אלאלוף:>
אנחנו עוד בהודעה לגבי אי שינוי מעמד הבושם בארץ בין שנה לשנתיים הקרובות. בבקשה, אדוני.
<רון שרוני:>
קודם כול אני רוצה להודות למשרד הבריאות על החלטתו. וגילוי נאות למר בילט - - -
<היו"ר אלי אלאלוף:>
ההחלטה היא גם של משרד הכלכלה וגם של פקידי משרד האוצר, תשאיר לנו את זה ככה.
<רון שרוני:>
בהחלט, אבל נגיע גם לזה.
<משה בר סימן טוב:>
וגם של יו"ר הוועדה. 

<רון שרוני:>
ברור, תכף נגיד תודה לכולם. גילוי נאות, מ-1996 מר בילט נלחם ביבוא המקביל, הוא ניסה בבתי-משפט מחוזיים, ניסה לפתוח כל דלת. מן הסתם יש לו איזשהו אינטרס אישי כאחד משלושת היבואנים - -
<היו"ר אלי אלאלוף:>
אל תורידו את זה לרמה הזו.
<רון שרוני:>
- - הגדולים במדינת ישראל כחברת "לילית", והוא לא מייצג את לשכת המסחר כשזה מה שהוא אומר, כי הוא צריך לעזור לכל חברה לייבא לארץ כל מוצר שהיא רוצה כשהיא עומדת בתקנים.
<ראובן בילט:>
גם כשזה מגיע מטנזניה וגם כשזה מגיע - - -

<רון שרוני:>
זה לא מגיע מטנזניה. גם כשאתה מוכר, גם כשהבן שלך מוכר מחוץ לגבולות מדינת ישראל ועושה parallel החוצה, אם זה מגיע מישראל זה טנזניה?

<ראובן בילט:>
דברי הבל. אפשר לתבוע אותך על לשון הרע. 

<היו"ר אלי אלאלוף:>
אדוני, אני מבקש.

<שלמה פומרנץ:>
אני יכול לתת לך חשבוניות.

<היו"ר אלי אלאלוף:>
ללא התקפות אישיות. בזה סיימנו את הסעיף הזה? אז אנחנו חוזרים לדיון. הסעיף הזה סגור.
<חנה לאידרשניידר:>
אני מבקשת לחזור לסעיף שכבר קראנו, שלא הספקתי להגיב. 

<היו"ר אלי אלאלוף:>
איזה סעיף, בבקשה?

<חנה לאידרשניידר:>
אני מדברת על תקנה 13. יש פה שני דברים שהם בעצם שינוי יחסית לנוסח הקודם. מדברים על תאגיד שנשכר על מנת לשמש כנציג אחראי. יש כאן בעיה שהתאגיד רשום בישראל, לפעמים זו נציגות ישראלית, יושבת פה נציגות ישראלית. ונושא משרה בתאגיד, כשמדברים על תאגיד שכל שירותיו הוא שירותי ייעוץ ושירותי נציג אחראי אז הגיוני לבקש שהוא יהיה נושא משרה בתאגיד, אבל כשמדברים על תאגיד גדול שעוסק בדברים נוספים והוא לא רק משמש כנציג אחראי, זה לא הגיוני שהוא יהיה נושא משרה בתאגיד. אנחנו מדברים על - - - 
<אפי להב:>
זה לא מה שהם אומרים. הם אומרים שהם לא רוצים את זה.
<ענת מימון:>
התנאים האלה קבועים כבר בפקודה. הם כרגע בתקנות - - -
<חנה לאידרשניידר:>
לא נושא משרה בתאגיד שהוא נציג אחראי.
<ענת מימון:>
פועל בו נושא משרה בתאגיד שהוא נציג אחראי, אני קוראת מהפקודה, 55א6.
<נילי חיון דיקמן:>
או עומד בתנאי הכשירות, הוא לא חייב להיות - - -
<חנה לאידרשניידר:>
אז יש פה איזשהו חסם מאוד מאוד רציני.
<היו"ר אלי אלאלוף:>
יש תשובה. תבקשי שיעור פרטי אחר כך, אני מנדב את כולם. בבקשה, בואו נמשיך.
<חנה לאידרשניידר:>
מה אנחנו עושים?

<היו"ר אלי אלאלוף:>
יש תשובה מספקת בטקסט.

<חנה לאידרשניידר:>
זה לא נכון.
<היו"ר אלי אלאלוף:>
נמשיך.

<ענת מימון:>
עמ' 8.
	
	
	"פרק ד': הודעה על שיווק תמרוק

	חובות בדיקה של נציג אחראי לפני הודעה על שיווק
	14. 
	לא ימסור נציג אחראי הודעה על שיווק אלא לאחר שווידא כי מתקיימים כל התנאים האלה:

	
	
	(1) היצרן או היבואן הוא בעל רישיון תמרוקים תקף;

	
	
	(2) קיימת לתמרוק נושא ההודעה (בפרק זה – התמרוק) הערכת בטיחות מעודכנת שנערכה לפי סעיף 55א10 לפקודה ותקנה 19, ומסקנת דוח הערכת הבטיחות היא שהתמרוק בטוח לשימוש;

	
	
	(3) לתמרוק יש תיק תמרוק כאמור בתקנות 20 ו-21;

	
	
	(4) לתמרוק יש תווית כאמור בתקנה 46;

	
	
	(5) התמרוק סומן כנדרש לפי סעיף 55ז לפקודה;

	
	
	(6) אין בתמרוק חומר אסור, חומר מוגבל, או חומר מסוכן כאמור בפרק ח;

	
	
	(7) בבקשה לקבלת רישיון תמרוקים או לחידושו צוינו כל נותני השירותים;

	
	
	(8) קיימת מערכת פניות ציבור כאמור בתקנה 51;

	
	
	(9) התמרוק עומד באופן מלא בדרישות לפי הפקודה, כאמור בסעיף 55א5(ב)(1) לפקודה;

	
	
	(10) לגבי תמרוק מיובא – מתקיימים גם תנאים אלה:

	
	
	
	(1) יש לתמרוק תעודה תקפה המעידה על שיווק חופשי של התמרוק במדינה מוכרת (Certificate of Free Sale) לפי הוראת סעיף 55ג1(א) לפקודה;

	
	
	
	(2) יש לתמרוק תעודה תקפה מאת רשות בריאות או כל גוף מוסמך אחר במדינת הייצור שהכיר בו המנהל המעידה על כך שאתר הייצור עומד בתנאי ייצור נאותים לתמרוקים."


<היו"ר אלי אלאלוף:>
בבקשה.
<נורית הראל:>
הייתה לנו, אני חושבת, עם משרד הבריאות לסעיף 14(6), שאומר ש"אין בתמרוק חומר אסור, חומר מוגבל, או חומר מסוכן כאמור בפרק ח", פרק ח' מגביל את הכמות, זאת אומרת, ייתכן חומר לפי ההגבלות בפרק ח'. 

<ענת מימון:>
כתוב: "כאמור בפרק ח", אז זה מחיל כמובן, לפי ההוראות.
<קריאה:>
זה ברור.
<נורית הראל:>
מאיזה? מההגבלה או בהתאם להוראות פרק ח?
<ענת מימון:>
בהתאם להוראות.

<נילי חיון דיקמן:>
אפשר להציע נוסח?
<ענת מימון:>
כן.

<נילי חיון דיקמן:>
אין בתמרוק חומר אסור כאמור בתקנה 36, ואין בו חומר מוגבל או חומר מסוכן, אלא בתנאים המפורטים בפרק ח'.
<נורית הראל:>
מצוין.
<היו"ר אלי אלאלוף:>
בבקשה, אדוני.

<ראובן בילט:>
כולנו היינו בעד התקנות ונערכנו לזה. 

<היו"ר אלי אלאלוף:>
עניינית, בבקשה, למה שקראנו כרגע.
<ראובן בילט:>
פנינו לחברות בחו"ל כדי שנוכל לעמוד בדרישות.
<היו"ר אלי אלאלוף:>
לא, אני רוצה שתתייחס למה שקראנו. 

<ראובן בילט:>
אז אני מדבר על זה. יש פה דרישה בלתי מתקבלת, לא שבלתי מתקבלת, היא בלתי אפשרית. אף חברה מהחברות בעולם לא מוכנה לחשוף את הסוד המסחרי שלה ולתת אותו ליבואן.
<ענת מימון:>
איפה?
<משה בר סימן טוב:>
הוא מדבר על תיק תמרוק.

<ראובן בילט:>
ברגע שדיברו על איחוד באירופה, תיק תמרוק, פנינו אליהם, אמרו לנו: מה שלא נתנו ל-150 מדינות לא ניתן לישראל. מה שטוב ל-300 מיליון אנשים בארצות-הברית ול-350 מיליון אנשים באירופה צריך להיות טוב לישראל. אם בישראל אתם דורשים את זה, אנחנו לא נחשוף את זה בשום פנים ואופן, אנחנו יכולים לעשות רק דבר, מה שקיים באירופה שבמידה ורשות הבריאות פונה לחו"ל למי שצריך לפנות, אנחנו תוך 72 שעות ניתן את כל המידע לרשות בריאות.
<משה בר סימן טוב:>
זה לא נכון.
<ראובן בילט:>
לא ניתן את זה ליבואן בשום פנים ואופן, כי זה בעצם גילוי כל הסוד המסחרי שלו. בינתיים הגיעו מכתבים מ-Cosmetics Europe שמאגד 4,000 יצרנים באירופה, מארצות-הברית איגוד שמארגן 600 יצרנים, אתמול הגיע מכתב אליך, אדוני, מהשוק האירופי המשותף, שכולם מדברים באותה שפה. בעצם אפשר לסגור את העסקים בישראל. מילא, אפשר לסגור את העסקים, זה לא כל כך נורא, אבל אני לא יודע אם אתם יודעים, אתם יודעים כמה אנשים מועסקים בזה?
<היו"ר אלי אלאלוף:>
לא, לא. אנחנו יודעים.

<ראובן בילט:>
רגע, לא, אדוני, או שלא תיתן לי לדבר - - -

<היו"ר אלי אלאלוף:>
אמרת לנו כמה פעמים. עד כאן היה ענייני. בבקשה, אני רוצה גם לשמוע את נציג "אסתי לאודר".
<אורן רווח:>
שלום, צהריים טובים. אנחנו לא יבואנים, אנחנו לא מ-distribution, אנחנו ה-filiation של החברה הבין-לאומית, זאת אומרת, יש עוד 120 נציגויות כמונו בעולם. החברה בעולם מעסיקה 80,000 עובדים, ובישראל 1,500 עובדים. דרישות ה-GMP שאתם דורשים, לצורך העניין, ה-PIF שאתם דורשים שאנחנו נחזיק אותם בישראל, "אסתי לאודר" העולמית לא מוכנה בשום פנים ואופן. ואם דבר כזה יקרה, אנחנו נאלץ להפסיק את השיווק של המוצרים שלנו פה בארץ.
אגב, אני רוצה להוסיף עוד משהו אחד. נציג אחראי זה משהו, זו תולדה של משהו שאין לו אח ורע בעולם, כי כל המדינות שחברות ב-EU, אין להן נציג אחראי, ויש נציג אחראי אחד באירופה. מאחר שישראל לא חברה ב-EU נדרש פה לשים נציג אחראי. אני חושב שקודם כול אנחנו יוצרים פה משרה חדשה שנקראת "נציג אחראי". בא משרד הבריאות ואומר: זו משרה מאוד מאוד מאוד חשובה. 
אני כמעסיק של 1,500 עובדים אומר לכם שקודם כול ההכשרה הזו לנציג האחראי שאנחנו רוצים לשים עליו כל כך הרבה אחריות, ההכשרה שאנחנו מציעים פה לתת לפי דרישות התקנות היא הזויה. לא יכול להיות שבן-אדם כזה עם 36 שעות הכשרה תיפול עליו עכשיו המשקולת הכי כבדה בנושא של האחריות. פעם אחת. 
<משה בר סימן טוב:>
לפחות.
<אורן רווח:>
פעם שנייה, אני רוצה לצטט את משה כמנכ"ל משרד הבריאות. אמרת שאתם רוצים לבטל את נושא האגרות ואתם עובדים על זה שנהיה חברים כחלק מהנושא של ה-EU. הרי אם היינו חברים אז לא היו פה אגרות, ומה שהיה מאושר באירופה היה מאושר אוטומטית גם פה בישראל. אז בואו תחכו שתאשרו את זה קודם כול באירופה ואחרי זה תכניסו את התקנות. או לחילופין, אל תביאו אותנו למצב שאנחנו צריכים להחזיק פה את סודות המסחר של "אסתי לאודר" בישראל, כי לא ייתנו לנו להחזיק את זה.
<היו"ר אלי אלאלוף:>
תודה. זה היה ברור. עוד מישהו רוצה לפני שייתנו תשובה? 

<ראובן בילט:>
סליחה, אני. עוד מילה אחת, סליחה, אדוני.
<היו"ר אלי אלאלוף:>
לא, רגע, הגב' רוצה.

<מורן שקלאר:>
כמו שדיברתי בהתחלה לגבי ה"פריסייל", למעשה המדינות שלא כלולות כאן כמדינה מוכרת, דיברנו בהתחלה לגבי תיקון הפקודה, שאלו: סין, טורקיה, הן בעשירייה הפותחת של היצואניות בעולם. 
<משה בר סימן טוב:>
הם לעולם לא היו מדינה מוכרת.
<מורן שקלאר:>
זה בלתי אפשרי, אתם משתקים את התעשייה.

<איל שורצברג:>
לא משתקים אותה.
<מורן שקלאר:>
מרבית המוצרים הם מהמדינות האלה, מדרום קוריאה, טאיוואן, סין בעיקר.
<איל שורצברג:>
והם נמכרים באירופה, ומה שנמכר באירופה שיגיע גם לישראל, בשמחה.
<מורן שקלאר:>
סין שאמצה את הרגולציה האירופית בשנת 2016 אין אתה שום בעיה. 

<היו"ר אלי אלאלוף:>
הבנו את ההערה. עוד מישהו רצה פה?

<איל שורצברג:>
זה לא נכון.

<רבקה מזרחי:>
השיווק חופשי במדינת ישראל - - -

<היו"ר אלי אלאלוף:>
בבקשה, אדוני.

<ראובן בילט:>
עוד מילה אחת. 

<היו"ר אלי אלאלוף:>
לא אתה. העולם מסתובב גם בלעדיך.

<ראובן בילט:>
הוא נתן לי את הרשות. אני לא, עוד מילה אחת.
<היו"ר אלי אלאלוף:>
אני רוצה לקבוע. בבקשה, אדוני.

<שלומי שניזיק:>
נכון להיום משרד הבריאות מאשר ומנפק רישיונות יבוא לתמרוקים על סמך מסמכים שהוא מפרט בדרישותיו. מה שאנחנו נדרשים להביא כאן אין לו אח ורע מבחינת היקף החומר והיקף הדרישות המקצועיות שנידרש בהמשך לתקנות. אני לא מבין את הסיטואציה שנכון להיום מה שאנחנו מביאים זה בסדר, ורוצים לשדרג את זה בצורה כזו על הגב שלנו, בצורה שאנחנו לא מסוגלים להביא את המסמכים האלה. אנחנו פשוט לא חברים באיגוד האירופי, חייבים להגיד את זה ולהניח את זה על השולחן.
<היו"ר אלי אלאלוף:>
בבקשה, אדוני.

<ראובן בילט:>
עוד מילה אחת. יש דבר כזה, יש מוצר הכי זול בארץ והוא נמכר הכי הרבה, "אסנס", איפור, בין חמישה שקלים ל-25 שקלים. מ-1 באוקטובר אי-אפשר לייבא אותו. שני מיליון יחידות נמכרו בשנת 2016, אי-אפשר להביא, מדוע? הוא מיובא מגרמניה, הוא מיוצר בהרבה מפעלים באירופה. מה אומר משרד הבריאות? אתה תביא אישור מכל מפעל, מכל מדינה, מרשות הבריאות באותה מדינה. אין דבר כזה. אף אחד לא מוכן לתת את זה. זה גם נכתב במסמכים של האיחוד האירופי. תודה.
<מורן שקלאר:>
עוד מילה אחת?

<היו"ר אלי אלאלוף:>
בבקשה.

<מורן שקלאר:>
באותו עניין. ישראל לא מוכרת כמדינה מוכרת במסגרת ההגדרה, זה משהו שצריך לתקן, אלו מוצרים שמיובאים במשך עשרות שנים, קיבלו את רישיון משרד הבריאות ואין אתם שום בעיה. אז החל מרגע תוקף התקנות האלה, מרגע שהן נכנסות לתוקף, אנחנו לא יכולים להביא יותר מוצרים שאנחנו מביאים עשרות שנים.
<היו"ר אלי אלאלוף:>
עוד? בבקשה.
<יואב גזית:>
אנחנו פחות אולי צד לזעקה של היבואנים, אבל אנחנו מבקשים שיהיה ברור כנציג התעשיינים שגם לתעשייה הישראלית יש סודות וקניין רוחני לא מבוטל. ומה שהתקבל לגבי היבוא, שיהיה גם לגבי התעשייה הישראלית, כי הנציג האחראי הוא לא בהכרח בן-אדם שעובד שכיר בחברה שלי, הוא מישהו שנשכור אותו, חיצוני, זה יכול להיות חברה. גם לתעשייה הישראלית יש קניין רוחני שחייבים לקחת אותו בחשבון. 

<היו"ר אלי אלאלוף:>
איציק, בבקשה, רצית?

<איציק שמולי (המחנה הציוני):>
שתי שאלות. אחד לגבי מה שאמרו היבואנים. האם בעצם אתם במשרד הבריאות עשיתם איזושהי הערכה לגבי ההיתכנות של הדרישה הזאת, ואם כן, מה היא הייתה. כי לפי מה שהם אומרים זה פשוט לא ייתכן. ודבר שני לגבי רשימת המדינות המוכרות, מה בעצם הרשימה שאירופה וארצות-הברית רואה לנגד העיניים? האם זו הרשימה של המדינות שהוקראה בהתחלה או שהרשימה היא רשימה שונה?
<רבקה מזרחי:>
אין רשימה כזאת. בחוק האירופי כתוב שאסור להפלות.
<איציק שמולי (המחנה הציוני):>
רגע, אבל אני שאלתי את הרגולטור.
<היו"ר אלי אלאלוף:>
את רוצה הערה?

<רבקה מזרחי:>
אני פשוט קראתי את החוק.
<היו"ר אלי אלאלוף:>
אז נבקש ממשרד הבריאות.

<משה בר סימן טוב:>
אני אתחיל ואחר כך ישלימו אותי עמיתי. דבר ראשון, אנחנו צריכים להבין מה המהות של הרפורמה שגוררת את השינויים שאנחנו מבקשים פה. היום המוצרים לא נכנסים לארץ לפני שהם עוברים את משרד הבריאות. אנחנו בודקים כל מוצר ויכולים לדרוש כל בדיקה וכל מסמך לגביו, וכך יש לנו את הביטחון שבעצם לא נכנסו לשוק דברים שאנחנו חושבים שהם לא ראויים שיכנסו לשוק, או שיש לנו איזשהו חשד לגביהם, אז אנחנו מעכבים עד שהחשד בא על סיפוקו. 
כעת אנחנו עוברים למערכת אחרת שאומרת שהמוצרים נכנסים לשוק בלי שאנחנו שם, הוא רק עושה נוטיפיקציה, הוא רק מודיע לנו, רושם את זה באתר האינטרנט ומתחיל לשווק מייד, אין לנו אפילו 24 שעות לעכב את זה, ואנחנו גם לא רוצים 24 שעות כדי לעכב את זה. אז אנחנו עוברים פה משיווי משקל אחד לשיווי משקל אחר. במעבר הזה אנחנו צריכים לדעת שאם מוצר נכנס לישראל ונמצאה איזושהי תקלה לגביו אנחנו יכולים לקבל את כל המידע על הפורמולציה, על הרכיבים ועל התהליכים שהמוצר הזה עבר כדי שנודע לזהות את שורש התקלה. כי אחרת יקרה משהו ואנחנו לא נדע מה קרה. 
אפרופו, "רמדיה", ב"רמדיה" בסוף הסיבה שמשרד הבריאות עלה על זה, כי בראש שירותי המזון עמדה רופאת ילדים שראתה שהגיעו דיווחים מכמה לשכות על ילדים שסובלים מבעיות, והיא הסיקה כל מיני דברים ולפי זה הלכה אחר כך לראות באמת את הפורמולה של "רמדיה", וראתה שיש שם מחסור בוויטמין 1B או 12B, לא זוכר כעת. 

אחרי שאמרתי את כל זה, אנחנו בקשר עם עמיתנו האירופים ובחשיבה עם עצמנו לראות, א', דבר ראשון באמת להיות מיושרים בדיוק על מה הם דורשים. שבאמת לא יהיה מצב שאנחנו דורשים דברים שהם לא דורשים. אבל שוב, המערכת שם היא מערכת של נוטיפיקציה, רושמים את המוצר, כאמור, באחת המדינות ומתחילים לשווק אותו ויש Responsible person, נציג אחראי שהוא הכתובת של הרגולטור, ואם הרגולטור קורא לו, הוא פורס הכול מ-אל"ף עד ת"ו, בלי שום התניה ובלי שום דבר. ואם הוא רוצה את זה תוך שעתיים זה יהיה תוך שעתיים. כי אם ילד הורעל או מבוגר קיבל כוויה מאיזושהי משחה אנחנו לא נחכה 72 שעות כדי לראות מה קרה, אנחנו צריכים לתת מענה מיידי לציבור. 
<איל שורצברג:>
כאן ועכשיו.
<משה בר סימן טוב:>
אבל, כאמור, אנחנו בודקים את עצמנו. שוב, זה קרה בעקבות הדיון פה, עוד אין לנו תשובות, אנחנו רוצים לראות האם אנחנו יכולים לראות אם יש מדינות נוספות באירופה שעושות דברים אחרים כדי ללמוד מהן, לחשוב אם יש ברמה של ניהול סיכונים לעשות איזשהו משהו אחר, או ליצור איזושהי הוראת שעה בעניין. אנחנו לומדים את העניין, מבטיחים, ברגע שיהיו לנו, נבוא, נעדכן את היושב-ראש, נעדכן את הוועדה ונחזיר לכם תשובות. 
אבל אנחנו כן, אני אומר שוב, בעולם שבו המוצרים נכנסים לשוק בלי לעבור איזשהו "גייטינג" שלנו, זה ניהול סיכונים אחר. אנחנו מוותרים על השליטה, אבל צריכים שתהיה לנו יכולת בקרה Postmarketing הרבה הרבה הרבה הרבה יותר טובה. זה הדיל שאנחנו עושים פה, צריך להבין. ולכן אנחנו דורשים ממשהו שהוא שווק כבר הרבה יותר מידע על מה שהיה.
<היו"ר אלי אלאלוף:>
אבל פה הייתה שאלה.
<משה בר סימן טוב:>
הייתה שאלה לגבי?
<היו"ר אלי אלאלוף:>
החלק הסודי של המוצרים.
<משה בר סימן טוב:>
זה לא בדיוק ככה, אבל כמו שאמרתי, נחזור לדברים האלה. אנחנו מנסים למצוא איזשהו שיווי משקל יותר הגיוני שגם "לאודר" וגם MUGLER וגם כולם ידעו לחיות אתו בשלום, או לא. 

<היו"ר אלי אלאלוף:>
בבקשה, תשלימו את האינפורמציה. 
<אוסנת לוקסמבורג:>
רק רציתי להגיד שבעקבות הבקשה שלך כיושב-ראש הוועדה וחברי ועדה אחרים לקחנו את זה מאוד ברצינות, נפגשנו עם כל הגורמים, ניהלנו שיחות עם עמיתים רגולטורים באיחוד האירופי. אנחנו עדיין ממשיכים ומבררים את כל הדברים. חלק גדול מהדברים אלו דברים שהוצפו רק עכשיו, רק אתמול בערב קיבלנו עוד מסמך שהביאו איגוד לשכות המסחר מהאיחוד האירופי.
<משה בר סימן טוב:>
שחלקם לא מדויקים. 

<היו"ר אלי אלאלוף:>
זה מופנה אלי. תגנו עלי כשתענו בשמי.
<אוסנת לוקסמבורג:>
אני אומרת שגם נענה בשמך, אין שום בעיה, אבל אני חושבת שזה באמת מחייב את הזהירות הראויה, את האחריות שנגזרת מזה, ואנחנו רוצים לבדוק את הדברים לעומק לפני שנוכל להגיב על הבקשות.
<היו"ר אלי אלאלוף:>
תודה רבה. איל, ואחר כך חוזרים לסיבוב נוסף.
<איל שורצברג:>
רציתי להתייחס, כל פעם עולה כאן הנושא הזה של המדינות המוכרות, המדינות המוכרות, המדינות המוכרות. אז לגבי המדינות המוכרות, אנחנו צריכים לבוא בלב גלוי להגיד שאנחנו לא מכירים את הרגולציה בכל העולם. אנחנו מכירים את הרגולציה בארצות-הברית, אנחנו מכירים את הרגולציה באירופה ובמדינות שהן דומות לה ברגולציה. וכאשר קורית איזושהי בעיה, אנחנו גם רוצים שנוכל לפנות אל אותה מדינה כדי לוודא שאנחנו יכולים גם לקבל תשובות עבור אותה בעיה. וזה דבר שמקובל בעולמות רגולציה מקבילים כמו בתרופות וכמו בציוד רפואי. 
ולכן, המדינות המוכרות האלה, לפי דעתי, ואני חושב שגם כן אם מסתכלים על זה בצורה עמוקה, זה לא מחסום. זה אומר שכל מה שקורה בעולמות האלה יגיע גם לישראל, וזה חלק מתהליך ניהול הסיכונים של הנוטיפיקציה. כי בעצם אנחנו אומרים: מה שקיבלו באירופה מתקבל עכשיו גם בישראל, וזה בא להבטיח באמת עלייה מהירה של מוצרים על המדפים, כמו גם שמירה על בריאות הציבור. 

<היו"ר אלי אלאלוף:>
כן, גב'.
<ענת רוזה:>
אני רוצה להתייחס לנקודה - - -
<היו"ר אלי אלאלוף:>
אף אחד לא עובד בלשכות המסחר, כולם פה היום?
<אורן רווח:>
זו העבודה שלנו.
<קריאה:>
כל אחד מאתנו נציג של חברה.

<ענת מימון:>
אנחנו נציגים של חברה, אבל אנחנו מייצגים את העובדים. 
<ראובן בילט:>
אף אחד לא עובד שם חוץ מחנה, שהיא האחראית, אף אחד לא מקבל שכר.
<היו"ר אלי אלאלוף:>
זה היה ניסיון לבדיחה, כנראה לא מוצלחת.

<קריאה:>
זה הסבר פחות טוב.

<משה בר סימן טוב:>
אז תגידו שאתם חברים.
<ענת רוזה:>
אני חברה באיגוד לשכות המסחר, ואני מייצגת פה גם את החברה שאני עובדת בה, אבל גם עוד חברות שחברות באיגוד ופיזית לא נמצאות כאן. בהקשר של המדינות המוכרות. אני רוצה לחדד לדוגמה את הסוגיה של טורקיה, באמירה שאם המוצר מיוצר בכל מדינה בעולם בפרט שהוא מיובא למדינה מוכרת, יש אתה בעיה אמיתית. משום שהיום, אם אנחנו מסתכלים לדוגמה על טורקיה, יש הרבה מאוד חברות שקיים יצוא שהוא לא מיובא למדינות המוכרות, זה המצב, זאת העובדה. 
הבקשה שלנו, ואנחנו יודעים שרשימת המדינות המוכרות נקבעה בחוק, אנחנו מבקשים שיהיה מנגנון לפתוח בעצם את הרשימה הזאת, שהיה תהיה רשימה חיה שיהיו קריטריונים שעל זה יוסיפו. כי לדוגמה טורקיה, שזאת מדינה שאמצה לפני כשנה וחצי את הרגולציה האירופית באופן מאוד דומה לתהליך שקורה היום בישראל, יש לה בעצם תנאים מאוד דומים בהתייחס למה - - - 
<מירב בן ארי (כולנו):>
- - -

<איציק שמולי (המחנה הציוני):>
רק הלכת הכול נפתר.
<ענת רוזה:>
לבחון בעצם את האפשרות להוסיף. אם יש מדינה לדוגמה שהיא חברה ב-OECD, או מדינה שיש בה באמת רגולציה דומה היא צריכה להיכנס. וטורקיה היא באמת דוגמה לכך שיש סחר בכל ענף אחד. כרגע אם נשאיר את המצב על כנו, לא יהיה יותר יבוא מטורקיה של הרבה מאוד תמרוקים שנמצאים עשרות שנים בארץ. זה היה החידוד שלי בהקשר של מדינות מוכרות. 
<היו"ר אלי אלאלוף:>
א', הם לא אוהבים אותנו עד כמה שאפשר להבין היום. 

<ענת רוזה:>
יש לנו יחסי מסחר אתם. 

<היו"ר אלי אלאלוף:>
הם לא עושים שום דבר. 

<מורן שקלאר:>
הם תורמים לירידת יוקר המחיה.
<היו"ר אלי אלאלוף:>
אני לא מכיר מישהו ממשרד החוץ שמשקיע ביחסים עם טורקיה. לא יודע, מה להגיד לך, שהמדינות יחפשו גם אותנו, לא רק אנחנו אותן. אם לא הולך אתן לא הולך. תאמיני לי, אפשר לייבא ממדינות יותר ידידותיות.

<קריאה:>
הבעיה היא לא עם טורקיה, הבעיה עם ישראל.

<קריאה:>
בסין לא רוצים ניסויים בבעלי-חיים?

<היו"ר אלי אלאלוף:>
בבקשה, גב'. בואו ניתן למי שעוד לא דיבר.

<דורית שביט:>
ראשית, אני רוצה לברך ולהגיד תודה למשרד הבריאות, אנחנו מרגישים שמקשיב לפניות שלנו, ואני שמחה ומברכת על זה שאתם ממשיכים בתהליך של בדיקה מול אירופה כדי לאפשר לנו עבודה יותר מהירה וטובה. אני רוצה לחזק את מה שאמרה ענת בנושא של ה-GMP. גם אצלנו ההתבססות היא יותר ויותר על הצהרות של החברה עצמה, ולא מסתמכת על רשויות רגולטוריות, וזה דבר שהולך ומעמיק באירופה, ובעתיד יהיו גם כאלה שכבר נותנים היום אישורים לא ייתנו בעתיד. ואם לא נסתפק בהצהרות עצמיות של היצרן אז תהיה לנו בעיה בחלק מהמוצרים. 
<היו"ר אלי אלאלוף:>
מכל הדיון הזה שהוא מאוד חשוב ובאמת אני בטוח שתשקיעו את החשיבה ואת הזמן הנדרש כדי לענות על הבקשות, יש לי רק הערה מאוד חשובה – איל, ד"ר לוקסמבורג, אני רוצה את תשומת לבכם. – מאוד חשוב שנשמור על התעשייה המקומית שלנו. 
<רינת בכר:>
נכון.
<איל שורצברג:>
נכון, חד וחלק.
<היו"ר אלי אלאלוף:>
אני אומר את זה, ולא אכפת לי שזה על חשבון תעשיות של העולם הגדול, זה שמתחרה אתנו, סין או עוד. אבל תחשבו על זה, מקום עבודה פה בארץ בעינינו הוא הרבה יותר חשוב מכל מקום עבודה במקום אחר, עניי עירנו קודמים. אני מקווה שהתעשייה לא עושה אותם עניים, אבל תדעו שעל מקומות העבודה שהתמרוקים מאפשרים חייבים לשמור בצורה אופטימלית. ואני אומר, על חשבון, אם זה תלוי בי, אפילו על חשבון היבוא. 
תשמעו, תבינו שמקום העבודה שהוא מגוון, אבל לא כולם נמצאים בתוך המערכת, אז בוא נחשוב על אלה שנמצאים בתחתית הסולם, השכר בתמרוקים וכו'. לכן אני מבקש מכם שתשימו לב לזה, לעדיפות שלנו, אני אומר את זה, אני יכול להגיד את זה גם בשם שר האוצר ושר הכלכלה, שהם לא במקרה חברים במפלגה שאני שייך לה, אבל זה גם אינטרס לאומי. בבקשה.
<אוסנת לוקסמבורג:>
משהו בהקשר הזה.

<היו"ר אלי אלאלוף:>
בוא נאפשר לנציג התעשייה.

<יואב גזית:>
זו הערה שגם כן הוסכמה על-ידי משרד הבריאות, אבל הייתי רוצה שהיועצת המשפטית גם תהיה, לגבי 14(7), זה מנוסח כנראה לא כל כך טוב. כתוב פה שבכל הודעה על השיווק, ומדובר בחברה אפילו בינונית שיש לה מאות הודעות, אז הנציג האחראי צריך להתחיל לכתוב מחדש את כל נותני השירותים. גם אנשי משרד הבריאות הסכימו עם זה, אני רק מבקש שזה יהיה, שהתיקון שהוסכם יקבל ביטוי בתקנות בבקשה. 

<היו"ר אלי אלאלוף:>
בבקשה.

<ראובן בילט:>
אדוני, אמרת, דיברת, צריך לשמור על התעשייה, נכון. אתה יודע שאנחנו התעשייה הכי גדולה? יודע, למשל, אני חברה - - - 

<היו"ר אלי אלאלוף:>
אתה עשית לי שיעור-בית פרטי.
<ראובן בילט:>
רגע, מותר לי להגיד לך משהו?

<היו"ר אלי אלאלוף:>
אדוני, לא, אל תתקן אותי.

<ראובן בילט:>
אנחנו מעסיקים, שתדע לך, אנחנו מעסיקים, שתבין, אתן לך לדוגמה את החברה שלנו, "לילית קוסמטיקה" יבואן, אנחנו מעסיקים 900 עובדים.

<היו"ר אלי אלאלוף:>
אתה רוצה - - -
<ראובן בילט:>
750 מתוכם בנקודות המכירה, 50%-40% עולות חדשות, בעיקר נשים, סך הכול הקבוצה הזו שנקראת לשכת המסחר זה לא היבואנים שיושבים ומייבאים, אלו העובדים. ודווקא עובדים עם שכר נמוך שנמצאים בכל נקודות הפארמים שהיבואנים משלמים את השכר שלהם. אף אחד לא יודע את זה. אנחנו ביחס לזה - - -
<היו"ר אלי אלאלוף:>
במיוחד הדגש על שכר נמוך.

<ראובן בילט:>
סליחה?

<היו"ר אלי אלאלוף:>
הדגש הוא על שכר נמוך.

<ראובן בילט:>
מה לעשות? אם צריך להוריד את המחירים אז צריך גם להוריד את השכר. 

<היו"ר אלי אלאלוף:>
אמרתי מה שאמרתי, ויודעים מה שאמרתי. אני לא חוזר בי. בבקשה.
<אוסנת לוקסמבורג:>
אני כרגע רוצה לקחת אותנו רגע אחד מחוץ לנושא התמרוקים, ופשוט לעדכן אותך בגלל שהנושא של התעשייה הישראלית קרוב ללבך - - 
<היו"ר אלי אלאלוף:>
ללבנו.
<אוסנת לוקסמבורג:>
- - שמשרד הבריאות – ואני יכולה להעיד על נושאים למשל שנמצאים אצלנו בחטיבה – נותן הרבה מאוד מענה ותמיכה לתעשייה הישראלית. אני אתן שתי דוגמאות, ברשותך. דוגמה אחת היא בתחום התרופות, שכמו שנאמר פה, אנחנו אחד הגורמים היחידים, אם לא היחיד בממשלה, שלקח עליו את הנושא של הכרה הדדית מול אירופה, ובעצם פתח את השווקים על-ידי בדיקות שלנו ולקיחת אחריות הרבה יותר גדולה שלנו, את כל השווקים האירופים מבחינת ה-GMP של תרופות באירופה. 

והדוגמה השנייה היא זה שאנחנו מובילים יחד עם משרד האוצר פרויקט כבר כמה שנים לקדם את התעשייה הישראלית בתחום הביו-טק. אנחנו חושבים שזה מנוע צמיחה מאוד גדול פה במדינת ישראל, ואנחנו חונכים חברות סטרטאפים ישראליות, ואנחנו תומכים בכל החברות הישראליות שרוצות לשווק מוצרים בתחום התאים, הרקמות, וה-Medical Devices. מקצרים את לוחות הזמנים לניסויים קליניים פה, יוצרים פה איזושהי פלטפורמה תומכת לתעשייה הישראלית בתחום הזה. אז כך שהנושא הזה גם נמצא אצלנו גם בתחומים אחרים, לאו דווקא תמרוקים.
<היו"ר אלי אלאלוף:>
בבקשה, הנציג.
<אורן רווח:>
אני רוצה לתת עצה לקולגות במשרד הבריאות. אני לא יודע אם מתייעצים בנושא של ה-GMP וה- PIF באירופה, אבל יש את הארגון של הקוסמטיקה שאנחנו חברים בו וגם עוד קבוצות גדולות כמו Procter & Gamble, ו-Unilever ורבים אחרים, ו"ג'ונסון אנד ג'ונסון", שמייבאים פה לארץ, הם הקימו את הארגון הזה בשביל שזה יעבור חלק במדינות אחרות באירופה. ומה שטוב לאירופה טוב גם לישראל. 
<משה בר סימן טוב:>
אנחנו מתייעצים עם הרגולטורים באירופה. 
<אורן רווח:>
עם הרגולטורים. אז איך עדיין קיימים פערים?
<משה בר סימן טוב:>
כי כנראה שחלק מהטענות שאתם משמיעים על פערים לא באמת קיימים. אבל כמו שאמרתי, אנחנו עדיין לומדים, לא באנו לפה עם מסקנות, אמרנו שאנחנו בתהליך למידה מה קורה, וכשנבוא עם מסקנות גם נסביר מה קורה באירופה, ממי למדנו, ועם מי בדקנו. 

<היו"ר אלי אלאלוף:>
הבהרנו לכם את הבעיה.
<משה בר סימן טוב:>
כל המכתבים הגיעו.

<איל שורצברג:>
אנחנו לומדים את המכתבים, את כל המכתבים שהגיעו לפני יומיים.
<היו"ר אלי אלאלוף:>
בבקשה. אפשר לחזור קצת לטקסט? להתקדם קצת?

<דורית שביט:>
רק לבקש שגם לאחר שתעשו את הלמידה, שתינתן לנו האפשרות להעיר הערות. 

<היו"ר אלי אלאלוף:>
חבר'ה, זה אומר שזה חוזר לפה.

<משה בר סימן טוב:>
ברור שזה חוזר לפה.

<היו"ר אלי אלאלוף:>
תשימו לב לאחד הדברים המדהימים של הדמוקרטיה הישראלית, שגם המחוקק וגם המבצע, המועצה, באה בהתייעצות שווה אתכם. זה פשוט לא יאומן. אירחתי פה חברי פרלמנטים אחרים, כולל מצרפת במיוחד, הם לא האמינו למה שקורה פה. זה דבר מדהים, השיח רב-המשתתפים הזה, ואני מקווה שאתם מרגישים שאתם יכולים להתבטא. לפעמים אני מקצר, כי זמן זה זמן. בבקשה, בואו נמשיך.
<ענת מימון:>
	"הודעה על שיווק

	15. 
	(1) הנציג האחראי של תמרוק ימסור למנהל הודעה על שיווק התמרוק לפני תחילת שיווקו של התמרוק בישראל; ההודעה תכלול, בין היתר, את הנתונים והמסמכים האלה:

	
	
	
	(1) שם התמרוק, בעברית ובאנגלית, באופן שיאפשר את זיהויו של התמרוק;

	
	
	
	(2) סוג התמרוק ואריזתו;

	
	
	
	(3) מטרות השימוש והוראות השימוש בתמרוק;

	
	
	
	(4) שם הנציג האחראי, כתובת משרדו ופרטי הקשר עמו;

	
	
	
	(5) כתובת אתר הייצור של התמרוק;

	
	
	
	(6) נוכחותם של רכיבי ננו הפטורים מתחולת הוראות פרק ז בהתאם להוראות תקנה 30(ב), ובכלל זה:

	
	
	
	
	(1) זיהוי רכיבי הננו, שמם הכימי ותיאורם כמפורט בפסקה (7); 

	
	
	
	
	(2) רמות החשיפה הסיסטמית של הגוף לרכיבי הננו הצפויה למשתמש בתמרוק;

	
	
	
	(7) שמו המקובל של כל אחד מרכיבי התמרוק בהתאם לרשימה של ה-International Nomenclature of Cosmetic Ingredients (INCI) וכן מספרו (CosIng reference number) על פי טבלאות האיחוד האירופי; הפנייה לרשימה ולטבלאות כאמור תימצא באתר האינטרנט;

	
	
	
	(8) צילום אריזת התמרוק באופן שיאפשר זיהוי של התמרוק;

	
	
	
	(9) תווית התמרוק לפי תקנה 46;

	
	
	
	(10) מספרי הברקוד בהתאם לאריזות של התמרוק;

	
	
	
	(11) אם מבוצעות בתמרוק פעולות ייצור, הובלה או אחסנה שלא בידי היצרן או היבואן – שמות נותני השירותים.

	
	
	(2) הנציג האחראי יעדכן את המנהל באופן מידי על כל שינוי בפרטי ההודעה על השיווק שנמסרה כאמור בתקנת משנה (א).

	
	
	(3) נמסרה למנהל הודעה על שיווק ינפיק המנהל לנציג האחראי, באמצעות המערכת האלקטרונית, אישור על קבלתה, והוא ישמש גם לצורך שחרור התמרוק מן המכס.

	
	
	(4) הופסק שיווקו בפועל של תמרוק שניתנה לגביו הודעה על שיווק, יודיע על כך הנציג האחראי למנהל בסמוך להפסקת השיווק ולא יאוחר מחודש מיום הפסקת השיווק.

	
	
	(5) הוראות תקנה זו לא יחולו על תמרוקים המיובאים בייבוא מקביל ועל תמרוקים המכילים רכיבי ננו, למעט תמרוקים המכילים רכיבי ננו הפטורים מתחולת הוראות פרק ז בהתאם להוראות תקנה 30(ב)."


<מירב בן ארי (כולנו):>
אפשר, אדוני היושב-ראש, בסעיף (ד), אם פה כתוב חודש אחריות על התעשיינים, פה כתוב חודש. בזה שאז התלוננתי על 45, היה כתוב 45 ימי עבודה, להזכיר לך, אז אם עושים אז על כולם. אם זה חודש אז 30 ימי עבודה. לא יכול להיות שלמשרד יש 45 ימי עבודה, אבל לתעשייה המקומית שאתה מגן עליה יש 30, יש לה חודש. לא. אם עושים לכולם עושים לכולם. אם אתם מטילים עליהם ימי עבודה, שיהיו גם לכם.
<היו"ר אלי אלאלוף:>
בבקשה, תגובה, ד"ר.
<אוסנת לוקסמבורג:>
אני רוצה להסביר. כאשר מפסיקים שיווק בפועל של תמרוק - - 

<מירב בן ארי (כולנו):>
כבר הפסקת.

<אוסנת לוקסמבורג:>
- - יכול להיות שהוא נובע בגלל איזושהי תופעת לוואי חמורה.

<מירב בן ארי (כולנו):>
אבל כבר הפסקת את השיווק. 
<אוסנת לוקסמבורג:>
אנחנו לא הפסקנו.

<מירב בן ארי (כולנו):>
זו רק הודעה לכם.

<אוסנת לוקסמבורג:>
לא.

<מירב בן ארי (כולנו):>
כן, כתוב פה.

<משה בר סימן טוב:>
הופסק שיווק, צריך לדעת אצל מי יש את זה בבית.

<אוסנת לוקסמבורג:>
בשיווק בפועל עדיין יש - - -
<מירב בן ארי (כולנו):>
אין בעיה, אבל השיווק הופסק.
<אוסנת לוקסמבורג:>
עדיין יש על המדפים, עדיין יש בכל מיני מקומות.

<מירב בן ארי (כולנו):>
אז אין בעיה, אז תעשי את ה-45 יום, ואל תעשי 45 ימי עבודה. אין פה איפה ואיפה.
<משה בר סימן טוב:>
נעשה שבעה ימי עבודה, מירב, אין בעיה. זה יכול להיות שבעה ימי עבודה. חשבנו שאנחנו צריכים במקום 30 יום - - - 

<מירב בן ארי (כולנו):>
לא, נראה לך?

<איל שורצברג:>
הם רוצים יותר. אבל התעשייה מבקשה יותר.

<אוסנת לוקסמבורג:>
הרבה יותר.

<נורית הראל:>
רגע, אפשר להסביר?

<מירב בן ארי (כולנו):>
אני אומרת שבמקום חודש שכתבתם, תעשה 30 ימי עבודה.

<איל שורצברג:>
לא, הם רוצים יותר.

<מירב בן ארי (כולנו):>
אם אתה יכול יותר, בבקשה. אבל אם נשאיר אותם עם חודש, אתה לא תעשה להם חודש ולכם 45 ימים, זה לא עובד ככה. וכבר השיווק הופסק.

<משה בר סימן טוב:>
מירב, זו לא אותה פעולה. 

<היו"ר אלי אלאלוף:>
בבקשה.

<נורית הראל:>
אני רוצה רק להבהיר. אם תמרוק הופסק מסיבה יזומה שלנו, מסיבות מסחריות - -

<מירב בן ארי (כולנו):>
כן, רק צריכים להודיע לכם.

<נורית הראל:>
- - אין שום סיבה להודיע על זה תוך חודש, משרד הבריאות, אני חושבת שהסכמנו על זה, שזמן הגיוני הוא שנה. כמובן שאם יש תופעת לוואי חמורה ועכשיו מאשפזים תינוקות נוציא את זה באותו היום מהשוק. אבל אם אין סיבה בריאותית, אין סיבה שזה יהיה חודש. סיכמנו, אני חושבת עם משרד הבריאות בהבנה ללא תאריך, אלא הפסקה יזומה. 

<מירב בן ארי (כולנו):>
נכון. אז הנה, בכלל הם הסכימו. אם הסכמתם כבר אז חבל על הזמן.
<אוסנת לוקסמבורג:>
אנחנו נשב על הנוסחים האלה.
<היו"ר אלי אלאלוף:>
יש עוד הערה? יש פה תשובה עבור כולם. בבקשה, אדוני.
<קריאות:>
- - -

<הדר מרלי:>
כנראה שלא סיכמנו היום.

<מירב בן ארי (כולנו):>
אין בעיה, בשביל זה אנחנו פה.

<היו"ר אלי אלאלוף:>
רגע, נקשיב. בבקשה.

<שלומי שניזיק:>
אני רוצה, ברשותך, לחזור לסעיף (10), מספרי ברקוד, ולבקש תוספת של האמירה: למעט דוגמיות מוצרי בתי-מלון ומוצרי ספא, שאינם מכילים ברקודים בהגדרה. 

<קריאות:>
- - -

<היו"ר אלי אלאלוף:>
רגע, ההתייעצות ביניכם זה לא בפרוטוקול. תגידו את התשובה לפרוטוקול.
<רינת בכר:>
כתבנו נוהל תיווי ונפיץ אותו להערות, הכול מפורט שם, מה צריך להיות.
<קריאות:>
- - -

<אפי להב:>
על הבקשה שלו?
<אוסנת לוקסמבורג:>
אנחנו דנים פה על שני דברים, בואו נעשה סדר, ברשותכם.
<רינת בכר:>
נכון, גם לגבי ההודעה, אם אין ברקוד ניתן את האפשרות הזאת לציין למה אין ברקוד. 
<שלומי שניזיק:>
לרשום את זה בפרוטוקול.
<מירב בן ארי (כולנו):>
ועל החודש?

<אוסנת לוקסמבורג:>
לגבי סעיף (ד), ישבנו עם התעשייה, הבנו את הבעייתיות, ישבנו גם עם היבואנים, הבנו את הבעייתיות שם, אנחנו בודקים את זה, נחזור עם תשובה מושכלת לוועדה. 

<מירב בן ארי (כולנו):>
יופי.
<היו"ר אלי אלאלוף:>
מצוין. כולל זמן להפעלה.
<אוסנת לוקסמבורג:>
עוד לא סיכמנו שום דבר, נחזור עם תשובה מושכלת.

<היו"ר אלי אלאלוף:>
בבקשה.

<חנה לאידרשניידר:>
אנחנו מבקשים גם לגבי סעיף (א)(5), שיהיה מצוין שזה אתרי הייצור. 

<ענת מימון:>
כתובת אתר הייצור? 
<חנה לאידרשניידר:>
זה חשוב.

<מירב בן ארי (כולנו):>
אתר?

<חנה לאידרשניידר:>
אתרי הייצור של התמרוק.
<משה בר סימן טוב:>
אם אותו תמרוק מיוצר ביותר מאתר אחד.
<ענת מימון:>
זה ברור, אתר ואתרים.
<משה בר סימן טוב:>
היא אומרת שאם יש יותר מאתר אחד.

<חנה לאידרשניידר:>
אם הוא מגיע פעם ממקום אחד ופעם ממקום אחר.

<משה בר סימן טוב:>
השאלה היא מאיפה הגיעה האצווה. בסדר.
<היו"ר אלי אלאלוף:>
זהו? יופי, אפשר להמשיך.
<ענת מימון:>
	"דרישה לקבלת מידע נוסף ביחס לתמרוק
	16. 
	(1) המנהל רשאי, בכל עת, לדרוש מהנציג האחראי למסור נתונים ומסמכים נוספים לגבי התמרוק ודוגמאות של התמרוק, שניתנה לגביו הודעה על שיווק, וכן לדרוש מן הנציג האחראי לבצע בדיקות מעבדה בתמרוק, הדרושות לצורך הגנה על בריאות הציבור, ולמסור למנהל את תוצאותיהן.

	
	
	(2) הנתונים והמסמכים כאמור בסעיף קטן (א), וכן אלה הכלולים בהודעה על שיווק התמרוק יעמדו לרשות המנהל ולרשות מפקח לצורך ביצוע פיקוח ובקרה על התמרוק ולצורך הפעלת כל סמכות מסמכויותיו לפי הפקודה; הנתונים והמסמכים כאמור ישמשו גם לצורך מילוי תפקידיו של מרכז הרעלים הממלכתי של תמרוקים כאמור בתקנה 54."


<אנואר חילף:>
אנחנו בסעיף זה מאוד רוצים לחזק את היכולת של משרד הבריאות להשתמש בכל המידע שיש לו, גם במקרה של יבוא מקביל זה מאוד יעזור. הצענו למשרד הבריאות פה להרחיב את הסעיף באופן שגם יוכלו לבקש יותר מידע ושהמידע יגיע אליהם תוך כמה שעות, כמו שיוגדר. יש הצעה כזאת, ואני מניח שנדבר עם המשרד ונגיע עם הצעה יותר מסודרת. 

<עדי חכמון:>
נגיע עם נוסח מוסכם עם המשרד, אבל רק שיהיה רשום שיש את זה.
<משה בר סימן טוב:>
המשרד יגיע לנוסח מוסכם אתכם. 

<עדי חכמון:>
המשרד יגיע עם נוסח מוסכם.

<משה בר סימן טוב:>
אלו תקנות של משרד הבריאות.
<ענת מימון:>
אז רשמנו.
<משה בר סימן טוב:>
נגיע עם זה לאישור, ונגיע עם זה לאישור הוועדה. 

<דורית שביט:>
עם כל הכבוד למשרד הכלכלה הם עובדים על זה שבע שנים.
<היו"ר אלי אלאלוף:>
חבר'ה, נמשיך.

<ענת מימון:>
	"מאגר התמרוקים

	17. 
	המנהל יקים וינהל את מאגר התמרוקים ויכלול בו את המידע הנובע מן ההודעות על שיווק, וכן יעדכן את המידע על פי ההודעות על הפסקת שיווק כאמור בתקנה 15(ד); מאגר התמרוקים יהיה נגיש לציבור באתר האינטרנט."


<נורית הראל:>
יש לי הערה קטנה. אני בטוחה שהכוונה להודעות שאנחנו מוסרים, בהודעות על שיווק יש גם סודות מסחריים, שכמובן שבמאגר הציבורי רק יוצגו הדברים שאינם סודות מסחריים.
<רינת בכר:>
כמובן, זה ברור.
<היו"ר אלי אלאלוף:>
מילה כזאת יפה וחשובה. תודה.
<ענת מימון:>
	
	
	"פרק ה': הערכת בטיחות ותיק תמרוק

	בטיחות תמרוק 
	18. 
	(1) תמרוק המשווק בישראל יהיה בטוח לשימוש באופן שלא יסכן את הבריאות בשימוש מקובל או צפוי בהתחשב בכל אלה:

	
	
	
	(1) מצג התמרוק;

	
	
	
	(2) תווית התמרוק, כאמור בתקנה 46;

	
	
	
	(3) הוראות השימוש של היצרן והוראות לגבי השלכת התמרוק ואריזתו בסיום השימוש;

	
	
	
	(4) כל הוראה אחרת או מידע שמספק הנציג האחראי של התמרוק.

	
	
	(2) אין בהוראות שימוש ואזהרות כדי לפטור יצרן, יבואן, נציג אחראי ומפיץ מאחריותם לבטיחות התמרוק לפי תקנות אלה ובהתאם לכל דין.


	הערכת בטיחות

	19. 
	(1) יצרן לא ייצר תמרוק ויבואן לא ייבא תמרוק לישראל, אלא לאחר שבדקו כי התקיימו תנאים אלה: 

	
	
	
	(1) הערכת הבטיחות נערכה בידי בעל רישיון לעסוק ברפואה, רוקח מורשה או בעל תואר אקדמי מוכר על ידי המועצה להשכלה גבוהה בכימיה או בטוקסיקולוגיה, או בידי בעל תואר ראשון כאמור מחוץ לישראל שרשאי להגיש דוח הערכת בטיחות לפי הוראות האיחוד האירופי, שהוא בעל ניסיון של שנתיים לפחות בתחומו ובעל הכשרה וידע מתאימים לצורך ביצוע הערכת בטיחות; 

	
	
	
	(2) הערכת הבטיחות התבססה על מידע ונתונים מקצועיים, בהתאם לידע המדעי המקובל והעדכני בעולם;

	
	
	
	(3) מטרת השימוש של התמרוק והחשיפה המערכתית הצפויה של הגוף לרכיבים שבתמרוק נבחנו לפי בדיקות וניסויים קליניים שנערכו בתמרוק;

	
	
	
	(4) ניסויים או בדיקות מעבדה נערכו במעבדות העומדות בסטנדרטים הדירים ומבוקרים;

	
	
	
	(5) דוח הערכת הבטיחות נערך לפי הוראות התוספת השלישית.

	
	
	(2) יצרן יעדכן את מעריך הבטיחות ואת הנציג האחראי בכל שינוי שנעשה בתמרוק שהוא בעל השלכות לעניין הערכת הבטיחות, וכן יעדכן את מעריך הבטיחות בדיווחים שהתקבלו על תופעות לוואי; יבואן יעדכן את הנציג האחראי ואת היצרן בכל שינוי שנעשה בתמרוק כאמור וכן בדיווחים שהתקבלו על תופעות לוואי.

	
	
	(3) נציג אחראי יוודא כי דו"ח הערכת הבטיחות הקיים בתיק התמרוק יהיה מעודכן בכל זמן בהתאם לעדכונים שנמסרו כאמור בתקנת משנה (ב), ואם עדכון הביא לכך שהתמרוק הפך להיות תמרוק מזיק כהגדרתו בסעיף 55א13 לפקודה – יפעל לפי הוראות הסעיף האמור."


<היו"ר אלי אלאלוף:>
בבקשה.
<יואב גזית:>
אנחנו רוצים רק להסב את תשומת הלב לסעיף 19(א)(3), במסגרת הערכת הבטיחות. אז השורה האחרונה שעולה ממנה, שבמסגרת הערכת הבטיחות צריך גם לעשות מבחנים קליניים לתמרוק לצורך הערכת הבטיחות, זוהי דרישה שהיא לא אפשרית ולא קיימת ולא נדרשת.
<מירב בן ארי (כולנו):>
גם לכל תמרוק עושים קליני?
<יואב גזית:>
זה ניסוי קליני לא באשר ליעילות שלו אלא באשר לבטיחות שלו, שזו דרישה שהיא לא אפשרית. היא לא קיימת ולא אפשרית.
<מירב בן ארי (כולנו):>
זה לא אפשרי בכלל.
<היו"ר אלי אלאלוף:>
רשמתם?
<משה בר סימן טוב:>
רשמנו.
<מירב בן ארי (כולנו):>
תגיד, גם ב-(ב), מה עם תופעות הלוואי?

<קריאות:>
- - -

<היו"ר אלי אלאלוף:>
הם עושים פה דיונים. רשמתם את ההערה? למרות שהמנכ"ל אמר שכן?
<איל שורצברג:>
יש פרק על זה בסוף. רשמנו את זה לפנינו.

<היו"ר אלי אלאלוף:>
אני רוצה לדעת מה זה אומר. זה אומר שזה הולך להחמרה או להקלה?
<איל שורצברג:>
זה לא הולך להחמרה, זה הולך לדיון, ויש דברים למשל שמבצעים עליהם ניסוי קליני. לדוגמה, קרמים להגנה מהשמש, את מבצעת היום ניסוי קליני?
<נורית הראל:>
זה לא לחשיפה מערכתית. אם אנחנו עושים claim להבהרת כתמים, להגנה מפני שמש, לכל דבר אחר, אנחנו עושים ניסוי קליני. אבל זה לא ניסוי לחשיפה מערכתית שזה דבר שמוגדר בתרופות. בתקנות האירופאיות, שקראתי אתמול בערב מראשיתם עד סופן, אין בקשה כזאת, אלא יש בקשה לפי הרכיבים, מתבססים על הרכיבים, על חומרי הגלם. זו בקשה שאנחנו לא יודעים לעמוד בה אפילו. 
<איל שורצברג:>
נבדוק את זה. אני רק רוצה להגיד שישנם חומרים, שגם את מכירה אותם בתור מי שמתעסקת בעולם התרופות וגם בעולם התמרוקים, שצריך לוודא שהם לא מגיעים אל הגוף. אנחנו נבדוק ונחזור.
<נורית הראל:>
אני לא מכירה את זה בעולם התמרוקים.
<מירב בן ארי (כולנו):>
מה עם התופעות? 
<יואב גזית:>
היינו רוצים שתהיה תופעת לוואי חמורה. 

<מירב בן ארי (כולנו):>
מה, כל תופעות לוואי?

<יואב גזית:>
בסעיף (ב) איפה שכתוב תופעות לוואי, בבקשה, היינו מבקשים תופעת לוואי חמורה.

<מירב בן ארי (כולנו):>
כן, למה כל? לעדכן את מעריך הבטיחות בדיווחים שהתקבלו על תופעות לוואי חמורות. מה, על כל תופעת לוואי?
<אוסנת לוקסמבורג:>
שוב, שימי לב, היצרן פה מעדכן את המעריך של הבטיחות ואת היבואן, את הנציג האחראי - - 
<איל שורצברג:>
והוא מקבל החלטה.
<אוסנת לוקסמבורג:>
- - שהוא מטעמו נושא בחבות המשפטית ובכל האחריות, והוא צריך לעדכן אותו אם התקבלו תופעות לוואי וכו' וכו'. שוב, זה לא מגיע אלינו כמשרד בריאות, זה פנימי בתוך המערכת. 

<איל שורצברג:>
דיון פנימי בחברה.
<מירב בן ארי (כולנו):>
אז אין בעיה, אבל את מעמיסה עליהם.

<איל שורצברג:>
למה מעמיסה.
<משה בר סימן טוב:>
זו האחריות של הנציג האחראי.

<אוסנת לוקסמבורג:>
מרגע שהם לוקחים את האחריות ואת הבדיקה ואומרים: המוצר הוא בטוח, בדקנו אותו, אם יש פתאום תופעות לוואי, פתאום יש לנו 1,000 איש - - 
<משה בר סימן טוב:>
שמתגרדים.
<אוסנת לוקסמבורג:>
- - שמפתחים אלרגיה למשהו. הנציג האחראי שחתום ונושא באחריות והיצרן לא צריכים לדעת מזה?
<מירב בן ארי (כולנו):>
אבל תופעת לוואי של אלרגיה זה כמו כאב ראש.
<איל שורצברג:>
זה לא כמו כאב ראש.
<אוסנת לוקסמבורג:>
זה לא אלינו, זה אצלם כדי לעזור להם לשמור על האחריות של עצמם.

<היו"ר אלי אלאלוף:>
אדון מזרחי, תסיים את דבריך.

<ירמיהו מזרחי:>
בנושא סעיף (3) אני רוצה להדגיש, כל מה שאנחנו מבקשים זה להיצמד לרגולציה האירופית, שם מעריך בטיחות נותן את הערכתו כשבסופה יש מסקנה: בטוח לשימוש או לא. ניסויים קליניים נדרשים בנקודות מאוד מאוד ספציפיות ומסוימות ששם ייעצר אותו מעריך בטיחות ולא ייתן את התשובה בלי הניסוי הזה.
<מירב בן ארי (כולנו):>
אבל היא אמרה שהם יבחנו.
<ירמיהו מזרחי:>
ואין צורך להפוך את זה למשהו גורף שכמו דאודורנט יעשה לו - - -
<מירב בן ארי (כולנו):>
הם אמרו שהם יבחנו את זה.
<איל שורצברג:>
יבחנו את זה.

<היו"ר אלי אלאלוף:>
נאמר שזה נושא לבדיקה. בבקשה, גב'.

<חנה לאידרשניידר:>
אני מבקשת להתייחס לתקנה 18 שדילגנו עליה קצת. 18(ב) "אין בהוראות שימוש ואזהרות כדי לפטור יצרן, יבואן, נציג אחראי ומפיץ מאחריותם", זאת אומרת שאם מישהו בולע שמפו אז הבן-אדם עדיין אחראי לגבי זה? זאת אומרת, הוראת השימוש הן מאוד משמעותיות לגבי אופן השימוש, אם אסור לבלוע אז אסור לבלוע. זאת אומרת שהוא עדיין אחראי לתמרוק שהוא השתמש בו שלא כהלכה? שלא לפני ההוראות? זה קצת גורף מדי. 
<רינת בכר:>
אפשר לענות על זה? 

<היו"ר אלי אלאלוף:>
בבקשה.

<רינת בכר:>
כשאנחנו מדברים על תופעות לוואי צריך להבדיל בין תופעות לוואי לבין misuse. misuse זה שימוש שלא בהתאם להוראות היצרן ומטרת השימוש של המוצר, זה משהו אחר. אנחנו מדברים על תופעות לוואי. זאת אומרת, אלו תופעות לא רצויות שלא נצפו ולא אמורות לקרות בשימוש סביר והגיוני לפי הוראות היצרן. בסדר? 
<חנה לאידרשניידר:>
אז צריך לרשום פה בשימוש סביר.
<קריאות:>
- - -

<ענת מימון:>
שימוש באזהרות כדי לפטור יצרן מאחריות.
<איל שורצברג:>
זה בהתאם למה שכתוב על הטיקט.
<היו"ר אלי אלאלוף:>
עוד משהו? בבקשה.

<יואב גזית:>
אדוני, אני רק רוצה לחדד את מה שאמר חברי ירמי, ואני גם הייתי רוצה שאנשי משרד הבריאות יבינו, התעשייה הישראלית מייצאת, לפחות בחברה שלי, כל מוצר שמייצרים בישראל גם מייצאים לאירופה. יש לנו הערכת בטיחות. החשש שלנו שלא נצטרך לעמוד במצב שבו נצטרך שתי הערכות בטיחות, אחת ליצוא לרגולציה האירופית ואחת לישראל. את הנקודה הזאת אנחנו באמת מבקשים לחדד. 
<משה בר סימן טוב:>
אפילו כתבנו שזה יכול להיעשות על-ידי משהו שהוסמך לעשות את זה באירופה.
<יואב גזית:>
כן, אבל שלא תגידו: הערכת הבטיחות האירופית שיש לך לא טובה לישראל, כי לא עשית ניסוי קליני.
<איל שורצברג:>
אבל כתוב את זה, זה נאמר. 

<יואב גזית:>
עם הניסוי הקליני - - -

<איל שורצברג:>
נכון, אבל לגבי הניסוי הקליני אמרנו שנתייחס למה שאמרתם. 

<יואב גזית:>
איל, זה בנפשנו הדבר הזה, ובשביל זה אני רוצה לחדד את זה.
<אוסנת לוקסמבורג:>
כל עוד מדובר באותו יצור או באותו מוצר או באותו מפעל, באותם תנאים, לא הערכת בטיחות כוללת ואז מסתבר שהוא מיוצר בסטנדרטים אחרים במוצר אחר וכו'. כל עוד יש זהות מלאה בין המוצרים. 

<היו"ר אלי אלאלוף:>
למה בסימון של המזון הלכתם לצ'ילה?
<משה בר סימן טוב:>
כי צ'ילה סובלת כמונו מבעיית השמנה חמורה, וצ'ילה היא מדינה החלוצה וזה גרם לשינוי גדול מאוד בהרגלי התזונה והייצור של מזון בצ'ילה.
<היו"ר אלי אלאלוף:>
עוד מישהו רצה פה?
<איל שורצברג:>
עוד התייחסות אחת למה שאמרה חברת הכנסת בן ארי לגבי הנושא של תופעות הלוואי, ולכאורה הכבדה. לא מדובר על הכבדה, אלא מדובר על זרימת שרשרת המידע בתוך החברה עצמה וקבלת ההחלטה בתוך החברה על מנת לדווח לנו. מכיוון שחלק מהחברות האלה, כמו ששמענו, בנויות בצורה שונה – יש כאן כאלה שהם affiliate, הם גופים נסמכים, ויש כאלה שהם יצרנים, כל אחד עובד לפי המתכונת שלו – נדרשת העברת המידע הזה בתוך החברה, ורק לאחר מכן בעצם יידוע משרד הבריאות, אלא בתופעת לוואי שהיא סופר חמורה, שזה כמובן דיווח מיידי.
<היו"ר אלי אלאלוף:>
נתקדם. בבקשה, אדוני.
<ראובן בילט:>
לגבי סעיף 19, אני לא רוצה להיכנס לתת-סעיפים, אני רק רוצה להגיד דבר אחד. אנחנו לא יכולים לדעת יותר ממה שיודע היצרן, ומה שהוא יודע ושולח את זה לכל העולם זה מה שאנחנו יכולים לעשות. אי-אפשר להטיל עלינו יותר. וכל הבקשה ממשרד הבריאות, היות שהם עכשיו התחילו להיכנס לעובי הקורה כפי שהם אמרו, שיכנסו גם לנושא הזה. לא נוכל לעמוד בדברים האלה. לא יכול להיות יבוא, אלא אם כן זה יהיה כמו שבאירופה, אנחנו לא יכולים להמציא דברים חדשים.
<מירב בן ארי (כולנו):>
אתה צריך להיכנס לתחום של תתי-הסעיפים, כי אם לא תגיד למה אתה מתכוון – יש פה כמה סעיפים. 
<ראובן בילט:>
סליחה, חברת כנסת מירב בן ארי, אנחנו מקבלים מאירופה - - -
<היו"ר אלי אלאלוף:>
אני מציע שתרשמו את ההערה, היא בהחלט במקום, היות שאמרתם שפה צמוד לאירופה.
<ראובן בילט:>
מה שנותנים למי שמייבא לאירופה, לסין ולצ'ילה ולארגנטינה זה מה שיש לנו, אין לנו יותר. 

<היו"ר אלי אלאלוף:>
אז הם התחייבו שזה יהיה מתאים לאירופה או צמוד לקריטריונים של אירופה, אז גם זה יפה.
<מירב בן ארי (כולנו):>
כן, הוא אמר שאנחנו נהיה כמו באירופה.

<אוסנת לוקסמבורג:>
אנחנו בוחנים את זה כמו שאמרנו קודם, אנחנו בוחנים את הבקשה הזאת. אני רק רוצה להגיד עוד משהו. אתם צריכים לזכור, אנחנו אומרים אירופה, אירופה, אירופה, אתם צריכים לזכור שכשיושבים באירופה עצמה יש גם רשת מידע של דברים שזורמת בין הרגולטורים, יש להם יכולת פיקוח הרבה יותר גבוהה מאשר אצלנו, יש כל מיני - -
<משה בר סימן טוב:>
הם נסמכים אחד על השני.
<אוסנת לוקסמבורג:>
- - benefits למסמכים משותפים שרשויות רגולטוריות מחליפות בינן לבין עצמן.
<היו"ר אלי אלאלוף:>
אבל גם אתם תוכלו לעשות את זה.

<אוסנת לוקסמבורג:>
אין לנו, כל עוד אנחנו לא נמצאים בהכרה.

<היו"ר אלי אלאלוף:>
אה, עוד לא?

<משה בר סימן טוב:>
לא, כל עוד לא עשינו הסכם הכרה הדדית. זה מה שרצינו.
<אוסנת לוקסמבורג:>
לכן המנכ"ל שלנו אמר שדרך המלך בעינינו זה להגיע להכרה הדדית, כי אז נוכל להיות שותפים למידע הזה. כי אחרת כל מוצר ישראלי עדיין יצטרך נציג אחראי באירופה אם הוא רוצה לשווק באירופה. 

<מירב בן ארי (כולנו):>
אז מה, אין הכרה הדדית?
<משה בר סימן טוב:>
זו עבודה של משרד הכלכלה.

<אוסנת לוקסמבורג:>
לא נדע מה קורה באירופה באותם מוצרים וכו' וכו'. ולכן, גם בתוך התקנות האלה יש דברים מסוימים שנעמוד עליהם, שאין מה לעשות, הם יהיו שונים מאשר באירופה כל עוד אנחנו לא נמצאים באירופה. 

<משה בר סימן טוב:>
נרצה נגישות כמו שיש לרגולטור אירופי, זו הקו שאנחנו רוצים, בין אם הוא משיג את זה מקולגה שלו או מהיצרן.
<היו"ר אלי אלאלוף:>
ברשותכם, אני רוצה להתקדם.

<חנה לאידרשניידר:>
אני מבקשת להעיר, זה מאוד חשוב. מדובר רק על נקודת הזמן בה נוכל להציג את המסמכים האלה. זאת אומרת, המסמכים האלה הם לא זמינים בזמן הנוטיפיקציה, אבל ככל שמשרד הבריאות ירצה איזשהו מסמך מתוך התיק, כמובן שיבואן הישראלי יבקש את המסמך ויקבל אותו, ומשרד הבריאות יוכל לראות אותו, כל מסמך בתוך התיק. זה נאמר, זה רק לצורך הנוטיפיקציה, זה מועד הזמן שבו אנחנו לא יכולים להביא. 
<היו"ר אלי אלאלוף:>
תרשמו לעצמכם.
<משה בר סימן טוב:>
זו המהות.
<אוסנת לוקסמבורג:>
אבל זאת הנקודה שבה אנחנו בודקים את זה. 

<היו"ר אלי אלאלוף:>
יש לכם את ההתמודדות הנדרשת, תעשו את זה. 

<אוסנת לוקסמבורג:>
אבל אני אומרת שוב, אנחנו צריכים לדעת שבעת הכניסה לשוק כל אחד שמכניס מוצר לשוק לקח ובדק את כל הרכיבים, ויש לו את כל המידע לפני שהוא מכניס אותו לשוק. זה המינימום, אנחנו סומכים עליו, אבל יש מינימום שהוא צריך לעמוד בו. 

<ראובן בילט:>
סליחה, מה שכרגע אומרת ד"ר לוקסמבורג זו נסיגה. אנחנו לא יכולים לקבל סודות מסחריים, תתרגלו ותבינו. אתם דורשים עכשיו דבר שהוא בלתי אפשרי. מה שאתם אומרים, תפסיקו את היבוא, אף אחד לא ייתן לנו את הסודות האלה. זה שאין לכם גישה היום לאירופה, אנחנו יכולים לגרום לגישה הזו? אנחנו יכולים לפנות לאלפי היצרנים ושיתנו לכם דרך לדעת את המידע? מה שכן, כתבו לכם, תוך 72 שעות בכל פנייה תקבלו את המידע. 

<איל שורצברג:>
אנחנו לא מסכימים עם זה. 

<היו"ר אלי אלאלוף:>
אני רוצה להגיד, במידה שאתם מקבלים תשובות שליליות מהיצרנים על בקשות של המשרד, תשבו עם המשרד ותשקלו כל נקודה לעניין. 

<ראובן בילט:>
קיבלנו תשובות שליליות.
<היו"ר אלי אלאלוף:>
אז תביא אותם למשרד.

<משה בר סימן טוב:>
תלוי איך שואלים את השאלה. 

<היו"ר אלי אלאלוף:>
אז תשבו עם המשרד ותבדקו, חברים.

<אוסנת לוקסמבורג:>
אנחנו מבחינתנו נמצאים בתהליך בדיקה, כמו שהבטחנו גם להם וגם לגורמים אחרים פה, נחזור עם תשובות סדורות. 
<היו"ר אלי אלאלוף:>
אנחנו לא נגד יבוא. לא, אדון מזרחי, ברשותכם, שמתי לעצמי איזו משימה, אני מבטיח לכם ב-14:00 out, אבל בואו נמשיך.
<ענת מימון:>
	"חובת החזקת תיק תמרוק וניהולו 
	20. 
	(1) יצרן או יבואן –

	
	
	
	(1) יערוך תיק תמרוק כמפורט בתקנה 21 לפני התחלת הייצור או הייבוא של התמרוק, לפי העניין;

	
	
	
	(2) יחזיק בישראל בתיק התמרוק, באופן אלקטרוני או פיזי;

	
	
	
	(3) יעביר לנציג האחראי העתק מתיק התמרוק שערך כאמור בפסקה (1);

	
	
	
	(4) יעדכן את הנציג האחראי בכל שינוי שנערך בתיק.

	
	
	(2) הנציג האחראי –

	
	
	
	(1) יחזיק בתיק תמרוק מעודכן לגבי כל תמרוק שלגביו הוא משמש נציג אחראי;

	
	
	
	(2) יעדכן את תיק התמרוק שבהחזקתו באופן שוטף:

	
	
	
	
	(1) במידע המתקבל אצלו על תופעות לוואי;

	
	
	
	
	(2) בהתאם לעדכונים על שינויים שקיבל מהיצרן או היבואן;

	
	
	
	
	(3)  בהתאם לעדכונים שמסר המנהל לגבי התמרוק או לגבי כלל התמרוקים או חומרי גלם של תמרוקים בישראל;

	
	
	
	(3) יעביר ליצרן או יבואן שמינה אותו דוחות רבעוניים כאמור בסעיף 55א4(ג)(2) לפקודה.

	
	
	
	(4) יאפשר בכל עת, לבקשת היצרן או היבואן, גישה לתיק התמרוק המעודכן."


<היו"ר אלי אלאלוף:>
בבקשה.
<יואב גזית:>
מילה אחת קטנה. ב-20(א)(1) ביקשנו גם מאנשי משרד הבריאות שתיק התמרוק יערך לפני התחלת השיווק, כי הרבה פעמים אתה מייצר ואתה עושה מחקר ופיתוח ואתה עושה בדיקות, ושתיק התמרוק יערך לפני השיווק ולא לפני הייצור.
<ענת מימון:>
בסדר?
<משה בר סימן טוב:>
זה במסגרת השינויים שאנחנו בוחנים. כאמור, יש פה מארג שלם של שינויים שנציג אותם בפני הוועדה.
<היו"ר אלי אלאלוף:>
בבקשה, אדוני.

<ראובן בילט:>
רק למען הסדר. אותו דבר שנאמר קודם חל גם לגבי סעיף 20, אף יצרן, ואני מודיע היום, ואדוני, אמרת אם אנחנו הצגנו את זה, אף יצרן מבין מאות לא מוכן שתיק התמרוק שזה הסוד שלו, יהיה בידי היבואן. הלוא ברגע שיבואן מחזיק את זה הוא מחר יכול לחקות את זה ולייצר את זה. זה הסוד המסחרי שלו.
<היו"ר אלי אלאלוף:>
זה נרשם ויטופל, אמרנו את זה גם לפני כן, ונחזור.
<אוסנת לוקסמבורג:>
כמו שאמרנו, אנחנו בודקים את זה.
<היו"ר אלי אלאלוף:>
בבקשה, גב'.

<דורית שביט:>
אני רוצה רק להוסיף למה שראובן אמר. אם תיק התמרוק יושב אצל הנציג האחראי אנחנו לא מבינים את הצורך בכפילות, שהוא גם יהיה אצל היבואן. הרי אין שום סיבה ששניהם יחזיקו בתיק.
<היו"ר אלי אלאלוף:>
תבדקו את זה, בסדר?
<אוסנת לוקסמבורג:>
אנחנו בודקים את זה. לא נתנו פה עמדה עדיין.
<איל שורצברג:>
בודקים.

<היו"ר אלי אלאלוף:>
מה עוד יש? זהו. נמשיך, בבקשה.

<ענת מימון:>
	"תוכן תיק תמרוק
	21. 
	בתיק תמרוק יהיו נתונים ומסמכים כמפורט להלן:

	
	
	(1) תיאור פיזי ותצלום של התמרוק, לרבות אריזה ראשונית ושניונית וכן העתק מתווית התמרוק;

	
	
	(2) רישיון התמרוקים;

	
	
	(3) ההודעה על שיווק התמרוק;

	
	
	(4) דוח הערכת בטיחות מעודכן של התמרוק;

	
	
	(5) תיאור כללי של שיטת הייצור של התמרוק ופירוט בדיקות בקרת האיכות הנערכות במסגרת הליך הייצור, חתומים בידי היצרן;

	
	
	(6) רשימה מלאה של חומרי התמרוק וכמויותיהם;

	
	
	(7) ראיות מדעיות מוכחות לגבי טענות שיווקיות המיוחסות לתמרוק;

	
	
	(8) נתונים על ניסויים בבעלי חיים שבוצעו בידי היצרן או עבורו, הקשורים לפיתוחו של התמרוק או להערכת הבטיחות שלו או של מרכיביו, לרבות ניסוי בבעלי חיים שבוצע כדי לעמוד בדרישות של מדינת חוץ, או הצהרה כאמור בתקנה 49;

	
	
	(9) מספרי ברקוד של אריזות התמרוק המשווק;

	
	
	(10) דיווח רבעוני שנמסר ליצרן לפי הוראות סעיף 55א4(ג)(2) לפקודה, לרבות כל המסמכים שצורפו לדיווח;

	
	
	(11) לגבי תמרוק מיובא – גם מסמכים אלה:

	
	
	
	(1) תעודה תקפה המעידה על שיווק חופשי של התמרוק במדינה מוכרת כאמור בסעיף 55ג1(א) לפקודה;

	
	
	
	(2) בתמרוק מיובא – תעודה מאת רשות בריאות או כל גוף מוסמך אחר במדינת הייצור שהכיר בו המנהל המאשרת כי התמרוק יוצר בתנאי ייצור נאותים; המנהל יפרסם את רשימת הרשויות והגופים כאמור באתר האינטרנט."


<היו"ר אלי אלאלוף:>
please, רק אל תחזרו על דברים שכבר נאמרו בסעיפים הקודמים, אם לא אכפת לכם. בבקשה, הפעם ניתן לצד השני, שלא יגידו שיש לי נטייה כזו או אחרת.
<ענת רוזה:>
אפתח ואומר שבאמת בשבוע האחרון, עשרה ימים האחרונים, קיימנו שתי פגישות מאוד פוריות בעיני יחד עם משרד הבריאות כדי לפרוט את הסוגיה הזו של תיק התמרוק ולראות מה אפשר ומה אי-אפשר, למצוא איזושהי דרך המלך מה אנחנו יכולים לתת ומה לא. יש נקודה אחת בתיק התמרוק שהיא מבחינתנו הקריטית ביותר, והיא בסעיף (11)(ב), והיא מתייחסת לתעודת GMP של תנאי ייצור נאותים. זאת נקודה שהעלינו אותה לאורך כל השנים, כי כאמור בתקנות האלה כבר התחלנו לדון קרוב ללפני עשר שנים, והיא תמיד הייתה על הפרק, והיא הדבר המהותי. 
בעצם, ברגולציה האירופית הדרישה היא שתנאי הייצור הנאותים יהיו על-פי הצהרת היצרן שהוא עומד בדרישות ה-ISO. בתקנות כמו שהן קיימות היום בשיטה הנוכחית, כשאנחנו מגישים היום לרישום תמרוקים אנחנו צריכים להביא תעודת GMP שחתומה על-ידי רשות בריאות או איזשהו גוף מוכר. אנחנו יכולים במידה מסוימת להבין איך במגמות הנוכחיות שמשרד הבריאות הוא האחראי ועליו מוטלת האחריות, שהוא מבקש איזשהו גוף רגולטורי או גוף במדינת הייצור, שייתן איזושהי "סטמפה". כאשר האחריות בשיטה הזאת עוברת אלינו וליבואנים או ליצרנים ולנציג האחראי, אנחנו חושבים שצריכה להיות האחריות בהתאם לכל שאר הדברים שמבוססים על הבדיקות ועל הדברים שעושה היצרן. גם זה צריך להיות מבוסס על הצהרת היצרן ולא לבקש איזשהו גוף חיצוני שנותן את ה"סטמפה". לא רק בגלל שזה מכביד, ולפעמים אפילו מהווה חסם יבוא ממשי, זאת אומרת, יש פעמים שעם כל הרצון הטוב של משרד הבריאות, ובאמת ניסו למצוא את הגוף המוכר ומי שייתן, לא מצאו או מצאו אחרי שנה, ובשנה הזאת היה חסם יבוא לכל דבר. אנחנו יודעים שיש עם זה בעיה מהותית היום באירופה, כי משנת 2013, ששם עברה הרגולציה - -

<קריאה:>
אין את זה יותר.

<ענת רוזה:>
- - וזה מבוסס על הצהרת יצרן, אין רשויות בריאות, או לפחות שלא הוצגו לנו, אנחנו לא מצאנו אף רשות בריאות שנותנת את ה"סטמפה" הזאת. ולמעשה, אנחנו רוצים להדגיש עד כמה אנחנו חושבים שמעבר להכבדה אין בזה עניין מהותי. זאת אומרת, זה מכביד ולא בצורה מהותית, כי יש לנו אחריות מאוד גדולה, ואם תהיה הצהרה כזו חתומה היא לא תיתן כלום למשרד הבריאות.
<היו"ר אלי אלאלוף:>
הבנתי. הבנתם? יש לכם תשובה?
<משה בר סימן טוב:>
ישבנו אתם, ואנחנו יושבים אתם ונענה על הכול.
<היו"ר אלי אלאלוף:>
תמשיכו לשבת יחד, ואני ממליץ על תה ירוק. נמשיך. בבקשה, אדוני.
<ראובן בילט:>
רק למען הסדר, סעיפים 21(4), (5), (6), (7) ו-(8) ו-11(ב), כפי שנאמר, על תת-הסעיפים האלה אנחנו לא מסוגלים לתת את אותו מידע, ומה שנאמר לגבי הסעיפים האחרים חל גם לגבי המקרה הזה.
<היו"ר אלי אלאלוף:>
אז הם יבדקו כפי שאמרנו. בבקשה, חנה.
<חנה לאידרשניידר:>
לגבי סעיף (10), דיווח רבעוני שנמסר, מדוע הוא צריך להיות בתוך תיק התמרוק? הוא בכל מקרה נמצא. זה דוח כללי שנוגע לכל התמרוקים שאותו יבואן מחזיק. בתוך תיק התמרוק זו סתם הכבדה.
<היו"ר אלי אלאלוף:>
תרשמו את זה, ותבדקו אם כן או לא. בבקשה.
<יואב גזית:>
אדוני, באמת אחד מהמרכזים של התקנות האלה זה סעיף 21(11)(ב), אומרים אנשי היבואנים שהם לא רוצים שהמפעלים שבהם הם קונים את המוצרים יעמדו בתנאי GMP.
<קריאות:>
לא, לא. 

<קריאה:>
ממש לא.
<יואב גזית:>
סליחה, בתנאי ייצור נאותים.
<ראובן בילט:>
לא, זה לא נכון, פשוט אתה מטעה.
<יואב גזית:>
אנחנו מבקשים ודורשים השוואת זכויות. התעשייה הישראלית מופלית לרעה פעמיים, פעם אחת דורשים ממנה תנאי ייצור נאותים, שזה באנגלית GMP.
<ירמיהו מזרחי:>
חתומים ע"י גוף מוסמך.
<יואב גזית:>
ופעם שנייה רישיון תמרוקים כללי ממשרד הבריאות. זאת אומרת, אנחנו כבר by definition באפליה רגולטורית, ובאים היבואנים ואומרים: אנחנו לא רוצים, לא יכולים להביא את ה-GMP, זה לא ייתכן.

<קריאה:>
זה לא מה שהיבואנים אומרים.

<קריאות:>
- - -

<יואב גזית:>
אם רוצים לפטור את היבואנים שיפטרו גם אותנו, אנחנו בנחיתות רגולטורית.
<היו"ר אלי אלאלוף:>
אני חושב שזה הגיוני. 

<רינת בכר:>
אבל זה לא קשור ליבואנים.

<היו"ר אלי אלאלוף:>
מה שתבקשו מהיבוא תבקשו גם מהייצור פה.

<איל שורצברג:>
נכון, זה מה שאנחנו עושים.
<רינת בכר:>
זה מה שאנחנו עושים. 
<מירב בן ארי (כולנו):>
למה הם מהנהנים כולם? באמת, כי בסוף ברור שהם מבקשים את זה, אבל מה הם אומרים כאן? אם המטרה כמו שאתם אומרים להקל על התעשייה ועל היבוא, אז זה לא אוקיי בואו ננחית על שניכם גם את ה-GMP, גם את הרישיון של התמרוקים, גם את ההנחיות של המדינה, אלא בוא נקל גם עליהם וגם עליהם. כשאתם יושבים כולכם ומהנהנים אני כבר חושדת. למה? כי אתם באים ואומרים: בטח, אין בעיה, נכביד עליכם ונכביד עליכם במקביל.
<איל שורצברג:>
חלילה.
<מירב בן ארי (כולנו):>
אבל אם אנחנו, כמו שאמר המנכ"ל, רוצים להקל או רוצים להיות כמו אירופה, אז המטרה היא לא תחשוב איך אתה מפיל עליו גם GMP וגם עליו, אלא תחשוב איך אנחנו מקלים עליהם. כי אני יודעת ב-GMP, ועברנו את זה גם עם הללא גלוטן, יש כאן מפעלים מקומיים שמייצרים לחו"ל, כי בחו"ל ה-GMP יותר קל מהארץ. זאת אומרת, אתה מבין את האבסורד? הוא מייצר כאן חטיפי אנרגיה ללא גלוטן והוא לא מוכר פה, כי פה יש מה שנקרא עוד ועוד ועוד, אז הוא אומר: אני מייצר פה ומוכר רק בחו"ל. אתה מבין? 

<היו"ר אלי אלאלוף:>
ואז הם מייבאים אחר כך לפה?
<מירב בן ארי (כולנו):>
כן, ואז אתה מייבא לפה, כי יותר קל ביבוא. אז אם הוא אומר להקל, אז תקל על כולם. אין סיבה.
<איל שורצברג:>
מירב, הוא מסתמך על האישור שלנו לחו"ל.
<היו"ר אלי אלאלוף:>
אל תיקחו ברצינות את הבדיחות שלי.
<מירב בן ארי (כולנו):>
אבל, אלי, זו המציאות. 

<היו"ר אלי אלאלוף:>
ככה זה?

<מירב בן ארי (כולנו):>
כן. תראה את "ברילה", הם לא הלכו לייצר בסין?
<קריאות:>
- - -

<איל שורצברג:>
GMP גם לחו"ל.

<מירב בן ארי (כולנו):>
לא משנה, אני רק אומרת שאם אתה מקל, תקל על כולם.

<היו"ר אלי אלאלוף:>
מירב, יש מישהו שמפחד ממך.

<מירב בן ארי (כולנו):>
בבקשה.

<יאיר כהן:>
לא, מה פתאום, להפך, אני תומך בה. 

<מירב בן ארי (כולנו):>
הוא גם מסכים אתי.

<יאיר כהן:>
זו שאלה לגבי סעיף 21 שוב, 11(א)(ב) והעניין של המדינות המוכרות, וזו שאלה למשרד הבריאות. היום כשיבואן מגיש מסמכים למשרד הבריאות הוא צריך להגיש "פריסייל" כמו שהם דיברו, מכל המדינות, מאסטר פורמולה שמכיל את כל החומרים ו-GMP. ה"פריסייל" צריך להיות לפי הדירקטיבה האירופית האחרונה. אם אין דירקטיבה אירופית אחרונה אתם לא מקבלים את זה. אז מה העניין עכשיו, אם אתם רוצים להיות אירופה, למה אתם לא מקבלים את זה מכל המדינות? 
<איל שורצברג:>
על מה הוא מדבר? 
<אוסנת לוקסמבורג:>
מה?

<איל שורצברג:>
לא הבנו את השאלה. אולי אתה רוצה לחדד לנו אותה?
<מירב בן ארי (כולנו):>
אני גם לא הבנתי.

<יאיר כהן:>
אני אחדד. אני מייבא מכמה מדינות, אחת מהמדינות היא לא מדינה מוכרת.
<אוסנת לוקסמבורג:>
אתה מחזיר אותנו חזרה למדינה מוכרת? על זה דיברנו כבר.
<מירב בן ארי (כולנו):>
לפי התקנות היא לא.

<איל שורצברג:>
אתה חוזר למדינה מוכרת. 

<יאיר כהן:>
נכון, זה מתייחס בדיוק לעניין של מדינה מוכרת, זה 11(א).

<מירב בן ארי (כולנו):>
כן, אבל הוא ניסה לדבר, והוא ישב שם מאחור.

<איל שורצברג:>
אז דיברנו על מדינה מוכרת. ככל שהמוצר שלך משווק גם במדינה מוכרת אז אין אתו בעיה. 

<יאיר כהן:>
אבל אז המפעל שמייצר, לצורך העניין טורקיה, אם הוא משווק באירופה הוא צריך שהיבואן שהוא עובד אתו באירופה יוציא "פריסייל" מהמדינה, לצורך העניין, בריטניה.
<איל שורצברג:>
כן, אבל אנחנו גם יודעים שאותו מפעל שמייצר בטורקיה מייצר גם ליין מקומי, ואנחנו לא נוכל להפריד בין הליין המקומי לבין הליין שמגיע לאירופה, ולכן אנחנו מבקשים לקבל את מה שנמכר באירופה. תוכיח לנו שזה זה, זה מה שאנחנו מבקשים, שזה באותו סטנדרט. 

<משה בר סימן טוב:>
כי אנחנו מסתמכים על זה.
<איל שורצברג:>
אנחנו מסתמכים עליו.

<יאיר כהן:>
אבל היום הסטנדרט בטורקיה שחתום על-ידי משרד הבריאות הטורקי, הוא לפי דירקטיבה אירופית.
<משה בר סימן טוב:>
טורקיה לא מדינה מוכרת. 

<איל שורצברג:>
טורקיה לא מדינה מוכרת.
<קריאה:>
באירופה אין דירקטיבה.

<יאיר כהן:>
אני מבין, אבל היום המסמכים הם לפי דירקטיבה אירופית.

<משה בר סימן טוב:>
כשטורקיה תצטרף לאירופה נשקול לשנות את הרשימה. 
<היו"ר אלי אלאלוף:>
בגלגול הבא שלה.

<איל שורצברג:>
אם הוא מוכר את המוצרים שלו באירופה, מה הבעיה שלו להגיד שהוא מוכר את המוצרים שלו באירופה?
<יאיר כהן:>
מאיפה הוא ישיג את ה"פריסייל"?
<איל שורצברג:>
מאותו מפעל שאתה קונה ממנו, יש לו את ה"פריסייל" שהוא מכר באירופה גם כן, לא?
<מירב בן ארי (כולנו):>
אבל איך הוא מוכיח לך?
<יאיר כהן:>
גם אם אני מוכר בישראל יש לי "פריסייל" שמוכר בישראל? 

<קריאה:>
כן, אתה מקבל.

<רינת בכר:>
בוודאי. בוודאי שיש לך.

<מירב בן ארי (כולנו):>
אבל איך הוא מוכיח שהוא מוכר גם בשוויץ?

<יאיר כהן:>
לי יש "פריסייל" בישראל? 

<רינת בכר:>
תבקש, משרד הכלכלה נותן "פריסייל" לכל מי שמבקש.

<יאיר כהן:>
אז למה שיבואן בבריטניה יבקש בשבילי משהו?
<איל שורצברג:>
זה לא אותו יבואן. אמרת שאתה קונה אותו עכשיו מיצרן, אמרת שממפעל. 
<יאיר כהן:>
אני קונה ממפעל בטורקיה, המפעל בטורקיה מייצר לבריטניה, למה - - -
<משה בר סימן טוב:>
יש לו "פריסייל" בבריטניה.
<איל שורצברג:>
יש לו "פריסייל" בבריטניה.
<קריאות:>
- - -

<יאיר כהן:>
אני מייבא מטורקיה, היום אין לי "פריסייל" בישראל, קוסמטיקה.

<משה בר סימן טוב:>
תבקש מהיצרן הטורקי את תעודת ה"פריסייל" בבריטניה.

<יאיר כהן:>
הטורקי. 

<איל שורצברג:>
אתה יבואן מקביל?
<יאיר כהן:>
לא.
<משה בר סימן טוב:>
תבקש מהיצרן הטורקי שמוכר לאירופה את תעודת ה"פריסייל" בבריטניה, זהו.
<מירב בן ארי (כולנו):>
כן. הוא לא יביא לך?

<יאיר כהן:>
הוא לא יביא לי. למה שהוא יביא לי? אני יבואן היום, לי יש "פריסייל" בישראל?

<משה בר סימן טוב:>
אתה קונה ממנו.

<איל שורצברג:>
אם אתה מבקש, בוודאי, במשרד הכלכלה.

<היו"ר אלי אלאלוף:>
יש פה תשובה, בוא נקשיב.

<יאיר כהן:>
למה שיבואן מטורקיה, אני אבקש מסיני.
<איל שורצברג:>
אתה שואל שאלה, אנחנו אומרים כן, ואז אתה - - -
<יאיר כהן:>
אבל יבואן בבריטניה לא יבקש בשבילי את זה.

<איל שורצברג:>
אבל הוא מוציא את זה.

<משה בר סימן טוב:>
היצרן בטורקיה.
<יאיר כהן:>
היצרן לא צריך לבקש. היצרן צריך לבקש מהמשווק שלו בבריטניה? 

<אוסנת לוקסמבורג:>
- - -
<היו"ר אלי אלאלוף:>
סליחה, בואו נשאל את משרד הכלכלה. חבר'ה, אני יודע שזה מתקרב לסוף, אז רק רגע. בבקשה. 
<אנואר חילף:>
מה שמציג פה היבואן היא באמת סוגיה שלדעתי משרד הבריאות כן אמר שהוא ינסה להתמודד אתה. אלו יבואנים שהם יבואנים ישירים ממדינה שהיא לא מדינה מוכרת. אלו יבואנים שיכולים להשיג כל מה שצריך מהמפעל, וכל מה שיבקש משרד הבריאות.
<רבקה מזרחי:>
נכון.
<אנואר חילף:>
אבל ברגולציה הקיימת המוצרים שלהם צריכים להיות משווקים במדינה מוכרת, והם לא. עכשיו יש הרבה יבוא כזה.
<אוסנת לוקסמבורג:>
הוא אמר שכן.
<משה בר סימן טוב:>
זה לא המקרה שלו.

<איל שורצברג:>
אבל הוא אמר שכן.

<קריאות:>
- - -

<מירב בן ארי (כולנו):>
אם המפעל בסינגפור? אני רוצה להבין.
<היו"ר אלי אלאלוף:>
רגע, מירב.

<קריאה:>
מה זה רלוונטי עכשיו?

<אנואר חילף:>
האם הבנתי נכון? תתקן אותי, אני מתאר נכון את הדברים? 
<יאיר כהן:>
כן, אתה מתאר נכון.

<אנואר חילף:>
אז במקרים האלה כן נדרש, ומשרד הבריאות כן אמר שהוא יחשוב עליהם וכן ינסה לתת מענה לדברים האלה, דוגמת "ביוטיקייר". 

<משה בר סימן טוב:>
התנאי הוא שיווק במדינה מוכרת, אנואר.
<אנואר חילף:>
בוא נגיד "ביוטיקייר", יש מקרה נניח של רשת גדולה שהיום נשענת על ייצור - - -
<משה בר סימן טוב:>
אז מה? זה private labelling שמשווק גם באירופה.
<איל שורצברג:>
דיברנו עם "ביוטיקייר", והם אמרו שהם יכולים - - - 

<אנואר חילף:>
שנייה, אני אנסה להסביר. יש דוגמה באמת. 

<היו"ר אלי אלאלוף:>
תסיים, please . חבר'ה, קצת שקט.
<אנואר חילף:>
יש מקרה של יבואן שנשען על יצור במפעלים בסין, הוא מייבא מסין, יש לו כמה סניפים פה, המוצרים שלו כבר משווקים ועברו את אישורי משרד הבריאות, בתנאי הזה של שיווק במדינות מוכרות יכול להיות שכל היבוא שלו ייפסק, זו סוגיה מאוד כבדה, צריך לתת עליה את הדעת.
<מירב בן ארי (כולנו):>
כן, זה ה"ביוטיקייר".
<אנואר חילף:>
דיברנו עליה, והבנתי שכן חושבים עליה. דיברתי עם משרד הבריאות.
<עדי חכמון:>
משה, אתה אמרת בבוקר.
<מירב בן ארי (כולנו):>
תגיד לי, אם הוא מייצר - - -

<היו"ר אלי אלאלוף:>
אנואר, תייצג את היבואנים שהעלו את הבעיה. אני מציע שבהתייעצויות - - -
<משה בר סימן טוב:>
אם זה משווק למדינה מוכרת.

<מירב בן ארי (כולנו):>
אנחנו רוצים להבין את זה. אם כל המוצרים של היבואן מגיעים מסינגפור?

<משה בר סימן טוב:>
מה אתם?

<מירב בן ארי (כולנו):>
ואם הוא לא מוכר באירופה, הוא חייב למכור באירופה?

<איל שורצברג:>
למכור באירופה, כן.

<ענת מימון:>
למכור באירופה.
<יאיר כהן:>
לא, זה לא העניין, אתם מפספסים נקודה חשובה.
<איל שורצברג:>
לא רק באירופה, בארצות-הברית, באוסטרליה, בניו-זילנד, ביפן, בשוויץ, בקנדה.
<קריאות:>
- - -

<יאיר כהן:>
זה לא רק שהוא ימכור באירופה, המשווק באירופה צריך להביא למפעל עצמו את ה"פריסייל" שהוא יעביר לי. מי יעשה דבר כזה? 

<קריאה:>
תיתנו מענה ל"ביוטיקייר".

<משה בר סימן טוב:>
תבדילו בין הצורך בתעודה לבין הסוגיה המהותית של לשווק במדינה מוכרת.
<היו"ר אלי אלאלוף:>
בבקשה, גב'.

<רבקה מזרחי:>
אני רוצה לחדד את האמירה שלו. אני מייצרת לרשתות הבינוניות, private labelling שלהם. יושב מפעל, הוא מייצר רק עבורי, הוא יכול היה לשבת בישראל ואז הייתי מוגדרת יצרנית.
<משה בר סימן טוב:>
ואז היינו בודקים אותך כיצרן מקומי.
<רבקה מזרחי:>
אבל המפעל הזה מאושר על-ידי GMP של חברה שמורשית לתת GMP מטעם האיחוד האירופי.
<משה בר סימן טוב:>
אבל הוא לא משווק באירופה. 

<רבקה מזרחי:>
כי יש רשימה כזאת.

<משה בר סימן טוב:>
אבל הוא לא משווק באירופה.

<רבקה מזרחי:>
הוא מיוצר רק לישראל.

<משה בר סימן טוב:>
אותה הפורמולה לא משווקת באירופה.

<מירב בן ארי (כולנו):>
היא אומרת שלא. 

<רבקה מזרחי:>
חומרי הגלם שלי, לצורך העניין, באים מקנדה וצרפת.
<משה בר סימן טוב:>
אז לא אתן לו להיכנס בלי נוטיפיקציה.
<אוסנת לוקסמבורג:>
- - -
<משה בר סימן טוב:>
זה לא קשור.

<רבקה מזרחי:>
והייצור נמצא רק במקום הזה, המפעל הזה עובד רק עבורי, אני לא יכולה לעשות "פריסייל", ואתה מחסל את העסק שלי. אני יכולה לעמוד - - -
<היו"ר אלי אלאלוף:>
מה זה אומר? אם אני מנסה להבין.
<רבקה מזרחי:>
אתה מחסל עסקים - - - 

<היו"ר אלי אלאלוף:>
מה שהבנתי מהדיון הזה, אל תדאגו, אני לא יבואן, לא יצרן.

<רבקה מזרחי:>
ואני פורשת עכשיו לפנסיה. 
<היו"ר אלי אלאלוף:>
זה כל כך מסובך. מה את רוצה? לייצר מוצר.
<רבקה מזרחי:>
- - - לא כי אני מרעילה ילדים.
<היו"ר אלי אלאלוף:>
רגע, גב' מזרחי, אני רוצה להבין. את רוצה לייצר מוצר בחוץ-לארץ ולייבא אותו לפה בלי שום בדיקה? 

<רבקה מזרחי:>
אני עושה את זה 50 שנה, לא הרגתי אף אחד עד היום.
<משה בר סימן טוב:>
אבל אני בודק אותה.
<איל שורצברג:>
אבל בדקנו אותך עד עכשיו.

<משה בר סימן טוב:>
אנחנו בודקים אותה, אנחנו משנים את המערכת.

<היו"ר אלי אלאלוף:>
אני מאחל לך עוד 150 - - -
<איל שורצברג:>
או או, זה רגולציות שונות עכשיו.

<מירב בן ארי (כולנו):>
רגע, אז מה עם מוצרים שכבר שנים נמצאים בשוק והם מיוצרים בסין? עכשיו לאנשים יש אינטרס ציפייה והסתמכות על המוצר הזה. אתה בא, ושמעתי אותך אומר לי כאן, שאם זה לא מיוצר באירופה - - -

<אוסנת לוקסמבורג:>
לא, משווק.

<איל שורצברג:>
משווק.

<משה בר סימן טוב:>
לא צריך להיות מיוצר באירופה.

<מירב בן ארי (כולנו):>
רגע, אוקיי, משווק.

<אוסנת לוקסמבורג:>
משווק לאירופה, לארצות-הברית, לאוסטרליה, לקנדה.
<מירב בן ארי (כולנו):>
אין בעיה. אבל אם זה משווק באסיה, נגיד? אני צריכה לנסוע לאסיה כדי לקנות אותו, אני לא יכולה לקנות אותו פה?
<אוסנת לוקסמבורג:>
לא.

<איל שורצברג:>
למה לקנות אותו באסיה?
<משה בר סימן טוב:>
אנחנו מעודדים תיירות לאסיה. אנחנו היום בודקים, מירב, כל מוצר לפני שהוא נכנס לארץ. מעכשיו אנחנו לא בודקים מוצר, אנחנו מסתמכים על זה שמדינה מוכרת עשתה רגולציה למוצר הזה. אני לא סומך על הרגולציה לא של סין, אני לא סומך על הרגולציה, מירב - - -
<מירב בן ארי (כולנו):>
לא, כי אתה דילגת את כל אסיה פה. יש הבדל בין הודו לסינגפור להונג-קונג לווייטנאם, לדרום קוריאה.
<קריאות:>
- - -

<משה בר סימן טוב:>
אני סומך על הרשימה. המחוקק הגדיר רשימה של מדינות שעליהם אנחנו מסתמכים, סין לא שם וטורקיה לא שם. 
<היו"ר אלי אלאלוף:>
יש גבול כמה המדינה הזאת יכולה לחפש - - -
<רבקה מזרחי:>
אבל בדברים אחרים יש לך מכון תקנים ישראלי.
<היו"ר אלי אלאלוף:>
כן, גב', שמענו. אין להם תשובה בשבילך.
<מירב בן ארי (כולנו):>
מה אתה עושה עם "ביוטיקייר"? 

<קריאה:>
יש בעיה.

<משה בר סימן טוב:>
אם הם משווקים באירופה אין בעיה, את אותה פורמולה. 

<איל שורצברג:>
בנקודת זמן הזאת, הרישיונות שלהם, מה - - -
<היו"ר אלי אלאלוף:>
איל, תעזוב את זה.

<משה בר סימן טוב:>
חכו, איל, ניתן תשובות אחר כך, לא עכשיו. 

<היו"ר אלי אלאלוף:>
מותר לו לתת את כל התשובות.
<מירב בן ארי (כולנו):>
אמרתי את זה, זה לא עובד. 
<משה בר סימן טוב:>
תיקני סטוק לפני שזה נכנס, מירב. 

<מירב בן ארי (כולנו):>
מה אני אגיד לך, חבל.

<היו"ר אלי אלאלוף:>
אני לא אבקש יותר שתבואי לעזור לי.
<מירב בן ארי (כולנו):>
אני דווקא עוזרת לך, מה, תראה, אני פה לבדי כאן בחזית. כולם נטשו.
<היו"ר אלי אלאלוף:>
בסדר, אבל פה נותנים תשובות.

<איל שורצברג:>
למה בחזית?
<מירב בן ארי (כולנו):>
אני בחזית אתך.

<היו"ר אלי אלאלוף:>
בואו נתקדם.

<ענת מימון:>
	"שמירת תיק התמרוק
	22. 
	(1) נציג אחראי יבטיח כי תיק התמרוק יימצא, בצורה אלקטרונית או פיזית, בכתובתו המצוינת על גבי אריזת התמרוק, וכל מסמך בו יהיה בעברית או באנגלית; תיק התמרוק יהיה זמין, בכל עת, לבדיקת המנהל לצרכי פיקוח ובקרה על התמרוק ולצורך הפעלת כל סמכות מסמכויותיו לפי הפקודה.

	
	
	(2) העתק תיק תמרוק יישמר בידי הנציג האחראי למשך עשר שנים לפחות מיום הפצתה של אצוות התמרוק האחרונה."


<מירב בן ארי (כולנו):>
למה צריך עשר שנים, מה זה? 

<משה בר סימן טוב:>
עשר שנות עבודה.
<מירב בן ארי (כולנו):>
עשר שנים? מה יקרה לתמרוק הזה? לאן הוא יברח לכם?

<איל שורצברג:>
במשרה מלאה.
<אפי להב:>
אם נתקעת עם איזה דאודורנט עשר שנים, אז שיהיה.
<קריאה:>
הוא לא בתוקף כבר.

<יואב גזית:>
זה צריך להיות עד תאריך התפוגה.
<היו"ר אלי אלאלוף:>
רגע, יש פה שאלה למה 20 ולא עשר.
<מירב בן ארי (כולנו):>
למה עשר ולא חמש.

<משה בר סימן טוב:>
אנחנו מקבלים את הערת הוועדה שיהיה 20.

<מירב בן ארי (כולנו):>
חמש שנים גג. מה אני אעשה עם הדאודורנט הזה עשר שנים?
<היו"ר אלי אלאלוף:>
אפילו את הזכות לדיור הציבורי הורדנו לעשר. מה אומרים?
<איל שורצברג:>
מה אומרים על מה? על עשר שנים? לא אומרים.
<שלומי שניזיק:>
אפשר לקבל התייחסות למה עשר? זו שאלה רצינית. 

<נילי חיון דיקמן:>
קודם כול ברור שתיק התמרוק הוא מסמך חשוב, והוא יהיה רלוונטי בכל הידיינות משפטית אם תהיה לגבי התמרוק. ולכן, כשאנחנו מדברים על תביעות שיכולות להימשך גם אחרי שהתמרוק הפסיק להיות משווק, אז אנחנו יודעים שלפי דיני ההתיישבות יש שבע שנים, ואם מדובר בקטין זה יכול גם שנים נוספות.
<משה בר סימן טוב:>
25 שנים.
<נילי חיון דיקמן:>
אנחנו נבדוק למה דווקא עשר. אם אני לא טועה, עשר שנים לקחנו מהאיחוד האירופי, מהרגולציה האירופית, ואם אין עשר שנים ברגולציה האירופית אנחנו מוכנים גם לשבע. 

<אוסנת לוקסמבורג:>
רק נוסיף שאנחנו כמשרד בריאות את התיקים שמוגשים אלינו היום שומרים לתקופות ארוכות מאוד.

<קריאה:>
שומרים בארכיון.

<אוסנת לוקסמבורג:>
ומתוך הצורך שהמידע הזה יישמר פה, המידע לא יהיה אצלנו, הוא יהיה אצל הנציג האחראי.
<היו"ר אלי אלאלוף:>
על הפרק הזה של היבוא המקביל אנחנו לא דנים, אמרתי לכם. אני רק רוצה להזכיר שכל מה שקראנו בתוספת של התיקונים שיהיו באותם סעיפים זה יקרא לקראת האישור. הישיבה הבאה היא ב-7 בספטמבר ב-09:30. הישיבה הנעולה. תודה רבה על שיתוף הפעולה.
<הישיבה ננעלה בשעה 13:55.>

